**ΕΝΩΠΙΟΝ ΤΟΥ Κου. ΕΙΣΑΓΓΕΛΕΩΣ ΤΟΥ ΑΡΕΙΟΥ ΠΑΓΟΥ**

**ΑΝΑΦΟΡΑ ΚΑΤ’ ΑΡΘΡΟ 37 ΚΠΔ**

(τέλεσης της πράξης του άρθρ. **390 § 2 Π.Κ**.)

**ΚΑΙ**

**ΓΝΩΣΤΟΠΟΙΗΣΗ - ΚΑΤΑΓΓΕΛΙΑ ΣΤΗΝ ΕΥΡΩΠΑΪΚΗ ΕΠΙΤΡΟΠΗ**

(παραβίασης του ενωσιακού δικαίου κατ’ άρθρ. **258 Σ.Λ.Ε.Ε**)

**1.** Του **Παύλου Πολάκη** του Πέτρου, Βουλευτή Ν. Χανίων και Αναπληρωτή Τομεάρχη Εσωτερικών & Διαφάνειας του ΣΥ.ΡΙΖ.Α -ΠΣ.

**2.** Του **Θεόφιλου Ξανθόπουλου** του Σάββα, Βουλευτή Ν. Δράμας και Τομεάρχη Δικαιοσύνης του ΣΥ.ΡΙΖ.Α -ΠΣ.

**3.** Του **Χρήστου Σπίρτζη** του Παναγιώτη, Βουλευτή Α΄ Ανατολικής Αττικής, Τομεάρχη Προστασίας του Πολίτη του ΣΥ.ΡΙΖ.Α -ΠΣ.

**ΚΑΤΑ**

**1.** Της **Σοφίας Νικολάου** του Χαραλάμπους, Γενικής Γραμματέως Αντεγκληματικής Πολιτικής, κατοίκου, ως εκ της θέσεώς της, στην Αθήνα επί της Λεωφ. Π. Κανελλόπουλου αρ. 4 (Υπουργείο Προστασίας του Πολίτη).

**2.**  Και παντός συνυπευθύνου και συνυπαιτίου.

……………………………..

Κύριε Εισαγγελεύ,

**θέτουμε** υπ’ όψιν Σας τα ακόλουθα πραγματικά περιστατικά, από τα οποία προκύπτει η τέλεση εκ μέρους της **Σοφίας Νικολάου**, υπό την ιδιότητά της ως Γενική Γραμματέας Αντεγκληματικής Πολιτικής, του αδικήματος της **απιστίας** κατά συρροή και κατ’ εξακολούθηση, το αντικείμενο της οποίας έχει συνολική αξία μεγαλύτερη των 120.000 ευρώ, με αντίστοιχη ζημία στρεφόμενη κατά του Ελληνικού Δημοσίου (άρθρο 390 § 2 Π.Κ), και **αιτούμαστε** τα κατά το νόμο.Ειδικότερα:

Όπως αναλυτικά θα εκθέσουμε, κατά το χρονικό διάστημα από **30.03.2020 έως 30.03.2021** η ανωτέρω καταγγελλόμενη, υπό την προαναφερόμενη ιδιότητά της, προέβη, κατά δόλια παράβαση των κανόνων επιμελούς διαχείρισης και της κείμενης νομοθεσίας, στη σύναψη **είκοσι οχτώ (28)** συμβάσεων προμηθειών και υπηρεσιών για τα εποπτευόμενα από την ως άνω Γενική Γραμματεία Καταστήματα Κράτησης της χώρας, σε τιμές -ανά προσφερόμενο είδος σε κάθε επιμέρους σύμβαση- που **υπερέβαιναν κατά πολύ** όχι μόνο τις τιμές με τις οποίες άλλοι δημόσιοι Φορείς (συμπεριλαμβανομένων των Καταστημάτων Κράτησης σε αυτοτελείς συμβάσεις) προμηθεύονταν ομοιογενή αγαθά ή ομοειδείς υπηρεσίες κατά την ίδια χρονική περίοδο, αλλά ακόμη και τις εκάστοτε τιμές λιανικής πώλησης στην ελεύθερη αγορά, προξενώντας έτσι, **εν πλήρη γνώσει** **της, βέβαιη** **ζημία** στην περιουσία του Ελληνικού Δημοσίου που ανέρχεται (κατ’ ελάχιστον) στο ποσό των **δύο εκατομμυρίων εκατόν ενενήντα μία χιλιάδων πεντακοσίων εξήντα ενός ευρώ και σαράντα έξι λεπτών** (**2.191.561,46€**).

Έπραξε δε τούτο αφ’ ενός δια της σκόπιμης και κατ’ εξακολούθηση **κατάτμησης** των εκάστοτε προμηθειών και υπηρεσιών και της ανάθεσης ομοιογενών αγαθών υπό τη μορφή χωριστών τμημάτων προς αποφυγή και καταστρατήγηση του ενωσιακού και εθνικού δικαίου περί δημοσίων συμβάσεων, κι αφ’ ετέρου δια της γενικευμένης χρήσης της διαδικασίας της **απευθείας ανάθεσης**,ούτως ώστε να καθίσταται εφικτή η **προαποφασισμένη και με παντελώς αδιαφανή κριτήρια** “*επιλογή*” συγκεκριμένων οικονομικών φορέων για την εκάστοτε προμήθεια ή υπηρεσία, με τη συντριπτική πλειονότητα αυτών (των φορέων) **να μην έχει** την παραμικρή σχέση με το υπό ανάθεση αντικείμενο και ορισμένους εξ αυτών να συστήθηκαν ή να προσέθεσαν τη συγκεκριμένη δραστηριότητα (ως ΚΑΔ) **μόλις** την προηγούμενη ημέρα από την ανάθεση των σχετικών υπηρεσιών, γεγονός που δημιουργεί σοβαρές υπόνοιες και για ενδεχόμενη τέλεση πράξεων που εμπίπτουν στις διατάξεις περί διαφθοράς, φορολογικού δικαίου κ.α. Ειδικότερα:

**Α. ΝΟΜΙΚΟ ΠΛΑΙΣΙΟ**

Προς αντιμετώπιση της κατάστασης από την εμφάνιση και διάδοση του κορωνοϊού COVID-19, εκδόθηκαν, βάσει του άρθρου 44 παρ. 1 του Συντάγματος, από την Πρόεδρο της Δημοκρατίας, κατόπιν σχετικών προτάσεων του Υπουργικού Συμβουλίου, διαδοχικές Πράξεις Νομοθετικού Περιεχομένου (πρβλ. ενδεικτικά Π.Ν.Π. 14.3.2020 [ΦΕΚ Α΄ 64/2020], Π.Ν.Π. 20.3.2020 [ΦΕΚ Α΄ 68/2020] και Π.Ν.Π. 30.3.2020 [ΦΕΚ Α΄ 75/2020]), με επιμέρους διατάξεις των οποίων ορίσθηκε ότι “….*οποιαδήποτε αναθέτουσα αρχή δύναται,* ***κατά παρέκκλιση*** *κάθε σχετικής διάταξης της κείμενης* ***εθνικής*** *νομοθεσίας ή των* ***εθνικών*** *διατάξεων περί δημοσίων συμβάσεων, να προβαίνει στη διαδικασία της* ***απευθείας******ανάθεσης***[ως προς την αγορά αγαθών, υπηρεσιών και έργων που σχετίζονται με την αντιμετώπιση του ιού COVID-19]*”.*

Ως προς το πεδίο εφαρμογής της εν λόγω ρύθμισης και τη συσχέτισή της με τις διατάξεις του ν. 4412/2016 (“*Δημόσιες Συμβάσεις Έργων, Προμηθειών & Υπηρεσιών’’*)επισημαίνεται ότι η ως **άνω παρέκκλιση αφορά** **μόνον** στις συμβάσεις προμηθειών και υπηρεσιών με οικονομικό αντικείμενο **μικρότερο των 139.000 ευρώ[[1]](#footnote-1)** και, σε **καμία περίπτωση**, δεν μπορεί να θεωρηθεί ότι καταλαμβάνει συμβάσεις άνω του προαναφερθέντος ορίου, για τις οποίες, ως προς τις διαδικασίες ανάθεσης, τυγχάνουν εφαρμογής **αποκλειστικά** οι διατάξεις των Οδηγιών 2014/24/ΕΕ και 2014/25/ΕΕ**[[2]](#footnote-2)**, όπως αυτές ενσωματώθηκαν στο ν. 4412/2016 και εξακολουθούν να ισχύουν**[[3]](#footnote-3)**.

Ειδικότερα, για τις συμβάσεις προμηθειών και υπηρεσιών που εμπίπτουν στο πεδίο εφαρμογής των άνω Οδηγιών (ήτοι, τις συμβάσεις που **υπερβαίνουν** τα προβλεπόμενα στα άρθρα 5 και 235 του ν. 4412/2016 χρηματικά όρια και εν προκειμένω το ποσό των **139.000 ευρώ**), οι αναθέτουσες αρχές μπορούν να επιλέξουν την ανάθεση με ανοικτή ή κλειστή διαδικασία κατά τις διατάξεις των άρθρων 27 παρ.1 και 28 παρ.1 αντίστοιχα του άνω νόμου, για τις οποίες (διαδικασίες) προβλέπεται σημαντική σύντμηση των ελάχιστων προθεσμιών για την υποβολή των προσφορών, εφ’ όσον συντρέχει επείγουσα κατάσταση, δεόντως αιτιολογημένη (πρβλ. άρθρ. 27 παρ. 4 και 28 παρ. 7 α΄ και β΄ αντίστοιχα).

Για τις συμβάσεις άνω των ορίων οι αναθέτουσες αρχές μπορούν να προσφεύγουν και στη **διαδικασία με διαπραγμάτευση χωρίς προηγούμενη δημοσίευση** “*στο μέτρο που είναι απολύτως απαραίτητο, εάν λόγω κατεπείγουσας ανάγκης οφειλόμενης σε γεγονότα απρόβλεπτα για την αναθέτουσα αρχή, δεν είναι δυνατή η τήρηση των προθεσμιών που προβλέπονται για τις ανοικτές, κλειστές ή ανταγωνιστικές διαδικασίες με διαπραγμάτευση· οι περιστάσεις που επικαλούνται οι αναθέτουσες* *αρχές για την αιτιολόγηση της κατεπείγουσας ανάγκης δεν πρέπει σε καμία περίπτωση να απορρέουν από δική τους ευθύνη*.” (πρβλ. άρθρο **32 παρ. 2 γ΄** του ν. 4412/2016).

Δεδομένου ότι οι αναθέτουσες αρχές παρεκκλίνουν στην ανωτέρω περίπτωση από τη βασική αρχή της Συνθήκης σχετικά με τη διαφάνεια, το Ευρωπαϊκό Δικαστήριο απαιτεί η χρήση της διαδικασίας αυτής να γίνεται **κατ’ εξαίρεση**. Όλες οι προϋποθέσεις πρέπει να πληρούνται **σωρευτικά** και να ερμηνεύονται συσταλτικά.

Όπως ρητά επισημαίνεται στην προαναφερόμενη Ανακοίνωση της Ε.Ε (πρβλ. υπ. 2), οι ενωσιακοί κανόνες για τις δημόσιες συμβάσεις προβλέπουν επαρκή μέσα για την κάλυψη των άμεσων και επιτακτικών αναγκών που προκύπτουν υπό τις εξαιρετικές περιστάσεις του κορωνοϊού CΟVID-19, με την άμεση ανάθεση σε προεπιλεγμένο οικονομικό φορέα να εξακολουθεί να αποτελεί την **εξαίρεση**, η οποία εφαρμόζεται εάν **μόνο μία** επιχείρησηείναι σε θέση να εκτελέσει τη σύμβαση εντός των τεχνικών και χρονικών περιορισμών που επιβάλλονται από τον κατεπείγοντα χαρακτήρα της κατάστασης.

Εν’ όψει των ανωτέρω, για τη σύναψη δημόσιας σύμβασης με προσφυγή στη διαδικασία με διαπραγμάτευση χωρίς προηγούμενη δημοσίευση, πρέπει να πληρούνται **σωρευτικά** τα ακόλουθα κριτήρια:

**α**) Ύπαρξη γεγονότων, τα οποία η υπόψη αναθέτουσα αρχή **δεν μπορούσε να προβλέψει**. Τα γεγονότα αυτά, και ιδίως **η εξέλιξή τους**, πρέπει να θεωρηθούν απρόβλεπτα για κάθε αναθέτουσα αρχή.

**β**) Ο κατεπείγων χαρακτήρας της κατάστασης **καθιστά αδύνατη** τη συμμόρφωση με τις ελάχιστες γενικές ή **συντετμημένες** προθεσμίες του ενωσιακού δικαίου.

**γ**) Αιτιώδης συνάφεια μεταξύ του απρόβλεπτου συμβάντος και του κατεπείγοντος χαρακτήρα.

**δ**) **Χρήση μόνο για την κάλυψη του κενού έως ότου βρεθούν πιο σταθερές λύσεις**.

Επισημαίνεται, εκ νέου, ότι στις συμβάσεις άνω των ορίων έχουν εφαρμογή **αποκλειστικά** οι διατάξεις των Ευρωπαϊκών Οδηγιών, όπως ενσωματώθηκαν στο ν. 4412/2016, και επομένως **δεν τυγχάνουν εφαρμογής** οι εξαιρετικές ή ειδικές ρυθμίσεις των προαναφερόμενων Πράξεων Νομοθετικού Περιεχομένου, οι οποίες δύνανται να εφαρμόζονται **μόνο** σε συμβάσεις με οικονομικό αντικείμενο έως 139.000 ευρώ. Υπογραμμίζεται, τέλος, ότι, σύμφωνα με το άρθρο 118 του ν. 4412/2016, επιτρέπεται η προσφυγή στη διαδικασία της **απευθείας ανάθεσης** (μόνον) **όταν η εκτιμώμενη αξία της σύμβασης**, χωρίς ΦΠΑ, **είναι ίση ή κατώτερη από το ποσό των 20.000 ευρώ.**

Σε κάθε περίπτωση, σύμφωνα και με την υπ’ αριθμ. Α14/2020 Γνώμη της Ενιαίας Ανεξάρτητης Αρχής Δημοσίων Συμβάσεων [ΑΔΑ: ΩΞΤΨΟΤΒ-ΩΥΨ], **δεν μπορούν να εισάγονται παρεκκλίσεις** ούτε στις συμβάσεις κάτω των ενωσιακών ορίων, ακόμη και στο πλαίσιο των εξαιρετικών περιστατικών της υγειονομικής κρίσης του κορωνοϊού, οι οποίες (παρεκκλίσεις) να αφίστανται από τις γενικές αρχές που διέπουν τη σύναψη των δημοσίων συμβάσεων, όπως την αρχή της διαφάνειας, της ίσης μεταχείρισης, της απαγόρευσης των διακρίσεων κλπ.

Τούτων δοθέντων, καθίσταται απολύτως σαφές ότι, ακόμη και υπό το καθεστώς της πανδημίας του κορωνοϊού, δεν επιτρέπεται κατά την ανάθεση δημόσιας σύμβασης -ανεξαρτήτως αν αφορά σε προμήθειες και υπηρεσίες άνω ή κάτω των ορίων- οιαδήποτε παρέκκλιση από τη διάταξη του άρθρου 6 του ν. 4412/2016, σύμφωνα με την οποία **η σύμβαση δεν κατατέμνεται** κατά τρόπο ώστε να αποφεύγεται η εφαρμογή του νόμου.

Ειδικά δε για τις συμβάσεις άνω των ορίων εξακολουθεί να εφαρμόζεται η διάταξη του άρθρου 75 του ως άνω νόμου, σύμφωνα με την οποία η αναθέτουσα αρχή δύναται να επιβάλει κριτήρια για τη συμμετοχή των οικονομικών φορέων (υποψηφίων) στη διαδικασία, τα οποία αφορούν: α) την **καταλληλότητα** για την άσκηση της επαγγελματικής δραστηριότητας [η οποία αποδεικνύεται από την εγγραφή του υποψηφίου στο μητρώο του οικείου επαγγελματικού επιμελητηρίου], β) την **τεχνική και επαγγελματική ικανότητα** [η οποία αποδεικνύεται, κυρίως, από παρόμοια έργα, προμήθειες και υπηρεσίες που ο υποψήφιος έχει αναλάβει και εκτελέσει] και γ) την **οικονομική επάρκεια** [η οποία τεκμηριώνεται από τον ετήσιο κύκλο εργασιών και άλλα στοιχεία οικονομικής φύσεως του υποψηφίου κατά τα προηγούμενα έτη, συμπεριλαμβανομένου του ελάχιστου κύκλου εργασιών στον τομέα δραστηριότητας που αφορά η υπό ανάθεση σύμβαση].

**Β. ΚΑΚΟΥΡΓΗΜΑΤΙΚΕΣ ΠΡΑΞΕΙΣ ΑΠΙΣΤΙΑΣ – ΠΕΡΙΠΤΩΣΙΟΛΟΓΙΑ**

Με την υπ’ αριθμ. ΓΔΟΕΣ/1/4/682/5-8-2019 κοινή απόφαση του Πρωθυπουργού και του Υπουργού Προστασίας του Πολίτη η ως άνω καταγγελλόμενη διορίσθηκε την 19.07.2019 στη θέση της μετακλητής Γενικής Γραμματέως Αντεγκληματικής Πολιτικής του άνω Υπουργείου [ΦΕΚ Υ.Ο.Δ.Δ. 545/7.8.2019].

Στη συνέχεια, με την υπ’ αριθμ. ΓΔΟΕΣ/1/2/457/12-9-2019 απόφαση του Υφυπουργού Προστασίας του Πολίτη μεταβιβάσθηκαν στην άνω Γενική Γραμματέα Αντεγκληματικής Πολιτικής, μεταξύ κι άλλων, τα καθήκοντα αποφαινόμενου οργάνου αναφορικά με τη διενέργεια διαδικασιών ανάθεσης και εκτέλεσης δημοσίων συμβάσεων μέχρι του ποσού των 10.000.000 ευρώ, με αρμοδιότητα τελικής υπογραφής για: (α) διακήρυξη διαγωνισμών και πρόσκλησης υποβολής προσφορών, (β) συγκρότηση και ορισμού επιτροπών διενέργειας διαδικασιών ανάθεσης και εκτέλεσης δημοσίων συμβάσεων […] (δ) κατακύρωση, ανάθεση, σύναψη και τροποποίηση συμβάσεων, (ε) ματαίωση διαδικασίας, κήρυξη έκπτωτου αναδόχου κλπ [ΦΕΚ Β΄ 3470/13.9.2019].

Δυνάμει των ανωτέρω αποφάσεων, σε συνδυασμό με την υπ’ αριθμ. 3050οικ./4-3-2020 απόφαση του Υφυπουργού Προστασίας του Πολίτη [ΦΕΚ Β΄ 904/17.3.2020], η Γενική Γραμματεία Αντ/κής Πολιτικής ορίσθηκε ως χωριστή επιχειρησιακή μονάδα, ανεξαρτήτως **υπεύθυνη, για τη σύναψη συμβάσεων** όλων των ειδών και κατηγοριών προμηθειών αγαθών, έργων, μελετών και υπηρεσιών αναφορικά με τα 34 Καταστήματα Κράτησης της Χώρας (Καταστήματα Κράτησης τύπου Α΄, τύπου Β΄, Αγροτικά Καταστήματα, Καταστήματα Κράτησης Νέων, Θεραπευτικά Καταστήματα, Κατάστημα Κεντρικής Αποθήκης Υλικού Φυλακών) και το Ίδρυμα Αγωγής Ανηλίκων Αρρένων Βόλου.

Στο πλαίσιο των άνω καθηκόντων της και προς κάλυψη των αναγκών “*για την αποφυγή και τον περιορισμό της διάδοσης του κορωνοϊού CΟVID-19*’’ στα ως άνω Καταστήματα Κράτησης της Χώρας και το Ι.Α.Α.Α. Βόλου, η προαναφερόμενη Γενική Γραμματέας προέβη σε αλλεπάλληλες αναθέσεις για την προμήθεια μέσων ατομικής προστασίας και λοιπού αναλώσιμου υγειονομικού υλικού, καθώς και για σχετικές υπηρεσίες καθαρισμού και απολύμανσης των χώρων των άνω

Καταστημάτων.

Με **μοναδική εξαίρεση** την με αριθμ. 9135οικ/29-6-2020 απόφασή της, δια της οποίας ανατέθηκε η προμήθεια υγειονομικού υλικού (12.000 τμχ αντισηπτικό διάλυμα χεριών 500ml) έπειτα από **διαδικασία διαπραγμάτευσης χωρίς δημοσίευση προκήρυξης** [ΑΔΑ: 6ΖΣΤ46ΜΤΛΒ-36Χ]**[[4]](#footnote-4)**, **το σύνολο** των (λοιπών) σχετιζόμενων με την αντιμετώπιση του COVID-19 προμηθειών και υπηρεσιών **ανατέθηκαν απευθείας** από την Γενική Γραμματέα Αντ/κής Πολιτικής κατά προφανή **παράβαση και καταστρατήγηση** των σχετικών διατάξεων περί δημοσίων προμηθειών, **με εντελώς αδιαφανή κριτήρια** και **σε ασύγκριτα υψηλότερες τιμές**. Ειδικότερα:

**i-** Αναφορικά με την κατάφωρη **παράβαση** των σχετικών διατάξεων περί δημοσίων προμηθειών, επισημαίνουμε ότι, παρότι επρόκειτο για συμβάσεις προμηθειών ή υπηρεσιών με **ομοιογενές** αντικείμενο - σύμφωνα με το σύστημα της ενιαίας ταξινόμησης (**CPV**) του ισχύοντος Ευρωπαϊκού Κανονισμού**[[5]](#footnote-5)** - και, συνεπώς, έπρεπε η εκάστοτε σύμβαση να περιλαμβάνει το σύνολο των ομοιογενών αγαθών και υπηρεσιών στις απαιτούμενες κατά περίπτωση ποσότητες (όπως έπρατταν οι λοιποί δημόσιοι Φορείς και Οργανισμοί), εντούτοις η καταγγελλόμενη - προκειμένου να αποφεύγει, άλλως δε να παρακάμπτει, σκοπίμως την τήρηση των οικείων διατάξεων του ευρωπαϊκού και εθνικού δικαίου [Οδηγίες 2014/24/ΕΕ και 2014/25/ΕΕ, καθώς και ν. 4412/2016 αντίστοιχα] οι οποίες **εφαρμόζονται** **απαρέγκλιτα[[6]](#footnote-6)** σε κάθε σύμβαση **άνω των 139.000** **ευρώ** και **προβλέπουν διαγωνιστικές διαδικασίες ακόμη και σε επείγουσες περιπτώσεις** (με σύντμηση των προθεσμιών ήπαράλειψη δημοσίευσης) - προέβαινε τεχνηέντως στην **κατάτμηση** της εκάστοτε σύμβασης, ούτως ώστε να **“*εμφανίζει*”** την εκτιμώμενη αξία εκάστης εξ αυτών **μικρότερη** του ποσού των **139.000 ευρώ** χωρίς ΦΠΑ (ενώ στην πραγματικότητα η αξία του συνολικού ομοιογενούς αντικειμένου **υπερέβαινε** κατά πολύ το ως άνω όριο**[[7]](#footnote-7)**) και δι’ αυτής της μεθόδευσης να κάνει διαρκώς χρήση της διαδικασίας της **απευθείας ανάθεσης** βάσει της διάταξης που θεσπίσθηκε με τις προαναφερόμενες Π.Ν.Π. για τις συμβάσεις με οικονομικό αντικείμενο μικρότερο των 139.000€.

Με την εν λόγω δε μεθόδευση (της κατάτμησης) και την συνακόλουθη **δήθεν** υπαγωγή κάθε σύμβασης στις αποκλίνουσες διατάξεις των Π.Ν.Π, η άνω Γενική Γραμματέας παρέκαμπτε, εξίσου τεχνηέντως, την **υποχρεωτική** εκ του άρθρου 32 παρ. 2γ΄ του ν. 4412/2016 **παράθεση και αιτιολόγηση (α)** τωνδήθεν **απρόβλεπτων**, κάθε φορά,γεγονότων που δικαιολογούσαν τάχα την απευθείας ανάθεση σε έναν προμηθευτή κατ’ απόλυτη επιλογή της ιδίας, αντί της προσφυγής σε διαγωνιστικές διαδικασίες, **(β)** του δήθεν **κατεπείγοντος** χαρακτήρα εξαιτίας του οποίου καθίστατο τάχα αδύνατη, επίσης κάθε φορά, η συμμόρφωση με τις ελάχιστες γενικές ή συντετμημένες προθεσμίες του ενωσιακού δικαίου, ενώ **(γ)** απέφευγε και την τεκμηρίωση των λόγων για τους οποίους δήθεν δεν καθίστατο εφικτή η αναζήτηση και εξεύρεση πιο σταθερών λύσεων για την προμήθεια των απαιτούμενων αγαθών και υπηρεσιών (όπως λ.χ. μέσω της σύναψης ‘**συμφωνίας - πλαίσιο’** ή μέσω της προκήρυξης τακτικών ανοικτών ή κλειστών διαγωνισμών), καίτοι τόσον ο κίνδυνος από τον κορωνοϊό όσο και η ανάγκη αντιμετώπισης της διάδοσής του ήταν ‘*γεγονότα*’ γνωστά ήδη από τα μέσα Μαρτίου του 2020, η δε ανάγκη προμήθειας των Καταστημάτων Κράτησης, ανά τακτά χρονικά διαστήματα, με μέσα ατομικής προστασίας, με υλικά απολύμανσης και καθαριότητας κλπ, ήταν από τότε δεδομένη και απολύτως γνωστή στην Αναθέτουσα Αρχή.

**ii-** Αναφορικά δε με τα όλως **αδιαφανή κριτήρια** με τα οποία η καταγγελλόμενη επέλεγε κάθε φορά τον οικονομικό φορέα στον οποίο ανέθετε την εκάστοτε προμήθεια, και δη σε τιμές **ασυγκρίτως υψηλότερες** σε σχέση με εκείνες που οι λοιποί δημόσιοι Φορείς και Οργανισμοί προμηθεύονταν ομοιογενή αγαθά και oμοειδείς υπηρεσίες μέσω των διαγωνιστικών διαδικασιών, επισημαίνουμε κατ’ αρχάς ότι όλες οι προμήθειες ανατέθηκαν χωρίς καμία προηγούμενη διατύπωση δημοσιότητας (πρόσκληση εκδήλωσης ενδιαφέροντος**[[8]](#footnote-8)**), χωρίς καμία περιγραφή των τεχνικών προδιαγραφών των υπό ανάθεση αγαθών και υπηρεσιών**[[9]](#footnote-9)** (παραμένει άδηλο εάν τα είδη και οι υπηρεσίες που προμηθεύτηκε η Γ.Γ.Α.Π πληρούσαν ή όχι τα σχετικά πρότυπα κατασκευής και συμμόρφωσης προς τους ευρωπαϊκούς κανόνες [CE, EN, ISO κλπ]) και χωρίς καμία προηγούμενη έρευνα αγοράς (λ.χ. μέσω της πλατφόρμας διενέργειας ηλεκτρονικών προμηθειών iSupplies**[[10]](#footnote-10)**).

Όπως κατωτέρω θα αποδειχθεί κατά την αξιολόγηση κάθε περίπτωσης, η καταγγελλόμενη ανέθεσε το σύνολο των προμηθειών σε 14 εταιρείες/ατομικές επιχειρήσεις (με τη συντριπτική πλειονότητα των αναθέσεων να γίνεται σε δύο εταιρείες), εκ των οποίων:

- μία (**1**) εταιρεία συστήθηκε μόλις την προτεραία της υποβολής της προσφοράς της, δεν διέθετε γραφεία και υπαλλήλους και η οποία, πέραν της συγκεκριμένης ανάθεσης από τη Γ.Γ.Α.Π, δεν έχει εμφανίσει καμία άλλη εμπορική δραστηριότητα σε κανέναν απολύτως τομέα.

- μία (**1**) εταιρεία, η οποία συστήθηκε μόλις δύο μήνες πριν από την ανάθεση, δεν διέθετε γραφεία και υπαλλήλους, δεν είχε οιαδήποτε εμπορική δραστηριότητα μέχρι την εν λόγω προμήθεια ούτε και εμφάνισε οιαδήποτε άλλη μετά από αυτή.

- τέσσερεις (**4**) εταιρείες τροποποίησαν το καταστατικό τους λίγες μόνο ημέρες πριν από τις κατά περίπτωση αναθέσεις της Γ.Γ.Α.Π, προκειμένου να περιλάβουν στους εταιρικούς τους σκοπούς το εκάστοτε υπό ανάθεση αντικείμενο.

- τέσσερεις (**4**) εταιρείες δεν είχαν οιαδήποτε δραστηριότητα στον εν λόγω τομέα, καθώς ασχολούνταν κατά κύριο επάγγελμα με εντελώς άσχετα αντικείμενα (πώληση αμορτισέρ αυτοκινήτων, εποχικά και χριστουγεννιάτικα είδη, οικιακός

εξοπλισμός, παντοπωλείο).

- μία (**1**) εταιρεία δεν είχε καμία απολύτως (προγενέστερη ή μεταγενέστερη) συμμετοχή σε οιαδήποτε διαγωνιστική διαδικασία προμήθειας του Δημοσίου με ομοιογενή αγαθά, και τέλος,

- τρεις (**3**) εταιρείες εμφανίζονταν κατά το ίδιο χρονικό διάστημα με τις υπό κρίση αναθέσεις να προσφέρουν (είτε στις ιστοσελίδες τους είτε ως συμμετέχουσες σε έτερους δημόσιους διαγωνισμούς) τα ίδια είδη σε χαμηλότερες τιμές.

Εξ όλων των ανωτέρω προκύπτει ανενδοίαστα ότι η καταγγελλόμενη όχι μόνο παραβίαζε ή/και καταστρατηγούσε κατά σύστημα και κατ’ εξακολούθηση τις κείμενες διατάξεις αναφορικά με τον τρόπο και τη διαδικασία επιλογής των αναδόχων, αλλά έτι περαιτέρω επέλεγε, κατά μείζονα λόγο, ως αναδόχους, εταιρείες “***μιας χρήσεως***”, που δεν είχαν καμία προηγούμενη εμπορική δραστηριότητα, δεν διέθεταν γραφεία, προσωπικό ή ιστοσελίδα, δεν είχαν μετάσχει ποτέ σε κάποιον δημόσιο διαγωνισμό, ενώ ενίοτε δεν υφίσταντο καν ως νομικές οντότητες έως και μία ημέρα πριν από την επιλογή τους από την Γ.Γ.Α.Π, η οποία - **άγνωστο πώς** (!) - γνώριζε όχι μόνο την ύπαρξή τους, αλλά και την καταλληλότητα και επάρκειά τους για την εκτέλεση της εκάστοτε προμήθειας, αναθέτοντας σε αυτές συμβάσεις εκατοντάδων χιλιάδων ευρώ, και μάλιστα σε τιμές προδήλως ασύμφορες για το Δημόσιο.

Συνεπώς, εν προκειμένω, εκτός από την αδιαμφισβήτητη **διασπάθιση δημοσίου χρήματος**, υφίστανται σοβαρότατες ενδείξεις για ενδεχόμενη τέλεση κι άλλων πράξεων, οι οποίες προβλέπονται και τιμωρούνται από τις σχετικές διατάξεις περί διαφθοράς, καθώς και από τη φορολογική νομοθεσία.

Παρακάτω παρατίθενται αναλυτικά οι επιμέρους αναθέσεις της Γενικής Γραμματέως Αντεγκληματικής Πολιτικής, από τις οποίες ζημιώθηκε η περιουσία του Ελληνικού Δημοσίου κατά το συνολικό ποσό των **2.191.561,46€**.

**I.** ***Απολύμανση και απεντόμωση – μυοκτονία των Καταστημάτων Κράτησης***

Δυνάμει των υπ’ αριθμ. **3**/20.3.2020, **7**/31.3.2020 και **11**/24.04.2020 Συμβάσεων [ΑΔΑΜ: 20SYMV00650837, 20SYMV006508326 και 20SYMV006629119 αντίστοιχα], η καταγγελλόμενη κατέβαλε, υπό την προαναφερθείσα ιδιότητά της και με την επίκληση της κατεπείγουσας ανάγκης περιορισμού της διασποράς του κορωνοϊού COVID-19, στην εταιρεία “*ΜΙΧΑΗΛΙΔΟΥ ΑΙΚΑΤΕΡΙΝΗ ΜΟΝΟΠΡΟΣΩΠΗ ΙΚΕ*” το **συνολικό ποσό** των **506.740 ευρώ** (συμπ. ΦΠΑ 24%) για την απολύμανση με 2 εφαρμογές των 34 Καταστημάτων Κράτησης της χώρας, συνολικής επιφάνειας 44.440,45 τμ., του Ιδρύματος Αγωγής Αρρένων Βόλου και των 120 υπηρεσιακών τους οχημάτων, καθώς και για την απεντόμωση και μυοκτονία με 1 εφαρμογή των χώρων των άνω Καταστημάτων.

Το ως άνω αντικείμενο εργασιών **ανατέθηκε απευθείας** στην προαναφερόμενη μονοπρόσωπη ΙΚΕμε τρεις (3) διαδοχικές αποφάσεις της Γενικής Γραμματέως Αντεγκληματικής Πολιτικής και συγκεκριμένα:(**i**)με την υπ’ αριθμ. πρωτ: 4675οικ./**19.03.2020** απόφασηγια την πρώτη εφαρμογή απολύμανσης των Καταστημάτων Κράτησης και των υπηρεσιακών τους οχημάτων αντί του συνολικού ποσού των **180.000€** με ΦΠΑ[ΑΔΑΜ: 20AWRD006457317], (**ii**) με την υπ’ αριθμ. πρωτ: 4939οικ./**30.03.2020** απόφαση για την απεντόμωση και μυοκτονία των άνω Καταστημάτων αντί του συνολικού ποσού των **146.940€** με ΦΠΑ [ΑΔΑΜ: 20AWRD006496686] και (**iii**) με την υπ’ αριθμ. πρωτ: 6059οικ./**23.04.2020** απόφαση για τη δεύτερη εφαρμογή απολύμανσης των άνω Καταστημάτων και των οχημάτων τους αντί του συνολικού ποσού των **179.800€** με ΦΠΑ [ΑΔΑΜ: 20AWRD006608187].

Κατ’ αρχάς, οι ως άνω αναθέσεις έγιναν κατά παράβαση του ενωσιακού και εθνικού δικαίου, καθώς αφορούσαν σε καταφανώς ομοιογενείς υπηρεσίες, συνολικής αξίας άνω των ορίων των 139.000€, και, ως εκ τούτου, **απαγορευόταν** - ακόμη και υπό τις συνθήκες της υγειονομικής κρίσης - η κατάτμηση του φυσικού αντικειμένου των συμβάσεων και η ανάθεσή του υπό τη μορφή χωριστών τμημάτων, όπως έγινε εν προκειμένω με τον διαχωρισμό των υπηρεσιών της απολύμανσης από εκείνες της απεντόμωσης - μυοκτονίας. Εξάλλου και σε κάθε περίπτωση, **έκαστη** εκ των δύο συμβάσεων απολύμανσης υπερέβαινε - **αυτοτελώς** - το ποσό των **139.000€** (άνευ ΦΠΑ), άνω του οποίου επιβάλλεται, βάσει των υπερισχυόντων κανόνων του ενωσιακού δικαίου, οι συμβάσεις να συνάπτονται όχι με απευθείας ανάθεση, αλλά κατόπιν διενέργειας ανοικτής ή κλειστής διαδικασίας, ή έστω με διαπραγμάτευση χωρίς προηγούμενη δημοσίευση.

Η εν λόγω ανάδοχος **δεν είχε καμία απολύτως σχέση** με απολυμάνσεις, απεντομώσεις και μυοκτονίες μέχρι τις υπό κρίση αναθέσεις από τη Γ.Γ.Α.Π, οι οποίες είναι **έως** **και σήμερα** οι **μόνες** συμβάσεις που η εν λόγω ΙΚΕ έχει συνάψει με οποιονδήποτε δημόσιο Φορέα και Οργανισμό ή οποιοδήποτε άλλο νομικό πρόσωπο του Ελληνικού Δημοσίου, όπως τούτο προκύπτει και αποδεικνύεται από τα στοιχεία που έχουν δημοσιευθεί στο Κεντρικό Ηλεκτρονικό Μητρώο Δημοσίων Συμβάσεων (‘*ΚΗΜΔΗΣ*) και στο Πρόγραμμα ‘*ΔΙΑΥΓΕΙΑ*’.

Πρόκειται για εταιρεία που συστήθηκε τον Νοέμβριο του έτους 2018, με εταιρικό κεφάλαιο μόλις εκατό (**100**) ευρώ και με καταστατικούς σκοπούς την εκμετάλλευση και διοργάνωση εμπορικών εκθέσεων και σεμιναρίων, την παροχή υπηρεσιών δημοσίων σχέσεων και marketing, την λιανική και χονδρική εμπορία κοσμημάτων και αξεσουάρ, το εμπόριο γλυκισμάτων, ειδών σοκολάτας και διατροφής και την εκμετάλλευση διαμερισμάτων και καταλυμάτων μέσω της πλατφόρμας βραχυχρόνιων μισθώσεων “Airbnb”. Από τα στοιχεία δημοσιότητας της Υπηρεσίας του Γ.Ε.ΜΗ προκύπτει ότι η ως άνω εταιρεία **δεν έχει δημοσιεύσει ποτέ Ισολογισμό** για οιαδήποτε εταιρική χρήση. Από τα στοιχεία της ιδίας ως άνω Υπηρεσίας προκύπτει, επίσης, ότι η σχετική **τροποποίηση** του καταστατικού της ανωτέρω ΙΚΕ, με την οποία **προστέθηκε** στους σκοπούς της η παροχή υπηρεσιών **καθαρισμών και απολυμάνσεων**, **δημοσιεύθηκε** στο μητρώο του Γ.Ε.ΜΗ στις **20 Μαρτίου 2020**, δηλαδή **μία ημέρα μετά** την ημερομηνία της **α΄ ανάθεσης** από τη Γ.Γ.Α.Π (**19 Μαρτίου**) και την **ίδια** ακριβώς **ημέρα** με την **υπογραφή** της α΄ εκ των άνω συμβάσεων (**20 Μαρτίου**)!

Περαιτέρω, η άνω ανάδοχος **δεν διέθετε** καν την **ειδική άδεια** ασκήσεως επαγγέλματος γιαυπηρεσίες απεντόμωσης και μυοκτονίας, ούτε όμως περιλαμβανόταν στο δημόσιο μητρώο των αδειοδοτημένων εταιρειών για πραγματοποίηση τέτοιων εργασιών που τηρείται στο Υπουργείο Αγροτικής Ανάπτυξης, καίτοι τούτο είναι **εκ του νόμου** **προαπαιτούμενο** για την ανάληψη και εκτέλεση αυτών**[[11]](#footnote-11)**.

Επιπροσθέτως δε, αποκαλύφθηκε - κατόπιν αλλεπάλληλων σχετικών ερωτήσεων Βουλευτών προς το Υπουργείο Προστασίας του Πολίτη**[[12]](#footnote-12)** - ότι η εν λόγω υπηρεσία (απεντόμωσης και μυοκτονίας) **δεν παρασχέθηκε καν** από την ίδια την ανάδοχο, αλλά από τρίτες εταιρείες (αδειοδοτημένες και εγγεγραμμένες στο ως άνω Μητρώο), στις οποίες η τελευταία **ανέθεσε ως υπεργολαβία το σύνολο του έργου**, παρότι τούτο **απαγορευόταν ρητά** από το άρθρο 6 παρ. 6 της προαναφερθείσας με αριθμ. 7/31.3.2020 Σύμβασης που σύναψε με τη Γενική Γραμματέα Αντεγκληματικής Πολιτικής.

Απολύτως ενδεικτικό του μεγέθους της ζημίας που προκάλεσαν στο Δημόσιο οι ως άνω αναθέσεις της Γ.Γ.Α.Π. είναι το γεγονός ότι τρεις από τις οκτώ εταιρείες - υπεργολάβους είχαν παράσχει και στο παρελθόν αντίστοιχες υπηρεσίες σε Καταστήματα Κράτησης ανά την επικράτεια, με χρεώσεις ανά εφαρμογή στο 1/3 ή ακόμη και στο 1/4 του ποσού που δαπανήθηκε με την υπό κρίση ανάθεση για κάθε Κατάστημα (κατ’ αναλογία του εμβαδού του).

Εξίσου ενδεικτικές για την τάξη της ζημίας είναι και οι από 13.03.2020, 16.04.2020 και 08.05.2020 αποφάσεις του Υπουργείου Εσωτερικών για διάφορες εφαρμογές απολύμανσης και εντομοκτονίας **όλων** των κτιρίων όπου στεγάζονται οι υπηρεσίες του άνω Υπουργείου αντί ποσού **3.258,81€**, **751,75**€ και **3.008,14€** αντίστοιχα [ΑΔΑ:ΩΥ1Ρ46ΜΤΛ6-Φ2Κ, ΨΩΖ446ΜΤΛ6-Π94 και 6ΧΦΜ46ΜΤΛ6-7ΙΖ], η από 27.03.2020 απόφαση του Υπουργείου Υποδομών & Μεταφορών για υπηρεσίες απολύμανσης της ΥΠΑ στον Αερολιμένα Θεσσ/κης αντί ποσού **990€** [ΑΔΑ: 96ΨΙ465ΧΘΞ-ΝΘ9] και, τέλος, η από 19.10.2020 απόφαση της Δ/νσης Αστυνομίας Νοτ/κης Αττικής για την απολύμανση, απεντόμωση και μυοκτονία χώρων επιφανείας 6.158 τ.μ και 65 οχημάτων αντί ποσού **2.700€** [ΑΔΑ: Ψ7ΡΙ46ΜΤΛΒ-3ΩΑ]!

Πλήρη, βέβαια, **απόδειξη** του δυσθεώρητου ύψους της προκληθείσας ζημίας στην περιουσία του Δημοσίου παρέχει ο κάτωθι Πίνακας, ο οποίος περιλαμβάνει τα εκάστοτε ποσά ανά εφαρμογή που έχουν καταβάλει κατά καιρούς - τόσο πριν όσο και μετά τις υπό κρίση αναθέσεις - τα Καταστήματα Κράτησης της χώρας με **αυτοτελείς** αναθέσεις και συμβάσεις για ανάλογες υπηρεσίες απολύμανσης και απεντόμωσης - μυοκτονίας.

 **ΣΥΓΚΡΙΤΙΚΟΣ ΠΙΝΑΚΑΣ Ι**

|  |  |  |  |  |  |
| --- | --- | --- | --- | --- | --- |
| **ΚΑΤΑΣΤΗΜΑ****ΚΡΑΤΗΣΗΣ**  | **ΕΜΒΑΔΟ (τ.μ.)** | **ΑΠΟΛΥΜΑΝΣΗ**κόστος/εφαρμογήΑΔΑ/ΑΔΑΜ | **ΑΠΕΝΤΟΜΩΣΗ – ΜΥΟΚΤΟΝΙΑ** κόστος/εφαρμογήΑΔΑ/ΑΔΑΜ | **ΑΠΟΛΥΜΑΝΣΗ/ΑΠΕΝΤΟΜΩΣΗ/ΜΥΟΚΤΟΝΙΑ**κόστος/εφαρμογήΑΔΑ/ΑΔΑΜ | **ΣΥΝΟΛΟ**(συμπ. ΦΠΑ) |
| **Α.Κ.Κ.ΑΓΙΑΣ** | 988,20 | - | - | - | - |
| **Α.Κ.Κ.ΚΑΣΣΑΝΔΡΑΣ** | 1.280,45 |  |  | 995,00€6ΗΧΖ46ΨΧ0Ρ-ΜΑΖ |  **995,00€** |
| **Α.Κ.Κ.ΤΙΡΥΝΘΑΣ** | 1.312,25 | - | - | - | - |
| **Κ.Α.Υ.Φ.** |  144,10 | - | - | - | - |
| **Ε.Κ.Ν.Ν. ΑΥΛΩΝΑ** | 1.073,77 | 514,60€ΨΨΡΞ46Ψ8ΟΥ-67Β | 310,00€ΨΨΡΞ46Ψ8ΟΥ-67Β |  |  **824,60€** |
| **Ε.Κ.Ν.Ν. ΒΟΛΟΥ** | 232,80 | - |  |  1.160€ (**ετήσια**)9ΩΙΝ46ΜΤΛΒ-ΟΝΑ | **1.160,00€** |
| **Ι.Α.Α.Α. ΒΟΛΟΥ** |  | (124,00€)21SYMV008204681 |  | 446,00€7ΘΝΥ46ΨΧΙΖ-Β1Δ |  **446,00€** |
| **Ε.Α.Κ.Ν.Ν.****ΚΑΣΣΑΒΕΤΕΙΑΣ** | 1.191,11 |  |  | 1.000,00€ΩΥ1Φ46ΨΧ0Κ-4ΕΙ | **1.000,00€** |
| **Ε.Α.Κ.Ν.Ν. ΕΛΕΩΝΑ** | 432,00 |  |  1.240,00€ (**ετήσια**)ΩΤΥ446ΨΧΘΞ-ΑΔΠ |  | **1.240,00€** |
| **Ε.Κ.Υ.Κ.****ΚΟΡΥΔΑΛΛΟΥ** | 1.159,06 | 3.690,24€64ΚΠ46ΨΧΙΙ-ΑΚΝ | 2.600,00€ΨΒΗΟ46ΨΧΙΙ-Ψ3Η |  | **6.290,24€** |
| **ΨΥΧΙΑΤΡΕΙΟ****ΚΟΡΥΔΑΛΛΟΥ** | 1.236,34 |  868,00€ΩΡΦ9ΟΡΗΠ-ΥΑΞ |  1.500,00€ΩΜΡ2ΟΡΗΠ-Β7Ζ |  | **2.368,00€** |
| **Κ.Κ.****ΑΛΙΚΑΡΝΑΣΣΟΥ** | 834,00 |  | 1.200,00€ (**ετήσια**)ΨΨΥ146ΨΧΘΓ-26Τ |  | **1.200,00€** |
| **Κ.Κ. ΑΜΦΙΣΣΑΣ** | 427,94 | 868,00€9ΒΚΙ46ΜΤΛΒ-ΚΚ3 | 868,00€ΩΡΨΨ46ΧΘΜ-74Κ |  | **1.736,00€** |
| **Κ.Κ. ΓΡΕΒΕΝΩΝ** | 2.400,00 |  | 496,00€ΨΠΘ8ΟΛΡΣ-7ΥΑ |  |  **496,00€** |
| **Κ.Κ. ΓΥΝΑΙΚΩΝ ΕΛΕΩΝΑ** | 2.821,03 | 434,00€9ΕΚ46ΨΧΘ1-Ι28 | 620,00€6ΕΜΘ46ΨΘ1-ΟΩΝ |  | **1.054,00€** |
| **Κ.Κ. ΔΟΜΟΚΟΥ** | 2.400,00 |  |  | 1.488,00€ΨΦΞΣΟΡΕ5-Φ7Ι | **1.488,00€** |
| **Κ.Κ.****ΘΕΣΣΑΛΟΝΙΚΗΣ** | 1.645,15 | 124,00€6ΧΥΟ46ΨΧ0Ξ-ΤΜΨ | 155,00€ΩΜΧ046ΨΧ0Ξ-9Γ8 |  |  **279,00€** |
| **Κ.Κ. ΙΩΑΝΝΙΝΩΝ** | 294,94 |  |  | 260,00€Ω8Ξ0ΙΡΗΗ-ΑΒ2 |  **260,40€** |
| **Κ.Κ. ΚΕΡΚΥΡΑΣ** | 860,85 |  |  | 248,00€9ΥΛΥ46ΨΧΘΙ-ΙΗΗ |  **248,00€** |
| **Κ.Κ. ΚΟΜΟΤΗΝΗΣ** | 721,30 |  |  | 334,80€Ω02246ΨΧ00-Λ25 |  **334,80€** |
| **Κ.Κ. ΚΟΡΙΝΘΟΥ** | 188,30 |  | 260,40€ΡΦ6ΡΟΞΒΤ-Ρ2Α |  |  **260,40€** |
| **Κ.Κ. ΚΟΡΥΔΑΛΛΟΥ****Ι** | 5.589,83 |  |  | 2.598,05€20SYMV006930949 |  **2.598,05€** |
| **Κ.Κ. ΚΟΡΥΔΑΛΛΟΥ IΙ** | 849,23 |  |  | 3.500,00€21AWRD008469742 |  **3.500,00€** |
| **Κ.Κ. ΚΩ** | 249,16 |  | 409,50€67ΦΓ46ΜΤΛΒ-ΝΚΩ |  |  **409,50€** |
| **Κ.Κ. ΛΑΡΙΣΑΣ** | 2.559,39 |  | 396,80€6ΟΣΦ46ΨΧ0Φ-57Ν |  |  **396,80€** |
| **Κ.Κ.****ΜΑΛΑΝΔΡΙΝΟΥ** | 1.845,00 |  |  | 550,00€21SYMV008434198 |  **550,00€** |
| **Κ.Κ. NAΥΠΛΙΟΥ** | 1.116,00 |  |  | 365,80€ΩΕΧ146ΨΧ0Ι-ΥΒΨ |  **365,80€** |
| **Κ.Κ. ΝΕΑΠΟΛΗΣ** | 201,98 | 595,00€ΩΕ1Ξ46ΨΧ0Θ-ΨΧ4 | 209,56€9ΚΞΛ46ΨΧ0Θ-Κ0Α |  |  **804,56€** |
| **Κ.Κ. ΝΙΓΡΙΤΑΣ** | 2.350,00 |  |  | 1.125,00€20AWRD00746685 |  **1.125,00€** |
| **Κ.Κ. ΠΑΤΡΑΣ** | 2.088,51 | 759,99€20AWRD006757218 |  | 271,93€ΩΚ4Δ46ΨΧΘΘ-14Υ21AWRD008507045 |  **1.031,92€** |
| **Κ.Κ. ΤΡΙΚΑΛΩΝ** | 2.400,00 | 421,60€Ψ5ΞΡ46ΜΤΛΒ-Ψ9Θ | 437,00€ΨΧΡ246ΨΧΘΤ-ΥΧ4 |  |  **858,60€** |
| **Κ.Κ. ΤΡΙΠΟΛΗΣ** | 234,86 |  |  | 1.125,00€20REQ006195692 |  **415,00€** |
| **Κ.Κ. ΧΑΛΚΙΔΑΣ** | 545,00 |  |  | 565,00€9ΜΒ146ΨΧΘΔ-ΤΦΩ |  **565,00€** |
| **Κ.Κ. ΧΑΝΙΩΝ** | 2.400,00 | 2.480,00€6ΘΥΜ46ΨΧ0Τ-ΒΒ5 | 450,00€21SYMV008316481 |  |  **2.930,00€** |
| **Κ.Κ. ΧΑΛΚΙΔΑΣ** | 361,90 |  |  | 257,40€ΩΝΚΧ46ΨΧ03-ΑΤΧ |  **257,40€** |
| **(Δ/ΝΣΗ ΑΣΤΥΝ.** **Δ. ΑΤΤΙΚΗΣ)** | **130**ΥΠ. ΟΧΗΜΑΤΑ |  |  | 1.370,00€ΩΕ1Ι46ΜΤΛΒ-3ΨΑ | **(1.370,00€)** |
|  |  |

|  |
| --- |
|  **ΣΥΝΟΛΟ** |

 | (συμπ. ΦΠΑ) |  | **38. 858,07€** |

|  |  |  |  |
| --- | --- | --- | --- |
| **ΓΕΝΙΚΗ****ΓΡΑΜΜΑΤΕΙΑ****ΑΝΤΕΓΚΛΗΜΑΤΙΚΗΣ****ΠΟΛΙΤΙΚΗΣ** | **ΑΠΟΛΥΜΑΝΣΗ** | **ΑΠΕΝΤΟΜΩΣΗ** | **ΣΥΝΟΛΟ**(συμπ. ΦΠΑ) |
| **180.000€**ΑΔΑΜ: 20AWRD006457317 | **146.940€**ΑΔΑ: 968Β46ΜΤΛΒ-ΩΚΥ | **326.940€** |
| **179.800€**ΑΔΑ: 968Β46ΜΤΛΒ-ΩΚΥ |  | **179.800€** |

|  |  |  |
| --- | --- | --- |
|  | **ΣΥΝΟΛΟ:** | **506.740€** |

Από την επισκόπηση των αναφερόμενων στον άνω Πίνακα αποφάσεων απολύμανσης και απεντόμωσης/μυοκτονίας σε κάθε ένα από τα Καταστήματα Κράτησης της χώρας κατά τα έτη 2019, 2020**[[13]](#footnote-13)** και 2021, οι οποίες (αποφάσεις) έχουν αναρτηθεί στο “ΚΗΜΔΗΣ” και στη “ΔΙΑΥΓΕΙΑ”, καθώς και της από 26.03.2020 απόφασης ανάθεσης του Δ/ντή της Αστυνομίας Δυτικής Αττικής για απολύμανση/απεντόμωση/μυοκτονία των **130 υπηρεσιακών οχημάτων** της άνω Διεύθυνσης, συνολικού ποσού **1.370 ευρώ[[14]](#footnote-14)**, προκύπτει και αποδεικνύεται αδιαμφισβήτητα ότι για μία εφαρμογή απολύμανσης και μία εφαρμογή απεντόμωσης/μυοκτονίας για τις οποίες η Γ.Γ.Α.Π κατέβαλε στην άνω εταιρεία το συνολικό ποσό των **326.940 ευρώ**, τα Καταστήματα Κράτησης κατέβαλαν αντίστοιχα, με αυτοτελείς συμβάσεις, το συνολικό ποσό των **38.858,07 ευρώ**, με την διαφορά, συνεπώς, να ανέρχεται σε **288.081,93 ευρώ**, ποσό που αντιστοιχεί στη ζημία του Δημοσίου από τις δύο αυτές αναθέσεις της Γ.Γ.Α.Π.

Δοθέντος ότι η καταγγελλόμενη ανέθεσε στην ως άνω εταιρεία και β΄ εφαρμογή απολύμανσης, αντί του ποσού των 179.800€, η οποία (υπηρεσία) εάν υλοποιείτο από τα ίδια τα Καταστήματα Κράτησης δεν θα υπερέβαινε, βάσει των προαναφερόμενων αποφάσεων, το συνολικό ποσό των 20.000€ (συνυπολογιζομένου του κόστους της απολύμανσης των υπηρεσιακών οχημάτων), καθίσταται σαφές ότι **η ζημία για το Δημόσιο από τις συγκεκριμένες τρεις αναθέσεις της Γ.Γ.Α.Π** ανήλθε στο συνολικό ποσό των **447.881,93 ευρώ** (ήτοι: 506.740€ - 38.858,07€ - 20.000€), και κατόπιν αφαίρεσης του αναλογούντος ποσού ΦΠΑ, **στο ποσό των 361.195,11 ευρώ**.

**II.** ***Προμήθεια ειδών ατομικής υγιεινής και ειδών καθαρισμού και απολύμανσης για τα Καταστήματα Κράτησης***

Δυνάμει της υπ’ αριθμ. **8**/08.04.2020 Σύμβασης [ΑΔΑΜ: 20SYMV006553620], η καταγγελλόμενη κατέβαλε, υπό την προαναφερθείσα ιδιότητά της και με την επίκληση της κατεπείγουσας ανάγκης περιορισμού της διασποράς του κορωνοϊού COVID-19, στην εταιρεία “*EX PAPPA ΜΟΝΟΠΡΟΣΩΠΗ ΙΚΕ*” το **συνολικό ποσό** των **213.400 ευρώ** (πλέον ΦΠΑ ύψους 19.248€) για την προμήθεια ειδών ατομικής υγιεινής και ειδών καθαρισμού και απολύμανσης για όλα τα Καταστήματα Κράτησης της χώρας και συγκεκριμένα για την προμήθεια: (i) 7.500 λίτρων αλκοολούχου καθαριστικού γενικής χρήσης με ήπια αντισηπτική δράση (για χώρους), (ii) 6.000 λίτρων αλκοολούχου καθαριστικού επιφανειών με ήπια αντισηπτική δράση, (iii) 2.000 λίτρων αλκοολούχου καθαριστικού gel χεριών με ήπια αντισηπτική δράση, (iv) 2.000 λίτρων αλκοολούχου υγρού καθαριστικού χεριών με ήπια αντισηπτική δράση, (v) 9.000 λίτρων χλωρίου γενικής χρήσης, (vi) 2.000 λίτρων παχύρρευστου χλωρίου γενικής χρήσης, (vii) 7.000 λίτρων καθαριστικού γενικής χρήσης, (viii) 6.000 λίτρων υγρού σαπουνιού χεριών, (ix) 7.500 λίτρων σαμπουάν και (x) 7.500 λίτρων αφρόλουτρου.

Η εν λόγω προμήθεια **ανατέθηκε απευθείας** στην προαναφερόμενη μονοπρόσωπη ΙΚΕμε την υπ’ αριθμ. πρωτ: 4956οικ./03.04.2020 απόφαση της Γενικής Γραμματέως Αντεγκληματικής Πολιτικής, κατόπιν της από **30.03.2020 προσφοράς** της άνω εταιρείας [ΑΔΑ: ΨΩΜΝ46ΜΤΛΒ-40Π].

Κατ’ αρχάς, δέον όπως τονισθεί ότι η συγκεκριμένη ανάθεση έγινε **κατά προφανή παράβαση** των διατάξεων των Ευρωπαϊκών Οδηγιώνπερί δημοσίων συμβάσεων (όπως αυτές έχουν ενσωματωθεί στο ν. 4412/2016), καθώς το οικονομικό της αντικείμενο υπερέβαινε κατά πολύ το ποσό των 139.000 ευρώ (ενέπιπτε, δηλαδή, στις συμβάσεις άνω των ορίων, για τις οποίες αποκλειστική εφαρμογή έχουν οι προαναφερόμενες διατάξεις και **όχι εκείνες** των Π.Ν.Π) και, συνεπώς, ήταν **υποχρεωτική** για την Αναθέτουσα Αρχή - ακόμη και υπό τις εξαιρετικές περιστάσεις της υγειονομικής κρίσης - η προσφυγή στην ανοικτή ή κλειστή διαδικασία με συντετμημένες προθεσμίες (άρθρ. 27 §4 και 28 § 7 αντίστοιχα του ν. 4412/2016), ή έστω σε διαπραγμάτευση χωρίς προηγούμενη δημοσίευση (άρθρ. 32 §2γ΄ του ως άνω νόμου).

Δέον, επίσης, όπως υπογραμμισθεί ότι η άνω ανάθεση **ουδόλως** περιελάμβανε (ως έδει) την ακριβή περιγραφή των υπό προμήθεια ειδών ως προς τις τεχνικές προδιαγραφές και τα ποιοτικά τους χαρακτηριστικά**[[15]](#footnote-15),** προκειμένου να δύναται να ελεγχθεί η συμμόρφωση αυτών με τα ισχύοντα διεθνή και ευρωπαϊκά πρότυπα ασφαλείας, καταλληλότητας και αποτελεσματικότητας, καθώς και εάν τα συγκεκριμένα είδη διέθεταν ή όχι τις απαιτούμενες εγκρίσεις και άδειες από τον ΕΟΦ ως προϊόντα συμβατά για την εκάστοτε προοριζόμενη χρήση, όπερ και χρήζει διερεύνησης στο πλαίσιο της διενεργηθησόμενης δικαστικής έρευνας.

Το μοναδικό δε κριτήριο που πληρούσε η συγκεκριμένη ανάθεση ήταν αυτό της **απόλυτης αδιαφάνειας**, καθώς “*επιστρατεύθηκε*” (και ουχί επελέγη) εταιρεία “***μιας χρήσεως***”, η οποία ιδρύθηκε **αποκλειστικά** για να αναλάβει την εν λόγω προμήθεια, ύψους 213.400 ευρώ (πλέον ΦΠΑ), τούτου αποδεικνυομένου περίτρανα από το ότι η “ανάδοχος” εταιρεία συστήθηκε στις **29.03.2020**, δηλαδή μία (**1**) **μόλις ημέρα πριν** από την υποβολή της “*προσφοράς*” της προς την Γ.Γ.Α.Π, με εταιρικό κεφάλαιο μόλις **3.000 ευρώ**, **δεν διέθετε γραφεία και αποθήκες,** **δεν απασχολούσε υπαλλήλους, δεν είχε ιστοσελίδα και σταθερό τηλέφωνο**, **δεν έχει δημοσιεύσει έως σήμερα Ισολογισμό** στο Γ.Ε.ΜΗ, **δεν έχει μετάσχει** σε οιαδήποτε (διαγωνιστική ή άλλη)δημόσια διαδικασία, **ούτε έχει αναλάβει** κάποια άλλη **προμήθεια** ή έχει εκτελέσει κάποια άλλη υπηρεσίασεοποιονδήποτε δημόσιο Φορέα και Οργανισμό ή οποιοδήποτε άλλο νομικό πρόσωπο δημοσίου ή ιδιωτικού δικαίου ή/και φυσικό πρόσωπο, παύοντας ουσιαστικά κάθε λειτουργία της αμέσως μετά από τη συγκεκριμένη ανάθεση!

Ποιος ακριβώς “*κρυβόταν*” πίσω από την μόνη εταίρο της άνω ΙΚΕ, η οποία - όπως προκύπτει από τη σχετική Κατάσταση Ασφαλισμένου ΙΚΑ - εργαζόταν ως υπάλληλος σε κατάστημα ρούχων με μηνιαίες αποδοχές 340 ευρώ μέχρι τον Φεβρουάριο του 2019 και εν συνεχεία με 224 ευρώ μέχρι και την λύση της εργασιακής της σχέσης τον Αύγουστο του 2019 (και, άρα, είναι **εξαιρετικά απίθανο να διέθετε η ίδια το κεφάλαιο για την αγορά των υπό προμήθεια αγαθών**) θα αποκαλυφθεί από τη σχετικό έρευνα που θα (πρέπει να) διενεργηθεί από τις αρμόδιες Αρχές και Υπηρεσίες στις κινήσεις των τραπεζικών λογαριασμών τόσο της ιδίας όσο και της ως άνω εταιρείας!

Αψευδή, εξάλλου, απόδειξη του ότι η συγκεκριμένη προμήθεια “*εφευρέθηκε*” για να ανατεθεί στη συγκεκριμένη εταιρεία και, αντιστρόφως, ότι η εν λόγω εταιρεία “*συστήθηκε*” για να αναλάβει τη συγκεκριμένη “*δουλειά*”, αποτελεί (και) το γεγονός ότι **πρώτα** υπεβλήθη η προσφορά της εταιρείας (**30.03.2020**) και **μετά** αποφασίστηκε από την Γ.Γ.Α.Π η σχετική δέσμευση πίστωσης ποσού για τη συγκεκριμένη δαπάνη (**02.04.2020**)!!Εν άλλαις λέξεσι,η συσταθείσα στις 29.03.2020 “*EX PAPA ΙΚΕ*” υπέβαλε στις 30.03.2020 προσφορά ύψους 213.400€ (πλέον ΦΠΑ) για προμήθεια υλικών καθαριότητας και ειδών ατομικής υγιεινής για τα Καταστήματα Κράτησης της χώρας, χωρίς να υπάρχει καν σχετική απόφαση από την αρμόδια Υπηρεσία περί της δήθεν ανάγκης προμήθειας αυτών! Είναι άγνωστο και άξιο απορίας πώς η άνω εταιρεία γνώριζε τάχα την ανάγκη των Καταστημάτων Κράτησης για προμήθεια τέτοιων ειδών πριν από την ίδια την Υπηρεσία!

Όλως τυχαίως βέβαια, αμέσως μετά την υποβολή της προσφοράς η Γ.Γ.Α.Π. “*διαπιστώνει”* την ανάγκη της εν λόγω προμήθειας και δεσμεύει, την ίδια κιόλας ημέρα, ως πίστωση δαπάνης το ίδιο ακριβώς ποσό που (επίσης, όλως συμπτωματικά) είχε προσφέρει η άνω εταιρεία, ενώ ταυτοχρόνως «*ελέγχει, διασταυρώνει και επαληθεύει* *την οικονομική φερεγγυότητα, την επαγγελματική επάρκεια και καταλληλότητα»* της νεοσύστατης εταιρείας (καίτοι δεν υπήρχε κανένα διαθέσιμο στοιχείο επ’ αυτών!), καθώς και την «*τεχνική αρτιότητα της προσφοράς της*» (καίτοι αυτή δεν περιελάμβανε καν τα αναγκαία τεχνικά και ποιοτικά χαρακτηριστικά των προϊόντων), κι έτσι την επομένη (03.04.2020) της αναθέτει τη συγκεκριμένη, ιδιαιτέρως μεγάλη σε ποσότητες και σε αξία, προμήθεια!

Αν, μάλιστα, όλα τα παραπάνω συνδυαστούν με τις κάτωθι αποφάσεις προμήθειας που έχουν δημοσιευθεί στη “ΔΙΑΥΓΕΙΑ”, από τις οποίες αποδεικνύεται ότι η **συντριπτική πλειονότητα** των Καταστημάτων Κράτησης της χώρας προέβη **αυτοτελώς** κατά **την ίδια ακριβώς χρονική περίοδο** (και μάλιστα δυνάμει σχετικών αποφάσεων της ίδιας της Γ.Γ.Α.Π!) **σε προμήθεια ανάλογων ειδών με εκείνα της επίμαχης ανάθεσης**, συνήθως δε σε αρκετά χαμηλότερες τιμές σε σχέση με εκείνες που αναγράφονται στην υπό έλεγχο σύμβαση, εγείρονται σοβαρά ερωτηματικά όχι μόνο για την αναγκαιότητα της εν λόγω ανάθεσης, αλλά και για το εάν τελικά παραδόθηκαν από την ανάδοχο στα Καταστήματα Κράτησης τα προαναφερόμενα είδη, πολλώ δε μάλλον κατά τη συμφωνημένη ποσότητα!

Και τούτο, διότι είναι προφανές ότι, εάν είχαν πράγματι παραδοθεί τα συγκεκριμένα είδη καθαριότητας και ατομικής υγιεινής στα Καταστήματα Κράτησης, **ουδεμία απολύτως χρεία** θα υπήρχε για ταυτόχρονη και παράλληλη προμήθεια των ίδιων ειδών από τα άνω Καταστήματα, όπως τούτο προκύπτει από τα κάτωθι στοιχεία που αναρτήθηκαν στη “ΔΙΑΥΓΕΙΑ”:

το από **03.04.2020** αίτημα του Α.Κ.Κ. Αγιάς Χανίων και η υπ’ αριθμ. 5476/**13.04.2020** απόφαση της Γ.Γ.Α.Π για δέσμευση πίστωσης ύψους 1.867,74€ για προμήθεια υλικών καθαριότητας και ατομικής υγιεινής από το άνω Κατάστημα, οι από **31.03.2020** και **16.04.2020** αποφάσεις του Δ/ντή του Α.Κ.Κ. Κασσάνδρας για δέσμευση πίστωσης ύψους 1.500€ και 4.741,20€ αντίστοιχα για προμήθεια υγειονομικού υλικού και ειδών καθαριότητας, η από **23.03.2020** Σύμβαση προμήθειας του Α.Κ.Κ.Ε. Τίρυνθας, τα από **06.04.2020** και **07.04.2020** έγγραφα της Κ.Α.Υ. Φυλακών για δέσμευση πίστωσης ύψους 3.206,64€ για την αγορά ειδών καθαριότητας και υγιεινής, η υπ’ αριθμ. 4993/**13.04.2020** απόφαση της Γ.Γ.Α.Π για δέσμευση πίστωσης ύψους 7.666,25€ και η σε εκτέλεση αυτής από 22.04.2020 απόφαση του Δ/ντή του Ε.Κ.Κ.Ν. Αυλώνα για ισόποση προμήθεια υλικών καθαριότητας, η από **20.03.2020** απόφαση του Δ/ντή του Ε.Κ.Κ.Ν. Βόλου για προμήθεια υλικών καθαριότητας αξίας 1.049,78€, η από **23.03.2020** ανάθεση της Δ/ντριας του Ψ.Κ. Κορυδαλλού για προμήθεια υλικών καθαριότητας αξίας 5.000€, η από **31.03.2020** Σύμβαση προμήθειας υλικών καθαριότητας για το Ε.Κ.Υ.Κ. Κορυδαλλού αξίας 10.000€, οι από **11.03.2020**, **12.03.2020** και **02.04.2020** αποφάσεις της Δ/ντριας του Ε.Κ.Α.Τ.Κ. Ελεώνα Θήβας για προμήθεια υλικών καθαριότητας και ειδών ατομικής υγιεινής αξίας 999,74€, 86,47€ και 300,20€ αντίστοιχα, οι από **11.03.2020**, **23.03.2020** και **07.04.2020** αποφάσεις του Δ/ντή του Κ.Κ. Αλικαρνασσού για προμήθεια υγειονομικού και απολυμαντικού υλικού αξίας 442,52€, 99,20€ και 295,74€ αντίστοιχα, οι από **06.04.2020** και **23.04.2020** αποφάσεις του Δ/ντή του Κ.Κ. Άμφισσας για προμήθεια υλικών καθαριότητας και απολυμαντικών αξίας 65,06€ και 3.395,41€ αντίστοιχα, η από **18.02.2020** απόφαση του Δ/ντή του Κ.Κ. Δομοκού για την κατακύρωση σε τρεις εταιρείες της προμήθειας ειδών (μεταξύ των οποίων και είδη καθαριότητας και ατομικής υγιεινής) αξίας 55.000€, η από **17.03.2020** απόφαση της Δ/ντριας του Κ.Κ. Ιωαννίνων για την προμήθεια υλικών καθαριότητας αξίας 1.640€, οι από **27.03.2020** και **01.04.2020** αποφάσεις του Δ/ντή του Κ.Κ. Κέρκυρας για την προμήθεια υλικών καθαριότητας και ειδών ατομικής υγιεινής αξίας και 4.117,48€ και 1.135,68€ αντίστοιχα, η από **31.03.2020** απόφαση της Δ/ντριας του Κ.Κ. Κορυδαλλού ΙΙ για την προμήθεια υλικών καθαριότητας αξίας 4.000€, η από **09.04.2020** απόφαση του Δ/ντή του Κ.Κ. Λάρισας για την προμήθεια υλικών καθαριότητας αξίας 6.899,89€, η από **20.03.2020** απόφαση του Δ/ντή του Κ.Κ. Μαλανδρίνου για την προμήθεια υλικών καθαριότητας αξίας 4.999,80€, η υπ’ αριθμ. 5478/**09.04.2020** δέσμευση πίστωσης της Γ.Γ.Α.Π για προμήθεια υλικών καθαριότητας και ειδών ατομικής υγιεινής από το Κ.Κ. Πάτρας ύψους 7.019,02€ και η από 28.04.2020 απόφαση του Δ/ντή του άνω Καταστήματος για την ανάθεση της εν λόγω προμήθειας, καθώς και η υπ’ αριθμ. 1783/**13.04.2020** δέσμευση πίστωσης της Γ.Γ.Α.Π. για προμήθεια υλικών καθαριότητας από το Κ.Κ. Χίου ύψους 1.500€.

Τέλος, προς πλήρη **απόδειξη** του ύψους της ζημίας που η συγκεκριμένη (καθ’ όλα παράνομη και αδιαφανής) ανάθεση προκάλεσε στην περιουσία του Δημοσίου, παραθέτουμε τον κάτωθι συγκριτικό Πίνακα, ο οποίος αποτυπώνει με ενάργεια και ακρίβεια τη **χαοτική διαφορά** μεταξύ της τιμής που η Γ.Γ.Α.Π προμηθεύθηκε κάθε ένα εκ των άνω ειδών καθαρισμού και ατομικής υγιεινής και των εκάστοτε τιμών για κάθε ένα από αυτά τα είδη που λοιποί Φορείς και Οργανισμοί του Δημοσίου (**μεταξύ των οποίων και** **Καταστήματα Κράτησης**) προμηθεύθηκαν κατά **την ίδια ακριβώς χρονική περίοδο** είτε μέσω ανοικτής ή κλειστής διαγωνιστικής διαδικασίας, είτε μέσω έρευνας αγοράς και διαπραγμάτευσης δημοσίευση, είτε, τέλος, ακόμη και μέσω προσφυγής στη διαδικασία της απευθείας ανάθεσης.

Διευκρινίζεται ότι στον κατωτέρω Πίνακα παρατίθενται συγκριτικά οι τιμές για οκτώ (8) μόνο είδη, για τα οποία θα εξαχθεί στη συνέχεια η διαφορά, εξαιρουμένων των αφρόλουτρων και σαμπουάν καθώς η έλλειψη γι’ αυτά κάθε τεχνικής προδιαγραφής, καθιστά ανέφικτη, άλλως δε παντελώς επισφαλή, τη διενέργεια οιασδήποτε συγκριτικής καταγραφής και κατ’ ακολουθία την εξαγωγή ασφαλούς συνολικού συμπεράσματος, ενώ παράλληλα επισημαίνεται ότι, προκειμένου ο εν λόγω Πίνακας να πληροί τους γενικά παραδεδεγμένους κανόνες της οικείας επιστήμης, οι αποφάσεις των ΝΠΔΔ ή άλλων δημόσιων Φορέων που επιλέχθηκαν αφορούν σε ομοιογενή είδη διαφόρων ποσοτήτων (μικρότερων, ανάλογων ή/και μεγαλύτερων από τις ποσότητες εκάστου είδους της επίμαχης ανάθεσης).

**ΣΥΓΚΡΙΤΙΚΟΣ ΠΙΝΑΚΑΣ ΙΙ**

|  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| **ΦΟΡΕΑΣ****ΑΔΑ -****ΑΔΑΜ** | **Γ. Γ. Αντ/κής****Πολιτικ.**ΨΩΜΝΜΤΛΒ-40Π | **Γ.Ν. Hλείας**65ΠΤΟΞΝΑ-ΑΨΑ | **Κ.Κ.****Λάρισας**Ω9ΞΗ46ΨΧ0Φ-4ΧΒ | **Κ.Κ.****Νιγρίτας**20AWRD006536579 | **Κ.Κ.****Πάτρας**ΩΝ8646ΨΧΘΘ-Υ3Ν | **Κ.Κ.****Ιωανν.**ΨΗΝ7ΟΡΗΗ-ΕΨΕ | **Κ.Κ.****Μαλαν-****δρίνου**6ΚΨΓ46ΨΧΘ9-ΘΨ3 | **2η****ΔΥΠΕ**ΩΩΩΣ469Η2Ξ-5ΗΣ | **Δ/νση Αστ. Φθιώτ.**68ΣΡ46ΜΤΛΒ-Ρ49 | **2η****ΔΥΠΕ**ΨΘΜΕ469Η2Ξ-ΞΜΝ | **2η****ΔΥΠΕ**ΩΥΘΘ469Η2Ξ-8Υ9 | **Γ.Ν. Βόλου**6ΨΩΡ4690ΒΩ-ΡΤΥ | **2η****ΔΥΠΕ**ΡΚΙΒ469Η2-ΒΚ1 | **Δήμος Λάρισας**ΨΧΓΚΩΛΞ-7ΝΚ | **Π.Γ.Ν. Πατρών**97ΗΣ46907Η-90Κ | **Γ.Ν.****Λακων.**97ΗΣ46907Η-90Κ | **Γ.Ν. Πατρών**96ΔΗ46906Λ-ΟΙΘ | **ΕΚΑΒ**ΩΙΥΒΟΡ1Π-ΒΓ7 | **Περιφέρ.****Αττικής**Ω7ΑΤ7Λ7-Λ98 | **ΥΠ. ΔΙΚ/ΝΗΣ**ΨΣΥΒΩ-476 |
| **Απολυ-****μαντικό χώρων 1t** | **9,30€** |  |  |  |  |  |  | 1,32€ |  | 1,05€ |  | 1,72€ | 2,70€ | 2,70€ |  | 3,00€ |  |  |  |  |
| **Απολυ-****μαντικό επιφ. 1t** | **9,30€** |  |  |  |  |  |  | 2,08€ |  |  | 2,11€ | 4,50€ |  |  | 3,00€ |  |  | 3,00€ |  |  |
| **Αντιση-πτικό gel χερ. 1lt** | **10,00€** |  |  |  |  |  |  |  |  |  |  |  |  |  |  |  | 3,65€ | 4,80€ | 5,00€ | 6,00€ |
| **Αντιση-πτικό χερ. 1lt** | **9,60€** |  |  |  |  |  | **2,00€** |  |  |  |  |  |  |  |  |  |  |  |  |  |
| **Χλώριο 1lt** | **1,5€** |  | **0,25€** | **0,25€** |  | **0,275€** |  | 0,285€ | 0,523€ |  |  |  |  |  |  | 0,31€ |  |  |  |  |
| **Παχύρ. χλώριο 1lt** | **1,25€** | 0,245€ |  |  | **0,48€** |  | **0,6153€** |  | 0,775€ | 1,00€ |  |  |  |  |  |  |  |  |  |  |
| **Καθαρι-****στικό****1lt** | **1,15€** |  |  |  | **0,385€** | **0,4125€** |  | 0,4375€ | 0,4833€ | 1,05€ |  |  |  |  |  |  |  |  |  |  |
| **Υγρό σαπούνι χερ. 1 lt** | **1,25€** | 0,1175€ | **0,50€** |  |  | **0,53€** | 0,4375 |  | 0,55€ | 1,50€ |  |  |  |  |  |  |  |  |  |  |

Για τον ακριβή υπολογισμό και καθορισμό του ύψους της περιουσιακής ζημίας του Δημοσίου επελέγησαν από τον άνω Πίνακα, προς σύγκριση με το κάθε επιμέρους είδος της επίμαχης ανάθεσης, όχι τα είδη με τις μικρότερες τιμές, αλλά εκείνα από τις πλέον πλησιόχρονες αποφάσεις με την υπό σύγκριση, με το επιπρόσθετο κριτήριο να αφορούν σε προμήθειες (ει δυνατόν) των Καταστημάτων Κράτησης ή άλλων Διευθύνσεων του Υπουργείου Προστασίας του Πολίτη. Συγκεκριμένα:

(**i**) Η Γ.Γ.Α.Π προμηθεύτηκε το αλκοολούχo **καθαριστικό γενικής χρήσης** με ήπια αντισηπτική δράση για χώρους στην τιμή των 9,30€/lt, ενώ ο Δήμος Λάρισας στην τιμή των **2,70€**/lt, με την από 23.03.2020 απόφαση για προμήθεια 5.000 λίτρων [ΑΔΑ: ΨΧΓΚΩΛΞ-7ΝΚ]. Η διαφορά των 6,60€/lt (ήτοι: 9,30€ - 2,70€) επί τα 7.500lt της επίμαχης ανάθεσης συνιστά την α΄ επιμέρους ζημία του Δημοσίου, η οποία ανέρχεται στο ποσό των **49.500 ευρώ**.

(**ii**) Η Γ.Γ.Α.Π προμηθεύτηκε το αλκοολούχο **καθαριστικό επιφανειών** με ήπια αντισηπτική δράση στην τιμή των 9,30€/lt, ενώ το ΕΚΑΒ στην τιμή των **3,00€**/lt με την από 01.04.2020 απόφαση για προμήθεια 800 λίτρων [ΑΔΑ: ΩΙΥΒΟΡ1Π-ΒΓ7]. Η διαφορά των 6,30€/lt (ήτοι: 9,30€ - 3,00€) επί τα 6.000lt της επίμαχης ανάθεσης συνιστά την β΄ επιμέρους ζημία του Δημοσίου, η οποία ανέρχεται στο ποσό των **37.800 ευρώ**.

(**iii**) Η Γ.Γ.Α.Π προμηθεύτηκε το αλκοολούχο **καθαριστικό gel χεριών** με ήπια αντισηπτική δράση στην τιμή των 10,00€/lt, ενώ το Υπουργείο Δικαιοσύνης στην τιμή των **6,00€**/lt με την υπ’ αριθμ. 23/01.04.2020 σύμβαση για προμήθεια 3.000 λίτρων [ΑΔΑ: ΨΣΥΒΩ476]. Η διαφορά των 4,00€/lt (ήτοι: 10,00€ - 6,00€) επί τα 2.000 lt της επίμαχης ανάθεσης συνιστά την γ΄ επιμέρους ζημία του Δημοσίου, η οποία ανέρχεται στο ποσό των **8.000 ευρώ**.

(**iv**) Η Γ.Γ.Α.Π προμηθεύτηκε το αλκοολούχο **υγρό καθαριστικού χεριών** με ήπια αντισηπτική δράση στην τιμή των 9,60€/lt, ενώ το Κατάστημα Κράτησης Μαλανδρίνου στην τιμή των **2,00€**/lt με την από 20.03.2020 απόφαση [ΑΔΑ: 6ΚΨΓ46ΨΧΘ9-ΘΨ3]. Η διαφορά των (9,60€ - 2,00€ =) 7,60€/lt επί τα 2.000lt της επίμαχης ανάθεσης συνιστά την δ΄ επιμέρους ζημία του Δημοσίου, η οποία ανέρχεται στο ποσό των **15.200 ευρώ**.

(**v**) Η Γ.Γ.Α.Π προμηθεύτηκε το **χλώριο γενικής χρήσης** στην τιμή των 1,15€/lt, ενώ το Κατάστημα Κράτησης Λάρισας στην τιμή των **0,25€**/lt με την από 09.04.2020 απόφαση για προμήθεια 13.828 λίτρων [ΑΔΑ: ΨΧΓΚΩΛΞ-7ΝΚ]. Η διαφορά των (1,15€ - 0,25€ =) 0,90€ επί τα 9.000lt της επίμαχης ανάθεσης συνιστά την ε΄ επιμέρους ζημία του Δημοσίου, η οποία ανέρχεται στο ποσό των **8.100 ευρώ**.

(**vi**) Η Γ.Γ.Α.Π προμηθεύτηκε το **παχύρρευστο χλώριο** γενικής χρήσης στην τιμή των 1,25€/lt, ενώ το Κατάστημα Κράτησης Μαλανδρίνου στην τιμή των **0,6153€**/lt με την 20.03.2020 απόφαση προμήθειας 2.665 λίτρων [ΑΔΑ: 6ΚΨΓ46ΨΧΘ9-ΘΨ3]. Η διαφορά των (1,25€ - 0,6153€ =) 0,6347€ επί τα 2.000lt της επίμαχης ανάθεσης συνιστά την στ΄ επιμέρους ζημία του Δημοσίου, η οποία ανέρχεται στο ποσό των **4.666,90 ευρώ**.

(**vii**) Η Γ.Γ.Α.Π προμηθεύτηκε το **καθαριστικό** **γενικής χρήσης** στην τιμή των 1,15€/lt, ενώ η Δ/νση της Αστυνομίας Φθιώτιδας στην τιμή των **0,4833€**/lt με την από 27.03.2020 απόφαση προμήθειας 1.200 λίτρων [ΑΔΑ: 68ΣΡ46ΜΤΛΒ-Ρ49]. Η διαφορά των (1,15€ - 0,4833€ =) 0,6667€ επί τα 7.000lt της επίμαχης ανάθεσης συνιστά την ζ΄ επιμέρους ζημία του Δημοσίου, η οποία ανέρχεται στο ποσό των **4.666,90 ευρώ**, και τέλος

(**viii**) Η Γ.Γ.Α.Π προμηθεύτηκε το **υγρό σαπούνι χεριών** στην τιμή των 1,25€/lt, ενώ το Κατάστημα Κράτησης Λάρισας στην τιμή των **0,50€**/lt με την από 09.04.2020 απόφαση προμήθειας 2.000 λίτρων [ΑΔΑ: ΨΧΓΚΩΛΞ-7ΝΚ]. Η διαφορά των (1,12€ - 0,50€ =) 0,75€ επί τα 6.000lt της επίμαχης ανάθεσης συνιστά την η΄ επιμέρους ζημία του Δημοσίου, η οποία ανέρχεται στο ποσό των **4.500 ευρώ**.

Από το άθροισμα των ανωτέρω επιμέρους ποσών διαφοράς (49.500€ + 37.800€ + 8.000€ + 15.200€ + 8.100€ + 1.269,40€ + 4.666,90€ + 4.500€) προκύπτει αναντίρρητα ότι στην προκείμενη ανάθεση η **βέβαιη ζημία** στην περιουσία του Δημοσίου ανήλθε στο **συνολικό ποσό των** **129.063,30 ευρώ**.

**ΙΙΙ.** ***Προμήθεια χειρουργικών μασκών μίας χρήσης***

**(30.03.2020, 09.04.2020 & 04.05.2020)**

Δυνάμει των υπ’ αριθμ. **6**/14.04.2020, **9**/09.04.2020**[[16]](#footnote-16)** και **14**/07.05.2020 Συμβάσεων [ΑΔΑΜ: 20SYMV00677519, 20SYMV006558768 και 20SYMV006677754 αντίστοιχα], η καταγγελλόμενη κατέβαλε, υπό την προαναφερθείσα ιδιότητά της και με την επίκληση πάντοτε της κατεπείγουσας ανάγκης περιορισμού της διασποράς του κορωνοϊού COVID-19, στην εταιρεία “*ΤΙΜ. ΜΠΟΥΚΗΣ & ΥΙΟΙ Ο.Ε*” (που είναι “*συνυφασμένη με τη λέξη αμορτισέρ*”, όπως χαρακτηριστικά αναφέρεται στην ιστοσελίδα της), στην ατομική επιχείρηση του *ΜΑΡΙΝΟΥ ΔΙΑΜΑΝΤΟΠΟΥΛΟΥ* (που δραστηριοποιείται στα εποχικά είδη και διαθέτει μεγάλη ποικιλία σε “*αποκριάτικα κοστούμια και χριστουγεννιάτικα στολίδια*”, όπως, επίσης χαρακτηριστικά, αναφέρεται στην ιστοσελίδα της) και στην εταιρεία εμπορίας οικιακού και επαγγελματικού εξοπλισμού “*Ι. & Κ. ΝΙΚΟΛΑΪΔΗΣ ΑΒΕΕ*”, τα ποσά των 45.000€, 216.000€ και 105.000€ αντίστοιχα, και, άρα, **συνολικά** το ποσό των **366.000 ευρώ** (πλέον ΦΠΑ 6%) για την προμήθεια **χειρουργικών μασκών μίας χρήσης 3ply** για τα Καταστήματα Κράτησης της χώρας.

Το ως άνω αντικείμενο προμήθειας **ανατέθηκε** (ως συνήθως) **απευθείας** στις προαναφερόμενες επιχειρήσεις με τρεις (3) διαδοχικές αποφάσεις της Γενικής Γραμματέως Αντεγκληματικής Πολιτικής και συγκεκριμένα:(**i**)με την υπ’ αριθμ. πρωτ: 4940οικ./**30.03.2020** απόφασηγια την προμήθεια 60.000 τεμαχίων προς 0,75€/τμχ, αντί του ποσού των **45.000€** πλέον ΦΠΑ[ΑΔΑ: 97ΙΣ46ΜΤΛΒ-ΞΕΨ], (**ii**) με την υπ’ αριθμ. πρωτ: 5267οικ./**09.04.2020** απόφαση για την προμήθεια 270.000 τεμαχίων προς 0,80€/τμχ, αντί του ποσού των **216.000€** πλέον ΦΠΑ[ΑΔΑ: 6Δ3Γ46ΜΤΛΒ-ΨΡ4] και (**iii**) με την υπ’ αριθμ. πρωτ: 6303οικ./**04.05.2020** απόφαση για την προμήθεια 150.000 τεμαχίων προς 0,70€/τμχ, αντί του ποσού των **105.000€** πλέον ΦΠΑ[ΑΔΑ: 97ΨΩ46ΜΤΛΒ-243].

Δια της **κατάτμησης** του συνολικού φυσικού και οικονομικού αντικειμένου της εν λόγω προμήθειας και της απευθείας ανάθεσης αυτής υπό τη μορφή τριών χωριστών συμβάσεων, η καταγγελλόμενη παραβίασε, κατ’ αρχάς, σκοπίμως τις προαναφερόμενες διατάξεις των Ευρωπαϊκών Οδηγιών και του ν. 4412/2016, οι οποίες απαγορεύουν ρητά την προσφυγή στη διαδικασία της απευθείας ανάθεσης όταν πρόκειται για συμβάσεις άνω των 139.000 ευρώ.

Εξάλλου - και σε κάθε περίπτωση - η δεύτερη εκ των άνω συμβάσεων (ήτοι η από 09.04.2020 τοιαύτη) υπερέβαινε **αυτοτελώς** το όριο των 139.000€ (άνευ ΦΠΑ) καθώς το οικονομικό της αντικείμενο ανερχόταν στο ποσό των 216.000€, και, ως εκ τούτου, ήταν **υποχρεωτική** για την Αναθέτουσα Αρχή - ακόμη και υπό τις εξαιρετικές περιστάσεις της υγειονομικής κρίσης - η προσφυγή στην ανοικτή ή κλειστή διαδικασία με συντετμημένες προθεσμίες ή έστω σε διαπραγμάτευση χωρίς προηγούμενη δημοσίευση, όπως, άλλωστε, είχε ήδη διευκρινίσει ρητά και η Ενιαία Ανεξάρτητη Αρχή Δημοσίων Συμβάσεων.

Ωστόσο, πέραν του παρανόμου της διαδικασίας, οι ως άνω αναθέσεις αποτελούν και περιπτώσεις εξόφθαλμης αδιαφάνειας και ύποπτης προσυνεννόησης μεταξύ της Αναθέτουσας Αρχής και των οικονομικών φορέων που “επελέγησαν” ως ανάδοχοι, τούτου αποδεικνυομένου, μεταξύ κι άλλων, από το γεγονός ότι στις δύο πρώτες περιπτώσεις οι υποβληθείσες (στις **20.03.2020** και **07.04.2020** αντίστοιχα)προσφορές **προηγήθηκαν χρονικά** των (από **23.03.2020** και **09.04.2020** αντίστοιχα) σχετικών αποφάσεων της Γ.Γ.Α.Π. για δέσμευση πίστωσης του εκάστοτε ποσού δαπάνης, στη δε τρίτη εξ αυτών η προσφορά και η απόφαση για τη δέσμευση πίστωσης ποσού έλαβαν χώρα την **ίδια ακριβώς ημέρα** (στις **23.04.2020**)!

Τούτων δοθέντων, τίθεται (όλως ρητορικά) το ερώτημα πώς οι άνω επιχειρήσεις γνώριζαν την ανάγκη των Καταστημάτων Κράτησης για προμήθεια χειρουργικών μασκών συγκεκριμένου τύπου (3ply μίας χρήσης) και συγκεκριμένων ποσοτήτων, πριν καν η εν λόγω ανάγκη διαπιστωθεί, συγκεκριμενοποιηθεί και ποσοτικοποιηθεί από την ίδια την Υπηρεσία;!

Και σε αυτή, λοιπόν, την περίπτωση (όπως και στις προαναφερθείσες) οι ενδείξεις οδηγούν αναπόδραστα στο συμπέρασμα ότι πρώτα επελέγησαν οι “*ανάδοχοι*” και μετά “*εφευρέθηκε*” το αντικείμενο και οι ποσότητες εκάστης προμήθειας.

Το ανωτέρω δε συμπέρασμα επιβεβαιώνεται πλήρως (και) από το γεγονός ότι οι ως άνω “ανάδοχοι” ελάχιστη έως καθόλου σχέση είχαν με το αντικείμενο της εμπορίας μασκών προστασίας. Ειδικότερα:

(**i**) Η εταιρεία “*ΤΙΜΟΛΕΩΝ ΜΠΟΥΚΗΣ & ΥΙΟΙ Ο.Ε*.”, η οποία δραστηριοποιείται από το έτος 1965 στην εμπορία ανταλλακτικών αυτοκινήτων και πλοίων, **δεν είχε** **καν** στους καταστατικούς της σκοπούς την προμήθεια υγειονομικού υλικού, ενώ το σύνολο των συμβάσεων (5 σε αριθμό, σύμφωνα με τα δημοσιευμένα στοιχεία στη ‘ΔΙΑΥΓΕΙΑ’) που έχει καταρτίσει με δημόσιους Φορείς και Οργανισμούς αφορά αποκλειστικά σε πώληση ανταλλακτικών και σε εργασίες επισκευής υπηρεσιακών οχημάτων.

(**ii**) Η ατομική επιχείρηση του *Μαρίνου Διαμαντόπουλου* διατηρεί και εκμεταλλεύεται καταστήματα εμπορίας επίπλων κήπου, ειδών θαλάσσης και εποχικών ειδών, ενώ μέχρι την επίμαχη ανάθεση προμήθευε δημόσιους Φορείς και Οργανισμούς κυρίως με χριστουγεννιάτικο στολισμό και αποκριάτικες στολές (όπως τούτο προκύπτει από τις σχετικές - 30 στο σύνολο - αποφάσεις που έχουν δημοσιευθεί στη “ΔΙΑΥΓΕΙΑ”) και τέλος

(**iii**) Η εταιρεία “*Ι. & Κ. ΝΙΚΟΛΑΪΔΗΣ ΑΒΕΕ*”, η οποία δραστηριοποιείται στην παραγωγή, εισαγωγή και εμπορία ειδών οικιακού και επαγγελματικού εξοπλισμού (λευκά είδη, κουρτίνες, χαλιά, κλιματιστικά κ.α), προσέθεσε στους καταστατικούς της σκοπούς την εμπορία ιατρικών αναλώσιμων υλικών έναν μόλις μήνα πριν από την υποβολή της προσφοράς της προς τη Γ.Γ.Α.Π και χωρίς στο μεσοδιάστημα να έχει προμηθεύσει οιονδήποτε δημόσιο Φορέα με χειρουργικές μάσκες ή άλλα ιατρικά αναλώσιμα.

Με αυτά λοιπόν τα δεδομένα ως προς την “*καταλληλότητα, επάρκεια και εμπειρία*” των άνω επιχειρήσεων στο υπό προμήθεια αντικείμενο, η Γ.Γ.Α.Π αποφάσισε να αναθέσει σε αυτές τις εν θέματι προμήθειες μασκών προστασίας και μάλιστα σε τιμές **εξόφθαλμα** **υψηλότερες** σε σχέση με εκείνες που **κατά την ίδια ακριβώς χρονική περίοδο** (ήτοι από 23.03.2020 έως 06.05.2020) άλλοι δημόσιοι Φορείς, Οργανισμοί, και Ν.Π.Δ.Δ προμηθεύθηκαν τις χειρουργικές μάσκες μίας χρήσης 3ply.

Προς πλήρη απόδειξη του ύψους της ζημίας που κάθε μία από τις συγκεκριμένες αναθέσεις της Γ.Γ.Α.Π προκάλεσε στην περιουσία του Δημοσίου, παραθέτουμε τον κάτωθι Πίνακα, στον οποίο εμφανίζονται οι αναρτημένες στο “ΚΗΜΔΗΣ” και τη “ΔΙΑΥΓΕΙΑ” αποφάσεις δημόσιων Φορέων για προμήθεια, κατά το ίδιο χρονικό διάστημα, χειρουργικών μασκών σε τιμή που κυμαινόταν από **0,015376€** έως **0,30€** ανά τεμάχιο, τη στιγμή που στις επίμαχες αναθέσεις κοστολογήθηκαν από **0,70€** έως **0,80€** το τεμάχιο!

 **ΣΥΓΚΡΙΤΙΚΟΣ ΠΙΝΑΚΑΣ ΙΙΙ**

|  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| **ΦΟΡΕΑΣ****ΑΔΑ - ΑΔΑΜ** | **Γ. Γ. Αντ/κής****Πολιτικής**97ΙΣ46ΜΤΛΒ-ΞΕΨ (**30/3/2020**) | **Γ. Γ. Αντ/κής****Πολιτικής**6Δ3Γ46ΜΤΛΒ-ΨΡ4 (**9/4/2020**) | **Γ. Γ. Αντ/κής****Πολιτικής**97ΨΩ46ΜΤΛΒ-243(**4/5/2020**) | **Α.Ν.Θ.****Θεαγένειο**ΕΨΖ0469ΗΔΧ-Μ4Ν | **Γ.Ν. Μεσσηνίας**ΨΝΒΓ469ΒΦ-09Ρ | **Γ.Ν.Θ Παπανικολάου**ΩΗΜΔ46906Β-ΣΚΦ | **ΕΚΑΒ**ΨΟ6ΖΟΡ1Π-Ζ6Α | **1η****ΔΥΠΕ**Ω3Ω4469006Ρ-Ξ7Ο | **Α.Ν.Θ.****‘Θεαγένειο’**Ω5Ο7469ΗΔΧ-Ρ5Δ | **2η****ΔΥΠΕ**Ω3Χ3469Η2Ξ-ΕΔΙ | **1η****ΔΥΠΕ**ΨΨΛΗ469Η26-Φ40 | **1η****ΔΥΠΕ**ΨΟΠΦ469Η26-9ΣΑ | **ΕΚΑΒ**20ARD006323771 | **Γ.Γ.****Αντ/κής****Πολιτικής**6Β3246ΜΤΛΒ-129(**27/4/2020**) | **Γ.Ν. Ρεθύμνου**20SYMV006709630 |
| **Xειρουργ.****μάσκες 3ply****(τμχ)** | **0,75€** | **0,80€** | **0,70€** | 0,015376€ | 0,028€ | 0,029€ | 0,0365€ | 0,068€ | 0,083€ | 0,089€ | 0,20€ | 0,205€ | 0,27€ | **0,27€** | 0,30€ |

Προκειμένου δε να προσδιορισθεί επακριβώς το ύψος της προκληθείσας ζημίας από τις επίμαχες αναθέσεις, αρκεί να ληφθεί υπόψη ο μέσος όρος των τιμών στις οποίες διατίθεντο τα απολύτως ομοειδή είδη που περιλαμβάνονται στον άνω Πίνακα.

Ως μέτρο σύγκρισης επελέγη η (διαλαμβανόμενη στον Πίνακα) από **27.04.2020** απόφαση της ιδίας της **καταγγελλόμενης**, με την οποία ανέθεσε στην εταιρεία “*VIOLAK INTERNATIONAL ΑΕΕ*” την προμήθεια των Καταστημάτων Κράτησης της χώρας με 30.000 χειρουργικές μάσκες 3ply **στην τιμή των 0,27€** ανάτεμάχιο [ΑΔΑ: 6Β3246ΜΤΛΒ-129 και ΑΔΑΜ: 20SYMV006643172].

Με βάση λοιπόν τη **συγκεκριμένη τιμή** - η οποία είναι **από τις υψηλότερες** στον παραπάνω Πίνακα- προκύπτει ότι η **ζημία**,που προκλήθηκε στην περιουσίατου Δημοσίου από τις εν λόγω τρεις αναθέσεις της Γ.Γ.Α.Π, ανήλθε **στο συνολικό ποσό των** **236.400 ευρώ**, το οποίο προκύπτει από το άθροισμα της διαφοράς τιμής κάθε επιμέρους ανάθεσης της Γ.Γ.Α.Π. με την ανωτέρω τιμή των 0,27€/τμχ και συγκεκριμένα από το άθροισμα:

α) του ποσού των **28.800€** που αποτελεί τη διαφορά ύψους 0,48€ ανά τμχ (ήτοι: 0,75€ - 0,27€) επί των 60.000 τεμαχίων της α΄ ανάθεσης,

β) του ποσού των **143.100€** που αποτελεί τη διαφορά ύψους 0,53€ ανά τμχ (ήτοι: 0,80€ - 0,27€)επί των270.000 τεμαχίων της β΄ ανάθεσης και

γ) του ποσού των **64.500€** που αποτελεί τη διαφορά ύψους 0,43€ ανά τμχ (ήτοι: 0,70€ - 0,27€) επί των 150.000 τεμαχίων της γ΄ κατά σειρά ανάθεσης.

Εκ των ανωτέρω προκύπτει άνευ της παραμικρής αμφιβολίας ότι η ως άνω ζημία θα είχε μετά βεβαιότητας αποσοβηθεί, εάν η Γ.Γ.Α.Π απευθυνόταν για τη συγκεκριμένη (συνολική) προμήθεια στην “*VIOKAL ΑΕΕ*” - εταιρεία που πράγματι δραστηριοποιείται στον χώρο των ιατρικών αναλώσιμων και την οποία η καταγγελλόμενη γνώριζε ήδη από προηγούμενη ανάθεση συναφούς είδους**[[17]](#footnote-17)** - ή/και σε οποιαδήποτε άλλη από τις εταιρείες που ασχολούνται κατά κύρια επαγγελματική δραστηριότητα με την εμπορία τέτοιων ειδών, και δεν προσέφευγε (για λόγους που πρέπει, σε κάθε περίπτωση, να διερευνηθούν) σε επιχειρήσεις με αμορτισέρ και αποκριάτικα είδη, οι οποίες - πέρα από το προδήλως ασύμφορο της οικονομικής τους προσφοράς - επ’ ουδενί διέθεταν και τα εχέγγυα για την προσήκουσα ποσοτική και ποιοτική εκτέλεση των εν λόγω προμηθειών.

Έτι περαιτέρω, ανεξήγητος παραμένει ο λόγος που η Γ.Γ.Α.Π προέβη τελικά, στις **27.04.2020**, σε ανάθεση προς την άνω εταιρεία “*VIOKAL*” προμήθειας των Καταστημάτων Κράτησης με 30.000 χειρουργικές μάσκες, μολονότι μέχρι τότε και συγκεκριμένα μέχρι τις **17.04.2020** θα έπρεπε - βάσει των δύο πρώτων επίμαχων συμβάσεων - όλα τα Καταστήματα της χώρας να είχαν ήδη παραλάβει συνολική ποσότητα **330.000 τεμαχίων**.

Πέραν όλων των άλλων, εν προκειμένω τίθενται σοβαρά ερωτηματικά - που χρήζουν διερεύνησης - ακόμη για το εάν τελικά οι υπό κρίση προμήθειες εκτελέστηκαν και σε ποιες ακριβώς ποσότητες.

**ΙV.** ***Προμήθεια προστατευτικών μασκών και αντισηπτικών χεριών***

**(30 Οκτωβρίου & 3 Νοεμβρίου 2020)**

Δυνάμει των υπ’ αριθμ. **21**/02.11.2020 και **22**/04.11.2020 Συμβάσεων [ΑΔΑΜ: 20SYMV007573930 και 20SYMV007590389 αντίστοιχα], η καταγγελλόμενη κατέβαλε, υπό την προαναφερθείσα ιδιότητά της και με την επίκληση, πάντοτε, της κατεπείγουσας ανάγκης περιορισμού της διασποράς του κορωνοϊού COVID-19, στην εταιρεία “*ΑΦΟΙ ΜΑΡΗ & ΣΙΑ Ε.Ε.”* το **συνολικό ποσό** **των** **291.659 ευρώ** (συμπ. ΦΠΑ 6%) για την προμήθεια **χειρουργικών μασκών** μίας χρήσηςκαι **αντισηπτικού gel** χεριών για τα Καταστήματα Κράτησης της χώρας και το Ι.Α.Α.Α. Βόλου.

Οι ως άνω προμήθειες **ανατέθηκαν απευθείας** στην προαναφερόμενη εταιρεία με δύο διαδοχικές αποφάσεις της Γενικής Γραμματέως Αντεγκληματικής Πολιτικής και συγκεκριμένα: (**i**)μετην υπ’ αριθμ. πρωτ: 19911οικ./**30.10.2020** απόφαση για την προμήθεια 20.000 κουτιών των 50τμχ (δηλ. συνολικά 1.000.000τμχ) προστατευτικών μασκών μίας χρήσης 3ply αντί του ποσού των **139.000€** πλέον ΦΠΑ [ΑΔΑ: 9ΨΓΘ46ΜΤΛΒ-ΙΒΤ] και (**ii**) με την υπ’ αριθμ. πρωτ: 19913οικ./**03.11.2020** απόφαση για την προμήθεια 35.000 συσκευασιών του 1 λίτρου (δηλ. συνολικά 35.000 λίτρα) αντισηπτικού gel χεριών με αιθυλική αλκοόλη πάνω από 70% αντί του ποσού των **136.150€** πλέον ΦΠΑ [ΑΔΑ: 9ΗΚ546ΜΤΛΒ-573].

Παρέλκει, βέβαια, να αναπτύξουμε διεξοδικά ότι και στη συγκεκριμένη περίπτωση

η καταγγελλόμενη “*κατέφυγε*” στην προσφιλή της μέθοδο της **κατάτμησης** του φυσικού και οικονομικού αντικειμένου της (συνολικής) σύμβασηςκαιτης ανάθεσηςαυτής υπό τη μορφή χωριστών τμημάτων με έκαστο εξ αυτών να μην υπερβαίνει το ποσό των 139.000 ευρώ, προκειμένου δι’ αυτής της μεθόδευσης να αποφύγει την εφαρμογή των προαναφερθεισών διατάξεων των Ευρωπαϊκών Οδηγιών και του ν. 4412/2020, οι οποίες απαγορεύουν ρητά – ακόμη και υπό τις εξαιρετικές περιστάσεις της υγειονομικής κρίσης του Covid 19 – την προσφυγή στη διαδικασία της απευθείας ανάθεσης σε συμβάσεις με οικονομικό αντικείμενο άνω του ποσού των 139.000€.

Το ότι η σύμβαση έπρεπε, κατά το **νόμο**,να αντιμετωπιστεί ως ενιαία, αποδεικνύεται άνευ ετέρου όχι μόνο από την ομοιογένεια των υπό ανάθεση αγαθών**[[18]](#footnote-18)**, αλλά και από το γεγονός ότι η σχετική απόφαση της Γ.Γ.Α.Π περί δέσμευσης πίστωσης του ύψους της δαπάνης για αμφότερα τα υπό ανάθεση είδη ελήφθη την **ίδια ακριβώς ημέρα** και συγκεκριμένα στις 23.10.2020 (η πρώτη με αριθμό πρωτοκόλλου 1957/2020 κι η δεύτερη με αριθμό πρωτοκόλλου 19572/2020), ενώ αμφότερες οι προσφορές της ως άνω εταιρείας υποβλήθηκαν επίσης την **ίδια ημέρα**, ήτοι στις 27.10.2020.

Το αντικείμενο δε της εμπορικής δραστηριότητας της επιλεγείσας αναδόχου ήταν - ως αναμενόταν, βέβαια - παντελώς **άσχετο** με το χονδρικό ή έστω λιανικό εμπόριο ιατρικών αναλώσιμων υλικών και απολυμαντικών, των ειδών δηλαδή που αφορούσαν οι επίμαχες αναθέσεις.

Συγκεκριμένα, πρόκειται για ένα **παντοπωλείο** στο Μαρούσι Αττικής, όπως τούτο προκύπτει αδιαμφισβήτητα τόσο από την προσκομιζόμενη από 12.11.2020 Απόδειξη λιανικής πώλησης, όσο και από τις επίσης προσκομιζόμενες φωτογραφίες, οι οποίες απεικονίζουν την *έδρα* και τις *εγκαταστάσεις* της συγκεκριμένης εταιρείας, ήτοι μια πολυκατοικία διαμερισμάτων στο ισόγειο της οποίας βρίσκεται το εν λόγω κατάστημα, που κατά τα όλως αδιαφανή κριτήρια της καταγγελλόμενης πληρούσε δήθεν τα εχέγγυα και τις προϋποθέσεις να αναλάβει (απευθείας, ασφαλώς) τη συγκεκριμένη προμήθεια συνολικού ύψους 291.659 ευρώ.

Από την επισκόπηση δε του Καταστατικού της εν λόγω εταιρείας προκύπτει ότι

**δεν είχε καν στους σκοπούς της το αντικείμενο των δύο επίμαχων προμηθειών**, καθώς σε αυτούς αναφέρεται απλώς - μετά το εμπόριο γαλακτοκομικών, αυγών, ποτών, παγωτών, ξηρών καρπών, ψιλικών, εφημερίδων και περιοδικών (ενδεικτική η απαρίθμηση) - το “*λιανικό εμπόριο υλικών καθαρισμού*” [ΚΑΔ: 47788400], στο οποίο όμως **ΔΕΝ** εντάσσονται οι μάσκες προστασίας και τα αντισηπτικά gel χεριών, όπως τούτο αποδεικνύεται αδιάσειστα από τη Λίστα των ΚΑΔ**[[19]](#footnote-19)** του Υπουργείου Οικονομικών (πρβλ. τη σχετική Λίστα ΚΑΔ στον ιστότοπο “*taxheaven*”)!

Από όλα τα παραπάνω καθίσταται απολύτως σαφές ότι οι ως άνω συμβάσεις με το κατάστημα “*ΑΦΟΙ ΜΑΡΗ & ΣΙΑ Ε.Ε.”* συνιστούν την επιτομή της παρανομίας και αδιαφάνειας, καθώς κυριολεκτικά δεν υφίσταται έστω και μία εκ των σχετικών διατάξεων του νόμου που να μην παραβιάσθηκε από την καταγγελλόμενη κατά την κατάρτισή τους!

Είναι δε ενδεικτικό (όσο και αποκαλυπτικό) του θράσους της καταγγελλόμενης το γεγονός ότι, όταν “κλήθηκε” να απαντήσει σε σχετικά δημοσιεύματα για τις εν λόγω προμήθειες, ισχυρίστηκε με πρόδηλο σκοπό παραπλάνησης των πολιτών και συσκότισης της αλήθειας για το όργιο της αδιαφάνειας και κακοδιαχείρισης της, ότι η ανάδοχος είχε δήθεν νόμιμο δικαίωμα λιανικής εμπορίας των εν λόγω ειδών με βάση τους καταστατικούς της ΚΑΔ, παρότι η ίδια γνώριζε πλήρως ότι αυτό ήταν απολύτως **αναληθές**!

Τέλος, προς πλήρη απόδειξη του ύψους της προκληθείσας ζημίας στο Δημόσιο από τις ανωτέρω αναθέσεις, παραθέτουμε τον κάτωθι συγκριτικό Πίνακα(**ΙV**), ο οποίος αποτυπώνει τη **διαφορά** μεταξύ των ανωτέρω τιμών της Γ.Γ.Α.Π κι εκείνων με τις οποίες λοιποί Φορείς και Οργανισμοί του Δημοσίου προμηθεύτηκαν τα ίδια είδη κατά **την ίδια ακριβώς χρονική περίοδο.**

**ΣΥΓΚΡΙΤΙΚΟΣ ΠΙΝΑΚΑΣ ΙV**

|  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| **ΦΟΡΕΑΣ****ΑΔΑ -****ΑΔΑΜ** | **Γ. Γ. Αντ/κής****Πολιτικής**9ΡΥ246ΜΤΛΒ-4Θ7 | **ΕΚΑΒ**Ψ6ΤΒΟΡ1Π-Δ6Ξ | **4η ΔΥΠΕ**ΩΨΕΔΟΡ10-ΖΥΧ | **Γ.Ν. Αγ. Βαρβάρα**ΨΠ3246906Ψ-Ψ14 | **2η ΔΥΠΕ**9Κ2Π4692Ξ-ΒΘ6 | **Γ.Ν.Π Τζάνειο**9Β1Φ469Η2Ξ-0ΓΤ | **Γ.Ν.****Γρεβενών**674Χ4690ΒΨ-20Ρ | **401 Γ.Ν. Αθηνών**Ω6ΒΡ6-ΒΑΠ | **Γ.Ν. Κοζάνης**ΩΡΩΡ4690ΒΣ-ΠΥΜ | **Πανεπιστ. Θεσσαλίας**20SYMV007864728 | **Δήμος Κορδελιού**20SYMV007786684 | **Γ.Ν.****Ρόδου**ΨΥΒΣ46907Κ-ΓΤ0 | **Δήμος Έδεσσας**6ΡΨΟΩΡΠ-04Π | **Δήμος Νάουσας**20SYMV007847520 | **Δήμος Περιστερ.**20SYMV007778103 | **ΥΠ.****ΠΡΟ.ΠΟ**ΨΠΜ446ΜΤΛΒΝΦΒ | **Γ.Ν.****Ρόδου**ΩΡΩ946907Κ-ΩΝ0 | **Δήμος Ηρακλείου**20SYMV007875309 |
| **Xειρουργ μάσκες 3ply (τμχ)** | **13,90€**9ΨΓΘ46ΜΤΛΒ-ΙΒΤ | 2,88€ | 3,36€ | 3,76€ | 3,89€ | 4,79€ | 4,99€**SIMPLE** **USE**NIKΟΛΟΥΛΙΑ | 5,30€ | 5,54€ |  |  |  |  |  |  |  |  |  |
| **Αντιση-πτικό gel χεριών με αλκοόλ****1lt** | **3,89€**9ΗΚ546ΜΤΛΒ-573 |  |  |  |  | 3,30€ |  |  |  | 1,889€ | 2,125€ | 2,25€ | 2,325€ | 2,375€ | 2,60€ | **2,70€** | 2,7006€ | 2,84€ |

Από τον ως άνω Πίνακα προκύπτει εναργώς ότι κατά τον χρόνο που η Γ.Γ.ΑΠ. προμηθεύθηκε τις χειρουργικές μάσκεςστην τιμή των **13,90€** ανά κουτί των 100 τεμαχίων (ήτοι: 0,139€/τμχ) και τα αντισηπτικά gel χεριών στην τιμή των **3,89€** ανά συσκευασία των 1.000ml, άλλοι δημόσιοι Φορείς προμηθεύθηκαν τα ίδια είδη σε τιμή που κυμαινόταν από **2,88€** έως **5,54€** ανάκουτί 100 μασκών (ήτοι: 0,0288€ – 0,0554€/τμχ) και από **1,889€** έως **3,30€** ανά λίτροτο αντισηπτικό χεριών**.**

Για τον ακριβή προσδιορισμό του ύψους της ζημίας, ελήφθη ως μέτρο σύγκρισης, για τις μεν χειρουργικές μάσκες η από **23.11.2020** απόφαση της 4ης Υγειονομικής Περιφέρειας Μακεδονίας & Θράκης, με την οποία ανατέθηκε προμήθεια 3.600.000 τεμαχίων στην τιμή των **3,36€**/κουτί των 100τμχ [ΑΔΑ: ΩΨΕΔΟΡ1Ο-ΖΥΧ]**[[20]](#footnote-20)**, για το δε αντισηπτικό gel χεριών η από **29.10.2020** απόφαση του Διοικητή της Σχολής Αξιωματικών της Ελληνικής Αστυνομίας, με την οποία ανατέθηκε προμήθεια 500 συσκευασιών στην τιμή των **2,7€/lt** [ΑΔΑ: ΨΠΜ446ΜΤΛΒ-ΝΦΒ]**[[21]](#footnote-21)**.

Με βάση, λοιπόν, τις παραπάνω τιμές – οι οποίες, σημειωτέον, είναι **από τις υψηλότερες** στον παραπάνω Πίνακα– αποδεικνύεται ότι η **ζημία**,που προκλήθηκε στην περιουσίατου Ελληνικού Δημοσίου από τις δύο επίμαχες αναθέσεις, ανήλθε στο **συνολικό ποσό των** **147.050 ευρώ**, το οποίο προκύπτει από το άθροισμα της διαφοράς τιμής κάθε επιμέρους ανάθεσης της Γ.Γ.Α.Π με τις ανωτέρω τιμές, και συγκεκριμένα από το άθροισμα:

α) του ποσού των **105.400€** που αποτελεί τη διαφορά ύψους 10,54€ ανά κουτί των 100τμχ (ήτοι: 13,90€ - 3,36€) επί των 10.000 κουτιών των 100τμχ (ή των 20.000 κουτιών των 50τμχ) της α΄ ανάθεσης, και

β) του ποσού των **41.650€** που αποτελεί τη διαφορά ύψους 1,19€ ανά συσκευασία του 1lt (ήτοι: 3,90€ - 2,70€) επί των 35.000 τεμαχίων της β΄ ανάθεσης.

**V.** ***Προμήθεια γαντιών latex και γαντιών νιτριλίου μίας χρήσης***

**(20 Νοεμβρίου & 3 Δεκεμβρίου 2020)**

Δυνάμει των υπ’ αριθμ. **23**/24.11.2020 και **26**/04.12.2020 Συμβάσεων [ΑΔΑΜ: 20SYMV007707601 και 20SYMV007779655 αντίστοιχα], η καταγγελλόμενη κατέβαλε, υπό την προαναφερθείσα ιδιότητά της και με την επίκληση της κατεπείγουσας ανάγκης περιορισμού της διασποράς του κορωνοϊού COVID-19, στις εταιρείες “*ARTHROMED PLUS* *Ε.Ε.”* και “*NEW OPTICAL SOLUTIONS E.E*” τα ποσά των 137.760€ και 138.950€ αντίστοιχα, και, άρα, **συνολικά** το ποσό των **276.710 ευρώ** (πλέον ΦΠΑ 6%) για την προμήθεια γαντιών μίας χρήσης για τις ανάγκες των Καταστημάτων Κράτησης της χώρας και του Ι.Α.Α.Α Βόλου.

Οι εν λόγω προμήθειες **ανατέθηκαν απευθείας** στις προαναφερόμενες εταιρείες με δύο διαδοχικές αποφάσεις της Γενικής Γραμματέως Αντεγκληματικής Πολιτικής και συγκεκριμένα: (**i**)μετην υπ’ αριθμ. πρωτ: 21610οικ./**20.11.2020** απόφαση για την προμήθεια από την εταιρεία “*ARTHROMED E.E.”* **1.230.000** **γαντιών** **latex** με πούδρα (12.300 κουτιά των 100τμχ) αντί του ποσού των **137.760€** πλέον ΦΠΑ [ΑΔΑ: Ψ2Λ746ΜΤΛΒ-67Θ] και (**ii**) με την υπ’ αριθμ. πρωτ: 22770οικ./**03.12.2020** απόφαση για την προμήθεια από την εταιρεία “*NEW OPTICAL E.E.*” **794.000** **γαντιών** **νιτριλίου** (7.940 κουτιά των 100τμχ) αντί του ποσού των **138.950€** πλέον ΦΠΑ [ΑΔΑ: ΨΗΕ646ΜΤΛΒ-5ΩΙ].

Όπως προκύπτει τόσο από τα ποσά (υπολείπονται απειροελάχιστα από το όριο των 139.000 ευρώ), όσο και από το αντικείμενο (αφορά σε γάντια latex και γάντια νιτριλίου), αλλά και από τη χρονική εγγύτητα (20.11.2020 & 03.12.2020) των εν λόγω προμηθειών, η καταγγελλόμενη εφάρμοσε και στην προκείμενη περίπτωση τη μέθοδο της **κατάτμησης** της συνολικής προμήθειας, και αντί να προβεί στη σύναψη μίας **ενιαίας σύμβασης** για τα ανωτέρω, απολύτως **ομοιογενή**,αγαθά και με συνολικό οικονομικό αντικείμενο **άνω** των 139.000 ευρώ, **κατέταμε** (“***έσπασε***”) σκοπίμως και δολίως **το συμβατικό αντικείμενο** σεπερισσότερα, μικρότερα, τμήματα, προκειμένου έκαστο εξ αυτών να μην υπερβαίνει το παραπάνω χρηματικό όριο, ούτως ώστε να δύναται η ίδια να “*καταφύγει*” –με δήθεν νομιμοφανή τρόπο– στην προσφιλή της μέθοδο, ήτοι τη διαδικασία της απευθείας ανάθεσης.

Και ναι μεν αμφότερες οι εταιρείες, που επελέγησαν ως ανάδοχοι, είχαν στους καταστατικούς τους σκοπούς την εμπορία ιατρικών αναλώσιμων, ωστόσο μέχρι τις υπό κρίση αναθέσεις η μεν “*ARTHROMED*” ασχολείτο κατά κύρια δραστηριότητα με την εισαγωγή και εμπορία ορθοπεδικών υλικών (όπως συνάγεται άλλωστε και από την επωνυμία της), η δε “*NEW OPTICAL*” ασχολείτο κατά αποκλειστική δραστηριότητα με την εισαγωγή και εμπορία οφθαλμολογικού υλικού και εξοπλισμού (όπως, επίσης, προκύπτει από την επωνυμία της), με τις μέχρι τότε προμήθειες της προς διάφορους δημόσιους Φορείς να αφορούν **μόνο** σε αυτά τα είδη και ουδόλως σε γάντια ή συναφή ιατρικά αναλώσιμα, όπως τούτο προκύπτει από το σύνολο των αναρτημένων στο “ΚΗΔΜΗΣ” και στη “ΔΙΑΥΓΕΙΑ” κατακυρώσεων, αναθέσεων και συμβάσεων για τη συγκεκριμένη εταιρεία. Έτσι, η επίμαχη προμήθεια ήταν η πρώτη που της ανατέθηκε από το Δημόσιο για ιατρικά αναλώσιμα “*προς αντιμετώπιση της διασποράς του κορωνοϊού*” και αυτή που ουσιαστικά “*άνοιξε τον δρόμο*” για τη μετέπειτα συστηματική συνεργασία της εν λόγω εταιρείας με τη Γ.Γ.Α.Π, οι λεπτομέρειες της οποίας (συνεργασίας) θα αποτυπωθούν ανάγλυφα στη συνέχεια.

Πέραν, όμως, από την πρόδηλη παραβίαση και καταστρατήγηση του νόμου περί δημοσίων προμηθειών και την όλως αδιαφανή επιλογή αναδόχων εκ μέρους της Γ.Γ.Α.Π, οι επίμαχες αναθέσεις αποτελούν την ‘*κορωνίδα*’ της συνειδητής κατασπατάλησης και **διασπάθισης δημοσίου χρήματος** από την ως άνω Γενική Γραμματέα, καθώς **κατά τον ίδιο ακριβώς χρόνο** που η ίδια ανέθεσε την προμήθεια των γαντιών latex προς **11,20€/**κουτί και των γαντιών νιτριλίου προς **17,50€**/κουτί αντίστοιχα, άλλοι Φορείς του Δημοσίου τα προμηθεύθηκαν σε τιμή που κυμαινόταν από **1,993€** έως **6,98€/**κουτί τα γάντια latex και από **4,00€** έως **11,90€**/κουτί τα γάντια νιτριλίου αντίστοιχα, όπως τούτο προκύπτει και αποδεικνύεται από τους κάτωθι Πίνακες (**V-VI**).

**ΣΥΓΚΡΙΤΙΚΟΣ ΠΙΝΑΚΑΣ** **V**

|  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- |
| **ΦΟΡΕΑΣ****ΑΔΑ -****ΑΔΑΜ** | **Γ. Γ. Αντ/κής****Πολιτικής**Ψ2Λ746ΜΤΛΒ-67Θ | **Γ.Ν.****Κιλκίς**616Ψ4690Β2-89Γ | **Ε.Ο.Δ.Υ**20SYMV007345992 | **ARTHROMED προμηθεύτρια**(ιστοσελίδα) | **Γ.Ν.****Άργους**20SYMV007707274 | **Γ.Ν. Νίκαιας****Αγ.Παντελεήμων**20SYMV007744338 | **Γ.Ν. Λάρισας**9Ι1Β469066-9ΞΔ | **Γ.Ν. Κομοτηνής**6ΣΦΞ4690ΒΑ-ΥΛΟ | **Γ.Ν.Θ Παπανικολάου**ΨΒΧΧ46906Β-ΡΑΛ | **Γ.Ν.****Παμμακάριστος**656Η46907Γ-ΟΓ5 | **Γ.Ν.** **Καβάλας**20SYMV007667542 | **Γ.Ν. Θεσσ.****Ιπποκράτειο**ΨΧΘ7469067-Θ4Ρ | **NEW OPTICAL SOLUTIONS**(ιστοσελίδα) | **SKROUTZ**(ιστοσελίδα) |
| **Γάντια latex** (**100τμχ**) | **11,20€** | 1,993€ | 4,98€ | 6,00€ | 6,17€ | 6,40€ | 6,40€ | 6,67€ | 6,70€ | 6,80€ | 6,98€ | **7,50€****ARTHROMED** προμηθεύτρια | **9,50€** | 5,00€-9,59€ |

**ΣΥΓΚΡΙΤΙΚΟΣ ΠΙΝΑΚΑΣ** **VΙ**

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| **ΦΟΡΕΑΣ****ΑΔΑ - ΑΔΑΜ** | **Γ. Γ. Αντ/κής****Πολιτικής**ΨΗΕ646ΜΤΛΒ-5ΩΙ | **6η ΔΥΠΕ**6Δ3649ΗΔΜ-Ψ3Φ | **Γ.Ν.****‘Αλεξάνδρα’**21SYMV008231753 | **ΥΠ. ΠΡΟ.ΠΟ Δ/νση Προμ.**20AWRD007750607 | **ΓΑΝΤΙΑ****ΟΕΜ**(SKROUTZ) | **Αρεταίειο Νοσοκομείο**65646Ψ8Χ4-ΨΜΟ | **ΕΛΤΑ**20AWRD007790473 | **NEW OPTICAL SOLUTIONS**(προμηθεύτρια)(ιστοσελίδα) | **Γ.Ν. Κορίνθου**ΩΧΩΥ4690Β5-ΗΣΡ | **SIMPLE USE**(NIKΟΛΟΥΛΙΑ ΟΕ)(ιστοσελίδα) | **2η ΔΥΠΕ**ΨΑΥΨ469Η2Ξ-ΞΤ7 | **Γ.Ν.****“Βενιζέλειο”**21SYMV008033194 |
| **Γάντια νιτριλίου** (**100 τμχ)** | **17,50€** | 4,00€ | 7,90€ | 8,85€ | 8,90€ | 9,59€ | 9,96€ | **10,90€** | 11,20€ | **11,55€** | 11,68€ | 11,90€ |

Εντυπωσιακά και συνάμα αποκαλυπτικά του ύψους της ζημίας του Δημοσίου είναι τα ακόλουθα ευρήματα, τα οποία αποτυπώνονται και στους άνω Πίνακες:

* Ότι τα γάντιαlatex που η εταιρεία “*ARTHROMED E.E.”* τιμολόγησε στην Γ.Γ.Α.Π προς 11,20€/κουτί, την ίδια ακριβώς χρονική περίοδο τα προμήθευσε στο Γ.Ν. Θεσσαλονίκης “*ΙΠΠΟΚΡΑΤΕΙΟ*” (και δη σε μικρότερη ποσότητα) προς **7,50€**/κουτί[ΑΔΑ: ΨΧΘ7469067-84Ρ],ενώ μέσω της ιστοσελίδας της τα διέθετε στη **λιανική** τιμή των **6,00€**/κουτί**[[22]](#footnote-22)**!! Το ίδιο δε προϊόν διατίθετο στη **λιανική αγορά** και σε διαδικτυακές πλατφόρμες αναζήτησης προϊόντων και σύγκρισης τιμών (λ.χ. “[*www.skroutz.gr*](http://www.skroutz.gr/)”) σε τιμή που κυμαινόταν από **5,00€** έως **6,98€**/κουτί!
* Ότι τα γάντια νιτριλίου, που η εταιρεία “*NEW OPTICAL E.E.*” τιμολόγησε στην Γ.Γ.Α.Π προς 17,50€/κουτί, την ίδια ακριβώς ημέρα τα διέθετε για λιανική πώληση μέσω της ιστοσελίδας της προς **10,90€**/κουτί!! Το ως άνω δε είδος ο καταναλωτής μπορούσε να προμηθευθεί μέσω της προαναφερθείσας διαδικτυακής πλατφόρμας στη λιανική τιμή των 8,90€/κουτί, ενώ σημειώνεται ότι 15 μόλις ημέρες πριν από την ανάθεση της Γ.Γ.Α.Π, η Δ/νση Προμηθειών του Υπουργείου Προστασίας του Πολίτη ανάθεσε την προμήθεια 6.637.700 γαντιών (ήτοι 66.377 κυτία των 100τμχ) προς **8,85€**/κουτί [ΑΔΑM: 20AWRD007750607]!!

Προκειμένου δε να προσδιορισθεί επακριβώς το ύψος της ζημίας, που προκλήθηκε στο Δημόσιο εκ του γεγονότος ότι η καταγγελλόμενη επέλεξε να αναθέσει τη συγκεκριμένη προμήθεια στις ως άνω εταιρείες, σε τιμές ασύγκριτα υψηλότερες ακόμη και από αυτές του λιανικού εμπορίου, επελέγη ως μέτρο σύγκρισης **α**) για τα γάντια latex η από **17.11.2020** Σύμβαση μεταξύ του Γ.Ν. Νίκαιας - Πειραιά και της εταιρείας “*DUCASCO* Α*ΕΒΕ*”, δυνάμει της οποίας η τελευταία προμήθευσε το άνω Νοσοκομείο με 1.500.000 τεμάχια προς **6,40€**/κουτί των 100τμχ [ΑΔΑΜ: 20SYMV007744338]**[[23]](#footnote-23)** και **β**) για τα γάντια νιτριλίου η τιμή που η ίδια η “*NEW OPTICAL E.E.*” είχε στην ιστοσελίδα της, ήτοι **10,90€**/κουτί των 100τμχ**[[24]](#footnote-24)**.

Εν’ όψει των ανωτέρω, προκύπτει ότι η **ζημία**,που προκλήθηκε στην περιουσίατου Δημοσίου από τις υπό κρίση αναθέσεις, ανήλθε **στο συνολικό ποσό των** **111.444 ευρώ**, το οποίο προκύπτει από το άθροισμα της διαφοράς των τιμών κάθε επιμέρους ανάθεσης της Γ.Γ.Α.Π με τις προαναφερόμενες τιμές των 6,40€ και 10,90€/κουτί αντίστοιχα, και συγκεκριμένα από το άθροισμα:

α) του ποσού των **59.400€** που αποτελεί τη διαφορά ύψους 4,80€ ανά κουτί (ήτοι 11,20€ - 6,40€) επί των 12.300 κουτιών της α΄ ανάθεσης (γάντια latex), και

β) του ποσού των **52.404€** που αποτελεί τη διαφορά ύψους 6,60€ ανά κουτί (ήτοι 17,50€ - 10,90€)επί των7.940 κουτιών της β΄ ανάθεσης (γάντια νιτριλίου).

**VΙ.** ***Προμήθεια Rapid Test ανίχνευσης αντιγόνου του SARS -COV-2***

**(25 Νοεμβρίου 2020)**

Κατόπιν της υπ’ αριθμ. 21958οικ/**25.11.2020** απόφασης, η καταγγελλόμενη κατέβαλε, δυνάμει της υπ’ αριθμ. **24**/26.11.2020 Σύμβασης, στην ατομική επιχείρηση του *ΓΕΩΡΓΙΟΥ* *ΝΙΚ*. *ΠΑΤΑ* το ποσό των **138.600 ευρώ** (πλέον ΦΠΑ 6%) για την προμήθεια 9.240 τεμαχίων διενέργειας ταχέων ελέγχων ανίχνευσης αντιγόνου SARS-Cov-2 (**rapid test**) για τις ανάγκες των Καταστημάτων Κράτησης της χώρας και του Ι.Α.Α.Α Βόλου [ΑΔΑΜ: 20AWRD007715049 και 20SYMV007723572 αντίστοιχα].

Όπως ευχερώς γίνεται αντιληπτό, το οικονομικό αντικείμενο και της συγκεκριμένης προμήθειας ορίσθηκε (όλως “*τυχαίως”* βέβαια) στο ως άνω ποσό που υπολείπεται κατά 400 μόλις ευρώ, του ορίου των 139.000 ευρώ, κάτι που προφανώς αποτέλεσε καθοριστικό κριτήριο για τον προσδιορισμό από τη Γ.Γ.Α.Π της ποσότητας των rapid test που χρειάζονταν τα Καταστήματα Κράτησης!

Εξίσου σημαντικό ρόλο για την ανάθεση στην άνω ατομική επιχείρηση της προμήθειας των 9.240τμχ rapid test (προς 15,00€/τμχ) διαδραμάτισε -κατά τα φαινόμενα- και το γεγονός ότι η εν λόγω επιχείρηση εμπορεύεται… **είδη αποτρίχωσης και αναλώσιμα για χώρους αισθητικής, SPA, κομμωτήρια και καταστήματα περιποίησης άκρων** (όπως χαρακτηριστικά αναφέρεται στην ιστοσελίδα “*Simple Use – Γ. Πατάς*”), ενώ κατά την τελευταία εξαετία (από 01.01.2015) μέχρι και την επίμαχη σύμβαση ουδέποτε είχε προμηθεύσει με οποιοδήποτε είδος κάποιον δημόσιο Φορέα (όπως, επίσης χαρακτηριστικά, προκύπτει από το “ΚΗΜΔΗΣ” και τη “ΔΙΑΥΓΕΙΑ”).

Αντιθέτως δε, **μηδαμινή σημασία** φαίνεται να είχε για τη Γ.Γ.Α.Π το γεγονός ότι τα rapid test που της προμήθευσε η άνω επιχείρηση **δεν πληρούσαν** τις ελάχιστες προδιαγραφές διαγνωστικής επάρκειας και καταλληλότητας που είχε θέσει για τα συγκεκριμένα ιατροτεχνολογικά προϊόντα ο Υπουργός Υγείας με την υπ’ αριθμ. Δ1α/Γ.Π.οικ.75342 απόφασή του [ΦΕΚ Β΄ 5198/24.11.2020], κατόπιν της από 20.11.2020 εισήγησης της Επιτροπής Αντιμετώπισης Συμβάντων Δημόσιας Υγείας**[[25]](#footnote-25)**. Ειδικότερα, όπως αποδεικνύεται από τα σχετικά έγγραφα της κατασκευάστριας εταιρείας, της Ευρωπαϊκής Επιτροπής και του Παγκόσμιου Οργανισμού Υγείας, **το rapid test** υπό την εμπορική ονομασία “**SARS-Cov -2 Antigen Kit (Colloidal Gold)**” της κινεζικής εταιρείας “*Goldsite* *Diagnostics* *Inc*”, το οποίο **επέλεξε η καταγγελλόμενη** για να προμηθεύσει τα Καταστήματα Κράτησης της χώρας, **ΔΕΝ περιλαμβανόταν** **στη σχετική λίστα του Π.Ο.Υ**, κάτι που σύμφωνα με την άνω **υπουργική απόφαση** αποτελούσε **την πρώτη** εκ του συνόλου των ελάχιστων αναγκαίων προδιαγραφών που όφειλαν να φέρουν τα rapid test, προκειμένου να δύνανται να χρησιμοποιούνται από δημόσιους και ιδιωτικούς φορείς για την ανίχνευση του αντιγόνου SARS-Cov-2!

Σε όλα τα ανωτέρω προστίθεται και το γεγονός ότι η Γ.Γ.Α.Π προέβη στην ως άνω προμήθεια σε τιμή **εξωφρενικά υψηλή** τόσο προς τα δεδομένα της αγοράς κατά τη συγκεκριμένη χρονική περίοδο, όσο και σε σχέση με την τιμή που η ίδια η κατασκευάστρια εταιρεία διέθετε το εν λόγω προϊόν ακόμη και σε ιδιώτες.

Ως προς αυτό, είναι άκρως “εντυπωσιακό” το αποτέλεσμα της δημοσιογραφικής έρευνας που διενήργησε για τη συγκεκριμένη ανάθεση η δημοσιογράφος Ελίζα Τριανταφύλλου, το οποίο (αποτέλεσμα) αποτυπώνεται και καταγράφεται στο από 07.12.2020 άρθρο της υπό τον τίτλο “*Νέες προμήθειες ‘φωτιά’ για τις φυλακές*” που δημοσιεύθηκε στον ειδησεογραφικό ιστότοπο “insidestory”.

Συγκεκριμένα, η ως άνω δημοσιογράφος επικοινώνησε, μέσω ηλεκτρονικής αλληλογραφίας, με την ως άνω κατασκευάστρια εταιρεία στην Κίνα και ζήτησε ως ενδιαφερόμενη αγοράστρια την προμήθεια 10.000 τεμαχίων από τα συγκεκριμένα rapid test. Όπως αδιαμφισβήτητα, λοιπόν, αποδεικνύεται από τo υπ’ αριθμ. GR1203/**03.12.2020** έγγραφο προσφοράς και προτιμολόγησης (Proforma Invoice) της κινεζικής εταιρείας, το συνολικό κόστος (συμπεριλαμβανομένων των εξόδων μεταφοράς) για την αγορά της ποσότητας των 10.000τχμ σε συσκευασίες του ενός τεστ, ανερχόταν στο ποσό των 31.850,00US$ (ήτοι: 28.500,00US$ + 3.350,00US$ το κόστος μεταφοράς), με την παράδοση να εκτελείται εντός 7 εργάσιμων ημερών.

Κατά συνέπεια, η αγορά των 9.240 τεμαχίων θα κόστιζε συνολικά το ποσό των 29.684US$ (ήτοι 26.334,00US$ τα τεστ + 3.350,00US$ το κόστος μεταφοράς), δηλαδή συνολικά περίπου **25.000 ευρώ**, και άρα **113.600€ φθηνότερα** σε σχέση με το κόστος της επίμαχης προμήθειας από τη Γ.Γ.Α.Π!

Προς πλήρη δε απόδειξη του εύρους της διαφοράς τιμής και συνακολούθως του ύψους της προκληθείσας στο Δημόσιο ζημίας από την εν λόγω ανάθεση της καταγγελλόμενης, παρατίθεται στον κάτωθι συγκριτικό Πίνακα (**VII**) η εκάστοτε τιμή με την οποία λοιποί Φορείς και Οργανισμοί του Δημοσίου προμηθεύτηκαν κατά **την ίδια ακριβώς χρονική περίοδο** τα ίδια ιατροτεχνολογικά προϊόντα**.**

Μεταξύ των εν λόγω Φορέων, ο **ΙΦΕΤ** που προμηθεύθηκε rapid test, κατόπιν ανοικτού διαγωνισμού, προς **5,00€/τμχ,** αλλά και τα **Καταστήματα Κράτησης Νιγρίτας και Θεσσαλονίκης**, τα οποία προέβησαν **αυτοτελώς** σε προμήθεια rapid test (άγνωστο γιατί, εάν υποτεθεί ότι η ανάδοχος που επελέγη από τη Γ.Α.Α.Π είχε παραδώσει προσηκόντως και με βάση το χρονοδιάγραμμα της Σύμβασης τα άνω είδη!) και μάλιστα σε σαφώς μικρότερες ποσότητες (300τμχ και 800τμχ αντίστοιχα), **στην τιμή των 7,00€ και 7,69355€ το τεμάχιο αντίστοιχα** [ΑΔΑΜ: 20AWRD007679373 και 20AWRD007685800], δηλαδή φθηνότερα κατά 8,00€/τμχ από την καταγγελλόμενη!

**ΣΥΓΚΡΙΤΙΚΟΣ ΠΙΝΑΚΑΣ VII**

|  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- |
| **ΦΟΡΕΑΣ****ΑΔΑ - ΑΔΑΜ** | **Γ. Γ. Αντ/κής****Πολιτικής**ΨΗΥΜ46ΜΤΛΒ-0ΥΛ | **Ι.Φ.Ε.Τ**20SYMV007742460 | **Γ.Δ.Δ.Π.Α.Π**6ΜΦΨΟΞ3Μ-ΥΓΒ | **Δήμος****Τήνου**20SYMV007930218 | **Δήμος****Μεσσήνης**20SYMV007677873 | **Κ. Κράτησης****Νιγρίτας**20AWRD007679373 | **Δήμος****Πόρου**Ω6ΘΠΩΞΝ-ΒΗΥ | **Δήμος****Λήμνου**6ΠΛ4ΩΛΘ-Ι1Ν | **Δήμος****Τριφυλίας**20SYMV007751333 | **Δήμος****Παγγαίου**20SYMV007859296 | **Δήμος****Κορυδαλλού**20SYMV007685800 | **Κ. Κράτησης****Θεσσ/κης**20AWRD007667708 | **Δήμος****Πρέβεζας**20SYMV007759694 | **Περιφέρεια Ν. Αιγαίου**20SYMV007769856 |
| **Tεστ αντιγόνου****(Rapid Test)****τμχ** | **15,00€** | 5,00€ | 5,31€ | 6,00€ | 6,24€ | **7,00€** | 7,00€ | 7,00€ | 7,00€ | 7,00€ | 7,40€ | **7,69355€** | 8,00€ | 8,00€ |

Από όλα τα ανωτέρω είναι ηλίου φαεινότερο ότι και η επίμαχη προμήθεια ήταν προδήλως ζημιογόνος για το Ελληνικό Δημόσιο. Προκειμένου δε να προσδιορισθεί επακριβώς το ύψος της ζημίας, επελέγη ως μέτρο σύγκρισης προς την τιμή των 15,00€/τμχ της επίμαχης ανάθεσης, η τιμή των **7,00€** ανά τεμάχιο, με την οποία προμηθεύθηκαν τα rapid test την ίδια ακριβώς χρονική περίοδο οι Δήμοι Πόρου, Λήμνου, Τριφυλίας και ιδίως Παγγαίου (καθ’ ότι αφορούσε σε ποσότητα 5.390 τεμαχίων).

Με βάση, λοιπόν, τη συγκεκριμένη τιμή, αποδεικνύεται ότι η **ζημία** του Δημοσίουαπό τη συγκεκριμένη ανάθεση της Γ.Γ.Α.Π,ανήλθε στο **συνολικό ποσό των** **73.920 ευρώ**, το οποίο προκύπτει από την διαφορά των 8,00€/τμχ (ήτοι: 15,00€ – 7,00€) επί των 9.240τμχ της επίμαχης ανάθεσης.

**VΙΙ.** ***Προμήθεια μέσων ατομικής προστασίας και ειδών ατομικής περιποίησης (από 4 έως 18 Δεκεμβρίου 2020)***

Το χρονικό διάστημα των δύο εβδομάδων από 04.12.2020 έως και 18.12.2020 ήταν ιδιαίτερα “*παραγωγικό*” για την Γ.Γ.Α.Π, καθώς ξεπέρασε κάθε προηγούμενο δικό της ‘*επίτευγμα*” και κατέβαλε, με **έξι (6) διαδοχικές απευθείας αναθέσεις** που αφορούσαν όλες σε προμήθεια ειδών ατομικής προστασίας και ατομικής περιποίησης και καθαριότητας για τις ανάγκες των Καταστημάτων Κράτησης της χώρας και του Ι.Α.Α.Α. Βόλου, το **συνολικό ποσό** των **829.526 ευρώ**,πλέον ΦΠΑ!Συγκεκριμένα:

1. Με την υπ’ αριθμ. **27/**07.12.2020 Σύμβαση [ΑΔΑΜ: 20SYMV007790411], η οποία καταρτίστηκε δυνάμει της υπ’ αριθμ. 22773οικ/**04.12.2020** απόφασηςανάθεσης[ΑΔΑ: ΨΡΜΑ46ΜΤΛΒ-Ο19], η Γ.Γ.Α.Π κατέβαλε στην εταιρεία “*NEW OPTICAL SOLUTIONS E.E.*” το ποσό των **138.776 ευρώ** (πλέον του αναλογούντος ΦΠΑ) για την προμήθεια 91.300 προστατευτικών μασκών ΚΝ95 με λαστιχάκι, προς 1,52€/τμχ.
2. Με την υπ’ αριθμ. **28**/09.12.2020 Σύμβαση [ΑΔΑΜ: 20SYMV007809340], η οποία καταρτίστηκε δυνάμει της υπ’ αριθμ. 22775οικ/**07.12.2020** απόφασης ανάθεσης[ΑΔΑ: ΨΠΙΝ46ΜΤΛΒ-9ΘΞ], η Γ.Γ.Α.Π κατέβαλε στην εταιρεία “*SERAFEIM LABORATORIES* *M.I.K.E*” το συνολικό ποσό των **138.000 ευρώ** (πλέον του αναλογούντος ΦΠΑ) για την προμήθεια ειδών καθαριότητας και ατομικής περιποίησης, ήτοι 18.500 τεμάχια σαμπουάν προς 3,50€/τμχ, 18.500 τεμάχια αφρόλουτρα προς 3,50€/τμχ και 5.000 τεμάχια κρεμοσάπουνα προς 1,70€/τμχ.
3. Με την υπ’ αριθμ. **29**/09.12.2020 Σύμβαση [ΑΔΑΜ: 20SYMV007809174], η οποία καταρτίστηκε δυνάμει της υπ’ αριθμ. 22776οικ/**08.12.2020** απόφασης ανάθεσης[ΑΔΑ: 9Φ1Ε46ΜΤΛΒ-ΠΙΥ], η Γ.Γ.Α.Π κατέβαλε επίσης στην εταιρεία “*NEW OPTICAL SOLUTIONS E.E.*” το ποσό των **138.375 ευρώ** (πλέον του αναλογούντος ΦΠΑ) για την προμήθεια 1.025.000 χειρουργικών μασκών 3ply μίας χρήσης προς 0,135€/τμχ.
4. Με την υπ’ αριθμ. **30**/11.12.2020 Σύμβαση [ΑΔΑΜ: 20SYMV00780515], η οποία καταρτίστηκε δυνάμει της υπ’ αριθμ. 22783οικ/**10.12.2020** απόφασης ανάθεσης[ΑΔΑ: Ω6ΨΒ46ΜΤΛΒ-7ΡΤ], η Γ.Γ.Α.Π κατέβαλε στην ατομική επιχείρηση του *ΓΕΩΡΓΙΟΥ ΝΙΚ. ΠΑΤΑ* (ήτοι την επιχείρηση που, όπως προαναφέρθηκε, ασχολείται με το εμπόριο αναλώσιμων ειδών για κομμωτήρια, κλπ) το συνολικό ποσό των **138.900 ευρώ** (πλέον του αναλογούντος ΦΠΑ) για την προμήθεια 14.000 προστατευτικών ολόσωμων φορμών τύπου Tyvek προς 9,75€/τμχ και 20.000 προστατευτικών κοντών ποδοναρίων προς 0,12€/τμχ.

**v.** Με την υπ’ αριθμ. **32**/17.12.2020 Σύμβαση [ΑΔΑΜ: 20SYMV007873578], που καταρτίστηκε δυνάμει της υπ’ αριθμ. 23394οικ./**16.12.2020** απόφασης ανάθεσης[ΑΔΑ: 9ΑΓ646ΜΤΛΒ-Α4Τ], η Γ.Γ.Α.Π κατέβαλε στην εταιρεία “*ΡΟΥΜΕΛΙΩΤΑΚΗ ΘΕΑΝΩ Μ.Ι.Κ.Ε*” το συνολικό ποσό των **138.660 ευρώ** (πλέον του αναλογούντος ΦΠΑ) για την προμήθεια ειδών καθαριότητας, ήτοι 20.000τμχ αντισηπτικό spray με αιθυλική αλκοόλη 80% σε φιάλες των 250ml προς 4,45€/τμχ, 15.000τμχ χλωρίνη λεπτόρρευστη προς 1,65€/τμχ και 10.600τμχ αλκοολούχο λοσιόν με αιθυλική αλκοόλη 95% σε φιάλες των 330 ml προς 2,35€/τμχ και τέλος

**vi.** Με την υπ’ αριθμ. **33**/21.12.2020 Σύμβαση [ΑΔΑΜ: 20SYMV007900440], η οποία καταρτίστηκε δυνάμει της υπ’ αριθμ. 23398οικ./**18.12.2020** [ΑΔΑ: 6ΝΧΗ46ΜΤΛΒ-Θ29], η Γ.Γ.Α.Π κατέβαλε στην εταιρεία “*Π. ΝΙΚΟΛΟΥΛΙΑ & ΣΙΑ Ο.Ε*.” το συνολικό ποσό των **136.815 ευρώ** (πλέον του αναλογούντος ΦΠΑ) για την προμήθεια 15.000 γυαλιών προστασίας με πλευρική κάλυψη προς 1,60€/τμχ, 15.000 προσωπίδων προστασίας προς 1,85€/τμχ και 53.500 μασκών προσώπου FFP2 προς 1,59€/τμχ.

Όπως ευχερώς γίνεται αντιληπτό και στις επίμαχες αναθέσεις, το οικονομικό

αντικείμενο έκαστης εξ αυτών (εμφανίζεται να) **υπολείπεται** κατά τι από το **όριο** των 139.000 ευρώ. **Κατατέμνοντας** το απολύτως ομοιογενές**[[26]](#footnote-26)** αντικείμενο της εν λόγω προμήθειας και αναθέτοντας αυτή με έξι (**6**) **χωριστές** συμβάσεις, με έκαστη εξ αυτών να μην υπερβαίνει το ως άνω χρηματικό όριο, η Γ.Γ.Α.Π απέφυγε - και σε αυτή την περίπτωση - την προκήρυξη ανοικτού ή κλειστού διαγωνισμού για την κατάρτιση μίας ενιαίας σύμβασης.

Είναι δε πασίδηλο ότι - μετά από εννιά (9) ολόκληρους μήνες από την έναρξη της πανδημίας του κορωνοϊού στη χώρα, με την ανάγκη για προμήθεια των ως άνω ειδών να είναι πλέον απολύτως γνωστή και άρα να μην θεμελιώνεται παντάπασι απρόβλεπτο γεγονός ή κατεπείγουσα περίπτωση - ο **μη** προγραμματισμός και η **μη** εξεύρεση μέχρι τότε μιας σταθερής και σύννομης λύσης για την προμήθεια αυτών των ειδών από τη Γ.Α.Α.Π, μέσω μιας διαφανούς διαγωνιστικής διαδικασίας, αποτελούσε απολύτως συνειδητή και εμπρόθετη “*επιλογή*” και μεθόδευση, δια της οποίας αποσκοπούσε στην κατάτμηση της προμήθειας των άνω ειδών σε περισσότερες επιμέρους συμβάσεις κάτω των 139.000€, προκειμένου να αναθέτει έκαστη εξ αυτών **απευθείας** σε ανάδοχο της απολύτου **αρεσκείας** της!

Δυνάμει, λοιπόν, της ως άνω μεθόδευσης, η Γ.Γ.Α.Π προτίμησε εκ νέου **τη γνωστή εταιρεία με τα οφθαλμολογικά είδη** “*NEW OPTICAL SOLUTIONS E.E.*” για την προμήθεια μασκώνFFP2 και χειρουργικών μασκών 3ply,την **επίσης γνωστή επιχείρηση** με τα είδη για κομμωτήρια ‘‘*SIMPLE USE BEAUTY*’’**[[27]](#footnote-27)** για την προμήθεια προστατευτικών στολών, ποδοναρίων, γυαλιών και των προσωπίδων προστασίας και την επιπρόσθετη προμήθεια μασκών FFP2, καθώς και την εταιρεία “*ΡΟΥΜΕΛΙΩΤΑΚΗ Μ. ΙΚΕ*” για την προμήθεια ειδών καθαριότητας, η οποία -όπως προκύπτει από την υπ’ αριθμ. 2290578/14.12.2020 Ανακοίνωση στο ΓΕΜΗ- **προσέθεσε στους καταστατικούς της σκοπούς το ως άνω αντικείμενο** (ήτοι το λιανικό εμπόριο απολυμαντικών και υλικών καθαρισμού) **λίγες μόνο ημέρες πριν από την επίμαχη ανάθεση**!

Εξαιτίας των ανωτέρω παράνομων μεθοδεύσεων και όλως αδιαφανών επιλογών της Γ.Γ.Α.Π., **κάθε επιμέρους είδος** των επίμαχων προμηθειών τιμολογήθηκε σε τιμή **ασύγκριτα υψηλότερη** (τουλάχιστον υπερδιπλάσια) σε σχέση με την τιμή που λοιποί Δημόσιοι Φορείς προμηθεύθηκαν τα ίδια είδη κατά την ίδια ακριβώς χρονική περίοδο, **ενίοτε δε ακόμη και από τις ίδιες ως άνω εταιρείες** (!), με τις περισσότερες φορές η εκάστοτε τιμή της Γ.Γ.Α.Π να υπερβαίνει ακόμη και την τιμή του **λιανικού εμπορίου**!

Συνεπεία τούτου προκλήθηκε από τις πέντε (5) μόνο αυτές αναθέσεις**[[28]](#footnote-28)** τεράστια ζημία στην περιουσία του Δημοσίου, η οποία - σύμφωνα με τους πιο μετριοπαθείς υπολογισμούς-ανέρχεται **τουλάχιστον[[29]](#footnote-29)** στο συνολικό ποσό των **415.746,55 ευρώ** (ήτοι: **182.693,80€ + 94.576,75€ + 61.040€ + 77.436€**), με το οποίο η καταγγελλόμενη “*χρέωσε*” εν γνώσει της τα δημόσια ταμεία μέσα σε δύο μόλις εβδομάδες άσκησης των “*καθηκόντων*” της (εάν υποτεθεί, βέβαια, ότι η συνειδητή κατασπατάληση δημοσίου χρήματος εμπίπτει στα καθήκοντα ενός διορισμένου μετακλητού Γενικού Γραμματέα Υπουργείου...), όπως τούτο αποδεικνύεται πλήρως κατωτέρω κατά την αξιολόγηση κάθε επιμέρους ανάθεσης. Συγκεκριμένα:

* Όπως προκύπτει από τον συγκριτικό Πίνακα **VIII**, κατά τον χρόνο που η Γ.Γ.Α.Π προμηθεύθηκε τιςπροστατευτικές μάσκες FFP2 στην τιμή των **1,52€**/τμχ [ΑΔΑ: ΨΡΜΑ46ΜΤΛΒ-019/04.12.2020] καιστην τιμή των **1,59€**/τμχ[ΑΔΑ: 6ΝΧΗ46ΜΤΛΒ-Θ29/18.12.2020], τα γυαλιά προστασίας και τις προσωπίδες προστασίας στην τιμή των **1,60€**/τμχ και των **1,85€**/τμχ αντίστοιχα [ΑΔΑ: 6ΝΧΗ46ΜΤΛΒ-Θ29/18.12.2020], λοιποί Φορείς του Δημοσίου προμηθεύθηκαν τις μάσκες σε τιμή που κυμαινόταν από **0,257€** έως **0,79€**/τμχ, τα γυαλιά προστασίας

από **0,97€** έως **1,45€**/τμχκαι τις προσωπίδες από **0,97€** έως **1,4734€**/τμχ.

Αρκεί, λοιπόν, η απλή σύγκριση μεταξύ των τιμών που προμηθεύθηκαν τα ίδια είδη κατά την ίδια χρονική περίοδο λοιποί δημόσιοι Φορείς με αυτές που “πέτυχε” η καταγγελλόμενη, προκειμένου να γίνει ευχερώς αντιληπτό το δυσθεώρητο ύψος της οικονομικής ζημίας του Δημοσίου, για τον ακριβή προσδιορισμό της οποίας ελήφθη, εν προκειμένω, ως μέτρο σύγκρισης για όλα τα παραπάνω είδη η από **23.11.2020** απόφαση της 4ης Υγειονομικής Περιφέρειας Μακεδονίας & Θράκης, με την οποία ανατέθηκαν ποσότητες παρεμφερείς με τις επίμαχες, και συγκεκριμένα 132.000 μάσκες προστασίας FFP2 στην τιμή των **0,4265€**/τμχ, 14.000 προστατευτικά ματιών (γυαλιά προστασίας) στην τιμή των **0,968€**/τμχ και 17.500 προστατευτικές ασπίδες προσώπου στην τιμή των **1,108€**/τμχ.

Με βάση, λοιπόν, τις παραπάνω τιμές - οι οποίες, σημειωτέον, είναι **από τις υψηλότερες** στον παραπάνω Πίνακα- αποδεικνύεται ότι κατά τον πλέον μετριοπαθή υπολογισμό η **ζημία**,που προκλήθηκε στην περιουσίατου Ελληνικού Δημοσίου από τις δύο επίμαχες αναθέσεις της Γ.Γ.Α.Π [με ΑΔΑ: ΨΡΜΑ46ΜΤΛΒ-019 και 6ΝΧΗ46ΜΤΛΒ-Θ29 αντίστοιχα], ανήλθε στο **συνολικό ποσό των** **182.693,80 ευρώ**, το οποίο προκύπτει από το άθροισμα της διαφοράς τιμής κάθε επιμέρους ανάθεσης της Γ.Γ.Α.Π με τις προαναφερόμενες τιμές της 4ης ΔΥΠΕ, και συγκεκριμένα από το άθροισμα:

α) του ποσού των **99.836,55€** που αποτελεί τη διαφορά ύψους 1,0935€ ανά τεμάχιο (ήτοι: 1,52€ - 0,4265€) επί των 91.300 τεμαχίων μασκών FFP2 της α΄ ανάθεσης,

β) του ποσού των **62.247,25€** που αποτελεί τη διαφορά ύψους 1,1635€ ανά τεμάχιο (ήτοι: 1,59€ - 0,4265€) επί των 53.500 τεμαχίων μασκών FFP2 της β΄ ανάθεσης,

γ) του ποσού των **9.480€** που αποτελεί τη διαφορά ύψους 0,632€ ανά τεμάχιο (ήτοι: 1,60€ - 0,968€) επί των 15.000 τεμαχίων γυαλιών προστασίας, και

δ) του ποσού των **11.130€** που αποτελεί τη διαφορά ύψους 0,742€ ανά τεμάχιο (ήτοι: 1,85€ - 0,4265€) επί των 15.000 τεμαχίων προσωπίδων προστασίας.

.

**ΣΥΓΚΡΙΤΙΚΟΣ ΠΙΝΑΚΑΣ** **VIII**

|  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- |
| **ΦΟΡΕΑΣ****ΑΔΑ - ΑΔΑΜ** | **Γ. Γ. Αντ/κής****Πολιτικής** | **Γ.Ν. “Θριάσιο”**21SYMV00832776 | **Π.Γ.Ν.****Αλεξ/λης**Ψ49Γ4690Ω3-51Π | **Γ.Ν.****Κομοτηνής**6ΨΖ4690ΒΑ-ΑΔΣ | **2η ΔΥΠΕ**ΨΚ10469Η2Ξ-Ψ71 | **Γ.Ν.****Καρδίτσας**21SYMV007809559 | **Γ.Ν.****Δράμας**6Ν4Σ4690ΒΡ-413 | **ΕΚΑΒ**6ΛΕ2ΟΡ1Π-ΑΨΓ | **4η ΔΥΠΕ**ΩΨΕΔΟΡΟ-ΖΥΧ | **Γ.Ν.****Βόλου**6ΝΖΖ4690ΒΩ-ΓΒ9 | **Γ.Ν.****Παπαγεωργίου**20SYMV007941746 | **Γ.Ν.****Θεσ/κης****Γεννηματάς**9ΗΓΓ4690Β1-ΟΥ5 | **Ψ.Ν.****Αττικής**20SYMV007821954 | **ΕΚΑΒ**ΩΥΚ0ΟΡ1Π-0ΜΤ |
| **Προστα-τευτικές****μάσκες FFP2****(τμχ)** | **1,52€**ΨΡΜΑ46ΜΤΛΒ-019**1,59€**6ΝΧΗ46ΜΤΛΒ-829 | 0,257€ | 0,259€ | 0,339€ | 0,339€ | 0,341€ | 0,3539€ | 0,3539€ | 0,4265€ |  |  |  | 0,74€ | 0,79€ |
| **Γυαλιά προστασίας****(τμχ)** | **1,59€**6ΝΧΗ46ΜΤΛΒ-829 |  |  |  | 0,97€ |  |  |  | 0,968€ | 0,968€ | 0,97€ | 1,21396€ | 1,45€ |  |
| **Προσωπίδα προστασίας****(τμχ)** | **1,85€**6ΝΧΗ46ΜΤΛΒ-829 |  |  |  | 0,97€ |  |  |  | 1,108€ |  |  | 1,4734€ |  |  |

* Όπως προκύπτει από τον συγκριτικό Πίνακα **IΧ**, κατά τον χρόνο που η Γ.Γ.Α.Π προμηθεύθηκε τιςχειρουργικές μάσκες με λάστιχο 3ply στην τιμή των **0,135€**/τμχ[ΑΔΑ: 9Φ1Ε46ΜΤΛΒ-ΠΙΥ/08.12.2020], λοιποί Φορείς του Δημοσίου προμηθεύθηκαν το ίδιο ως άνω είδος σε τιμή που κυμαινόταν από **0,018€** έως **0,04273€**/τμχ.

Είναι εντυπωσιακό, συνάμα δε και αποκαλυπτικό του ύψους της ζημίας που εμπροθέτως προκάλεσε η Γ.Γ.Α.Π στην περιουσία του Δημοσίου, ότι λίγες μόνο ημέρες πριν από την επίμαχη ανάθεση εκ μέρους της, και συγκεκριμένα στις 02.12.2020 η **Διεύθυνση Προμηθειών του Υπουργείου Προστασίας του Πολίτη** προμηθεύθηκετις ίδιες μάσκες (22.958.057τμχ) προς **0,04273€**/τμχ [ΑΔΑ: Ω96146ΜΤΛΒ-ΟΙ5]!

Πέραν του γεγονότος ότι η Γ.Γ.Α.Π. θα μπορούσε ευχερώς να αποταθεί στην ως άνω Διεύθυνση για την προμήθεια της ποσότητας των 1.025.000 χειρουργικών μασκών για την κάλυψη των αναγκών των Καταστημάτων Κράτησης της χώρας, είναι προφανές ότι, καίτοι τελούσε σε πλήρη γνώση της χαοτικής διαφοράς μεταξύ της άνω τιμής και εκείνης με την οποία η ίδια επέλεξε να αναθέσει την προμήθεια, εντούτοις - και για λόγους που πρέπει να εξηγήσει - προτίμησε την σαφώς ακριβότερη ‘’*λύση*”, προξενώντας έτσι εν γνώσει της ζημία στην περιουσία του Δημοσίου, η οποία ανέρχεται στο ποσό τουλάχιστον των **94.576,75€**, η οποία προκύπτει από το άθροισμα της διαφοράς ύψους 0,09227€ ανά τεμάχιο (ήτοι: 0,135€ - 0,04273€) επί των 1.025.000 τεμαχίων της εν λόγω ανάθεσης.

**ΣΥΓΚΡΙΤΙΚΟΣ ΠΙΝΑΚΑΣ IΧ**

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **ΦΟΡΕΑΣ****ΑΔΑ - ΑΔΑΜ** | **Γ. Γ. Αντ/κής****Πολιτικής**9Φ1Ε46ΜΤΛΒ-ΠΙΥ | **Γ.Ν.****Κορίνθου**ΨΧ2Λ4690Β5-ΓΝ4 | **6η ΔΥΠΕ**6Δ36469ΗΔΜ-Ψ3Φ | **ΕΚΑΒ**Ω52ΘΟΡ1Π-708 | **Γ.Ν. ΠΑΙΔ.****“Αγ. Σοφία”**67Ν546906Ε-ΟΣ3 | **Γ.Ν.Ν.Θ.Α****“Σωτηρία’**ΩΛ83469069-Α58 | **2η ΔΥΠΕ**ΨΚ10469Η2Ξ-Ψ71 | **Γ.Ν. Θεσ/κης****“Γ. Γεννηματάς”**9ΗΓΓ4690Β1-ΟΥ5 | **ΨΥΧΙΑΤΡ. ΝΟΣ.****Αττικής**917Τ469Η5Ω-820 | **ΥΠ. ΠΡΟ.ΠΟ****Δ/νση Προμ.**Ω96146ΜΤΛΒ-ΟΙ5 |
| **Xειρουργικές μάσκες 3ply****(τμχ)** | **0,135€** | 0,018€ | 0,018€ | 0,0216€ | 0,0232€ | 0,0249€ | 0,0274€ | 0,032648€ | 0,0386€ | **0,04273€** |

* Όπως προκύπτει από τον συγκριτικό Πίνακα **Χ**, κατά τον χρόνο που η Γ.Γ.Α.Π προμηθεύθηκε τιςπροστατευτικές φόρμες τύπου Tyvekστην τιμή των **9,75€**/τμχ[ΑΔΑ: Ω6ΨΒ6ΜΤΛΒ-7ΡΤ/10.12.2020], λοιποί Φορείς του Δημοσίου προμηθεύθηκαν το ως άνω είδος σε τιμή που κυμαινόταν από **4,96€** έως **6,70€**/τμχ.

Το πλέον εντυπωσιακό στην προκείμενη περίπτωση είναι ότι η Γ.Γ.Α.Π επέλεξε ως ανάδοχο για την εν λόγω προμήθεια την ατομική επιχείρηση του Γ. Πατά, η οποία ασχολείται, ως προελέχθη, με την εμπορία ειδών περιποίησης, και όχι λ.χ την εταιρεία “*ΑRTHROMED PLUS E.E*.” (στην οποία είχε αναθέσει τα γάντια latex προ 20 ημερών), που την ίδια ημερομηνία υπέγραφε Σύμβαση με το Γ.Ν. Ηλείας για την προμήθεια προστατευτικών ολόσωμων στολών τύπου Tyvek προς **6,70€**/τμχ!

Για τον ακριβή δε προσδιορισμό του ύψους της ζημίας, ελήφθη, εν προκειμένω, ως μέτρο σύγκρισης η από **04.12.2020** απόφαση της Δ/ντριας του ΕΚΑΒ Θεσσαλονίκης, με την οποία ανατέθηκε η προμήθεια 5.000 τεμαχίων από το ως άνω είδος στην τιμή των **5,39**/τμχ [ΑΔΑ: ΨΝ8ΙΟΡ1Π-ΡΨΡ].

Με βάση, λοιπόν, την παραπάνω τιμή - η οποία, σημειωτέον, συνιστά και τη μέση τιμή των διαλαμβανόμενων στον άνω Πίνακα- αποδεικνύεται ότι η **ζημία**,που προκλήθηκε στην περιουσίατου Ελληνικού Δημοσίου από την επίμαχη ανάθεση, ανήλθε στο **ποσό των** **61.040 ευρώ**, το οποίο προκύπτει από το άθροισμα της διαφοράς ύψους 4,36€ ανά τεμάχιο (ήτοι: 9,75€ - 5,39€) επί των 14.000 τεμαχίων της εν λόγω ανάθεσης.

**ΣΥΓΚΡΙΤΙΚΟΣ ΠΙΝΑΚΑΣ Χ**

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| **ΦΟΡΕΑΣ****ΑΔΑ - ΑΔΑΜ** | **Γ. Γ. Αντ/κής****Πολιτικής**Ω6ΨΒ46ΜΤΛΒ-7ΡΤ | **Γ.Ν.****Τρικάλων**ΩΥ9046907Φ-Ψ2Κ | **Γ.Ν.****Κορίνθου**9ΨΒΣ4690Β5-ΤΙΤ | **ΕΚΑΒ**6Σ07ΟΡ1Π-ΓΙΘ | **Γ.Ν.****Λάρισας**6ΙΖ2469066-12Α | **2η ΔΥΠΕ**ΨΚ10469Η2Ξ-Ψ71 | **Γ.Ν. Βόλου**6ΝΖΖ4690ΒΩ-ΓΒ9 | **Γ.Ν. Βόλου**ΨΠΑΨ4690ΒΩ-Β23 | **ΕΚΑΒ**ΨΝ8ΙΟΡ1Π-ΡΨΡ | **Γ.Ν.Θεσ/κης****Γεννηματάς**9ΗΓΓ4690Β1-ΟΥ5 | **Γ.Ν.****Δράμας**6Ν4Σ690ΒΡ-413 | **Γ.Ν.****Τρίπολης**Ψ10Τ469Η2Π-ΖΤΩ | **Γ.Ν.****Πύργου**Ψ34Η46907Ε-ΙΘΒ |
| **Προστα-τευτικές φόρμες τύπου TYVEK****(τμχ)** | **9,75€** | 4,96€ | 5,00€ | 5,15€ | 5,28€ | 5,35€ | 5,379€ | 5,38€ | 5,39€ | 5,60€ | 5,65€ | 5,689€ | **6,70€**ARTHROMED PLUS E.E |

* Όπως, τέλος, προκύπτει από τον συγκριτικό Πίνακα **ΧΙ**, κατά τον χρόνο που η Γ.Γ.Α.Π προμηθεύθηκε το αντισηπτικό spray με αιθυλική αλκοόλη 80% σε φιάλες των 250ml προς **4,45€**/τμχ και αντίστοιχα την αλκοολούχο λοσιόν με αιθυλική αλκοόλη 95ο σε φιάλες των 330 ml προς **2,35€**/τμχ, η τιμή με την οποία προμηθεύθηκαν άλλοι δημόσιοι Φορείς τα εν λόγω είδη, αλλά και η λιανική τιμή αυτών στην προαναφερόμενη διαδικτυακή πλατφόρμα (“*skroutz*”), κυμαινόταν από **0,75€** έως **3,06€**/φιάλητων250ml αντισηπτικού spray και από **1,79€** έως **1,97€**/φιάλητων330mlαλκοολούχουλοσιόν.

Για τον ακριβή προσδιορισμό του ύψους της ζημίας, ελήφθη ως μέτρο σύγκρισης, για τo μεν αντισηπτικό spray η από **02.12.2020** απόφαση του Γ.Ν. Άμφισσας [ΑΔΑ: ΡΞΜ84690ΒΟ-Θ29], με την οποία ανατέθηκε η προμήθεια 10.000 τεμαχίων του 1lt στην τιμή των 3,50/τμχ (και άρα **0,875€**/φιάλη των 250ml), για τη δε αλκοολούχο λοσιόν η από **15.12.2020** απόφαση της 7ης ΔΥΠΕ, με την οποία ανατέθηκε προμήθεια προς **1,79€**/τμχ [ΑΔΑ: ΩΣΓΞ469Η2Ι-Λ2Λ].

Με βάση, λοιπόν, τις παραπάνω τιμές, αποδεικνύεται ότι η **ζημία**,που προκλήθηκε στην περιουσίατου Ελληνικού Δημοσίου από την επίμαχη ανάθεση (και με την **επιφύλαξη του προσδιορισμού της ποσότητας της χλωρίνης** που διατέθηκε με την εν λόγω προμήθεια, καθώς ούτε στην απόφαση ανάθεσης ούτε στη σχετική Σύμβαση αναφέρεται εάν επρόκειτο για χλωρίνη 1 ή 2 λίτρων**[[30]](#footnote-30)**), ανήλθε στο **συνολικό ποσό των** **77.436 ευρώ**, το οποίο προκύπτει από το άθροισμα της διαφοράς τιμής κάθε επιμέρους ανάθεσης της Γ.Γ.Α.Π με τις ανωτέρω τιμές, και συγκεκριμένα από το άθροισμα:

α) του ποσού των **71.500€** που αποτελεί τη διαφορά ύψους 3,575€ ανά φιάλη 250ml αντισηπτικό spray (ήτοι: 4,45€ - 0,875€) επί των 20.000 τεμαχίων της επίμαχης ανάθεσης, και

β) του ποσού των **5.936€** που αποτελεί τη διαφορά ύψους 0,56€ ανά φιάλη 330ml αλκοολούχου λοσιόν (ήτοι: 2,35€ - 1,79€) επί των 10.600 τεμαχίων της επίμαχης ανάθεσης.

**ΣΥΓΚΡΙΤΙΚΟΣ ΠΙΝΑΚΑΣ ΧΙ**

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| **ΦΟΡΕΑΣ****ΑΔΑ - ΑΔΑΜ** | **Γ. Γ. Αντ/κής****Πολιτικής**9AΓ646ΜΤΛΒ-Α4Τ | **Γ.Ν.****Λακωνίας**ΩΔΣΓ46904Δ-6ΝΗ | **6η****ΔΥΠΕ**ΡΒΤΩ469ΗΔΜ-22Α | **ΕΚΑΒ**Ψ6ΤΒΟΡ1Π-Δ6Ξ | **ΕΚΑΒ**ΨΖ8Κ0Ρ1Π-Ε86 | **Γ.Ν.****Άμφισσας**ΡΞΜ84690ΒΟ-Θ29 | **Γ.Ν.****Πτολεμαϊδας**ΩΡ7Σ46907Ρ-ΨΩΕ | **Γ.Ν.****Θεσσ/κης**9ΗΓΓ4690Β1-ΟΥ5 | **7η****ΔΥΠΕ**ΩΣΤΞ469Η2Ι-Λ2Λ | **FROISEPT EXTRA**ANTISEPTICSPRAY(SKROUTZ) | **VIOCHRIST HEARTS**Αλκοολούχος Λοσιόν 400ml(SKROUTZ) | **Sempos**Αλκοολούχος Λοσιόν 430ml(SKROUTZ) |
| **Αντισηπτικό spray επιφανειών με αιθυλική αλκοόλη 80%****250ml** | **4,45€/τμχ** | 0,75€ | 0,825€ | 0,85€ | 0,8625€ | 0,875€ | 0,875€ | 0,934€ |  | 3,06€ |  |  |
| **Αλκοολούχος Λοσιόν 95ο** **330ml** | **2,35€/τμχ** |  |  |  |  |  |  |  | 1,79€ |  | 1,64€ | 1,97€ |

**VΙΙΙ.** ***Προμήθεια αντισηπτικών χεριών***

**(28 Ιανουαρίου 2021)**

Δυνάμει της υπ’ αριθμ. **35**/29.01.2021 Σύμβασης [ΑΔΑΜ: 21SYMV008069818], η καταγγελλόμενη κατέβαλε, υπό την προαναφερθείσα ιδιότητά της και με την επίκληση εκ νέου της κατεπείγουσας ανάγκης περιορισμού της διασποράς του κορωνοϊού COVID-19, στην εταιρεία “*SERAFEIM LABORATORIES M.* *ΙΚΕ*” το **ποσό** των **138.840 ευρώ** (πλέον ΦΠΑ ύψους 8.330,40€) για την προμήθεια υγειονομικού υλικού για τα Καταστήματα Κράτησης της χώρας και το Ι.Α.Α.Α Βόλου και συγκεκριμένα για την προμήθεια **31.200** τεμαχίων **αντισηπτικού gel χεριών** με 80% αλκοόλ σε συσκευασίες των 1.000ml ήτοι προς **4,45€**/τμχ.

Και η εν λόγω προμήθεια **ανατέθηκε απευθείας** στην προαναφερόμενη ΙΚΕμε την υπ’ αριθμ. πρωτ: 1849οικ./**28.01.2021** απόφαση της Γενικής Γραμματέως Αντεγκληματικής Πολιτικής, κατόπιν της από **22.01.2021** προσφοράς της άνω εταιρείας [ΑΔΑ: ΡΕΣΥ46ΜΤΛΒ-ΠΡΑ], η οποία (προσφορά) ήταν καταφανώς μη συμφέρουσα και **εξόφθαλμα πιο ακριβή** όχι μόνο από τις τιμές άλλων εταιρειών, αλλά **ακόμη και από τις τιμές χονδρικής και λιανικής πώλησης της ίδιας της αναδόχου** κατά την ίδια χρονική περίοδο! Ειδικότερα:

- Στις **29.12.2020** η **ίδια ως άνω εταιρεία** προμήθευσε, δυνάμει σχετικής σύμβασης, τον Δήμο Μυτιλήνης με 1.000 τεμάχια υγρού αντισηπτικού gel χεριών σε τιμή **μόλις** **2,50€**/τμχ [ΑΔΑΜ: 20SYMV007949942] παρά το γεγονός ότι αυτή η ποσότητα ήταν 30 φορές μικρότερη από αυτή που προμήθευσε την Γ.Α.Α.Π!

- Επίσης, στις **08.12.2020 η** **ίδια, πάντοτε, ως άνω εταιρεία** προμήθευσε, δυνάμει σύμβασης, τον Δήμο Περιστερίου με μόλις 500 τεμάχια αντισηπτικού gel χεριών προς **2,60€**/τμχ [ΑΔΑΜ: 20SYMV007800329]!

Εν προκειμένω, δηλαδή, διαπιστώνεται το “*καταπληκτικό*” φαινόμενο η ίδια εταιρεία να προσφέρει σε άλλους δημόσιους Φορείς τα ίδια προϊόντα, κατά την ίδια χρονική περίοδο, **στη μισή περίπου τιμή** σε σχέση με εκείνη που κοστολόγησε την Γ.Γ.Α.Π, παρότι η τελευταία αγόρασε ποσότητες 30 ή/και 60 φορές μεγαλύτερες από τους προαναφερόμενους Δήμους!!

Η δε εξαιρετικά “*συμφέρουσα*” τιμή προμήθειας προς την Γ.Α.Α.Π **υπερέβαινε ακόμη** και την αναγραφόμενη ως **λιανική** τιμή πώλησης των ίδιων προϊόντων στη διαδικτυακή πλατφόρμα “skroutz”, μέσω της οποίας κατά τον επίμαχο χρόνο το

**αντισηπτικό gel χεριών** με αλκοόλ 80% **της ως άνω αναδόχου** διατίθετο στην

αγορά προς **4,20**/τμχ των 1.000ml!

Mε άλλα λόγια: εάν η καταγγελλόμενη είχε στοιχειωδώς ερευνήσει στο διαδίκτυο και είχε δει απλώς τις (λιανικές) τιμές των προϊόντων της συγκεκριμένης εταιρείας, θα αποσοβείτο για το Δημόσιο ζημία ύψους τουλάχιστον **7.800€**!

Υπολογίζοντας δε τη συνολική ζημία που υπέστη το Δημόσιο από την εν λόγω προμήθεια και λαμβάνοντας ως μέτρο σύγκρισης την τιμή προμήθειας της ίδιας εταιρείας προς τον Δήμο Περιστερίου (για 500 μόλις τεμάχια), διαπιστώνουμε ότι αυτή (η ζημία) ανέρχεται τουλάχιστον στο ποσό των **57.720 ευρώ**, όπως τούτο προκύπτει από την διαφορά τιμής των 1,85€/τμχ (ήτοι: 4,45€ - 2,60€) επί των 31.200 τεμαχίων της επίμαχης ανάθεσης.

**IX. Προμήθεια χειρουργικών μασκών 3ply και προστατευτικών μασκών FFP2 (18 Φεβρουαρίου 2021)**

Δυνάμει των υπ’ αριθμ. **39**/**23.02.2021** και **40**/**23.02.2021** Συμβάσεων [ΑΔΑΜ: 21SYMV008184486 και 21SYMV008184578 αντίστοιχα], η καταγγελλόμενη κατέβαλε, υπό την προαναφερθείσα ιδιότητά της και με το γνωστό πρόσχημα της κατεπείγουσας ανάγκης περιορισμού της διασποράς του κορωνοϊού COVID-19, στην εταιρεία “*Π. ΝΙΚΟΛΟΥΛΙΑ & ΣΙΑ Ο.Ε.*” (δ.τ: “*SIMPLE USE BEAUTY*”) το συνολικό ποσό των **276.875 ευρώ** (πλέον ΦΠΑ 6%) για την προμήθεια **χειρουργικών μασκών μίας χρήσης** και **προστατευτικών** **μασκών FFP2[[31]](#footnote-31)** για τα Καταστήματα Κράτησης της χώρας και το Ι.Α.Α.Α. Βόλου.

Ως βέβαια αναμενόταν, οι ως άνω προμήθειες **ανατέθηκαν απευθείας** στην προαναφερόμενη εταιρεία με **δύο** διαδοχικές αποφάσεις της Γενικής Γραμματέως Αντεγκληματικής Πολιτικής και συγκεκριμένα: (**i**)μετην υπ’ αριθμ. πρωτ: **3331**οικ./**18.02.2021** απόφαση για την προμήθεια **1.475.000 χειρουργικών μασκών** 3ply με λάστιχο μίας χρήσης αντί του ποσού των **138.650€** πλέον ΦΠΑ [ΑΔΑ: Ψ96Ι46ΜΤΛΒ-Χ4Ω] και (**ii**) με την υπ’ αριθμ. πρωτ: **3332**οικ./**18.02.2021** απόφαση για την προμήθεια **145.000 προστατευτικών μασκών** **FFP2** αντί του

ποσούτων **138.225€** πλέον ΦΠΑ [ΑΔΑ: 6ΓΟ246ΜΤΛΒ-ΥΤΘ].

Χωρίς καμία υπερβολή, η συγκεκριμένη περίπτωση προμηθειών πρέπει να διδάσκεται στην Εθνική Σχολή Δημόσιας Διοίκησης και στις Νομικές Σχολές της χώρας ως χαρακτηριστικό παράδειγμα παραβίασης του νόμου μέσω της εξόφθαλμης καταστρατήγησής του!

Και τούτο διότι η Γ.Γ.Α.Π, ξεπερνώντας κάθε όριο προκλητικότητας, έφθασε στο σημείο να αναθέσει την **ίδια ακριβώς ημέρα** (18.02.2021), με διαδοχικούς μάλιστα αριθμούς υπηρεσιακού πρωτοκόλλου (3331 και 3332/2021), απολύτως **ομοιογενή αγαθά** (μάσκες χειρουργικές και FFP2) με **δύο χωριστές συμβάσεις**, προκειμένου έκαστη εξ αυτών να υπολείπεται απειροελάχιστα του ορίου των 139.000 ευρώ και έτσι να αποφύγει την προβλεπόμενη εκ του νόμου διαγωνιστική διαδικασία για να επιλέξει η ίδια, με όλως αδιαφανή κριτήρια, την ανάδοχο της αρεσκείας της, προκαλώντας εν γνώσει της τεράστια ζημία στη δημόσια περιουσία.

Με άλλα λόγια, η περιουσιακή βλάβη που προκλήθηκε στο Δημόσιο και από τις άνω απευθείας αναθέσεις **δεν επήλθε τυχαία** ή διότι η Γ.Α.Α.Π. αμέλησε τάχα να διερευνήσει πιο συμφέρουσες εναλλακτικές, αλλά **ως βέβαιο αποτέλεσμα** σχεδιασμού και συνειδητών επιλογών της.

Προς πλήρη δε απόδειξη του εύρους της διαφοράς τιμής και συνακολούθως του μεγέθους της προκληθείσας στο Δημόσιο ζημίας από τις εν λόγω αναθέσεις, παρατίθεται στον συγκριτικό Πίνακα **ΧII** η τιμή με την οποία λοιποί Φορείς και Οργανισμοί του Δημοσίου προμηθεύτηκαν κατά **την ίδια ακριβώς χρονική περίοδο** τα άνω είδη.

Ειδικότερα,όπως εναργώς προκύπτει από τον εν λόγω Πίνακα,κατά τον χρόνο που η Γ.Γ.Α.Π προμηθεύθηκε τις χειρουργικές μάσκες μίας χρήσης στην τιμή των **0,094€** ανά τεμάχιο και τις μάσκες FFP2 στην τιμή των **0,95€** ανά τεμάχιο, άλλοι δημόσιοι Φορείς προμηθεύθηκαν τα ίδια είδη σε τιμή που κυμαινόταν από **0,0209€** - **0,03€**/τμχ για τις χειρουργικές και από **0,189€ - 0,297€**/τμχ για τις FFP2 μάσκες αντίστοιχα.

Εκείνο που εντυπωσιάζει περισσότερο στον Πίνακα είναι το γεγονός ότι κατά τον **χρόνο** που η **ως άνω** **εταιρεία** (ήτοι η “*Π. ΝΙΚΟΛΟΥΛΙΑ & ΣΙΑ Ο.Ε*”) κοστολόγησε στη Γ.Γ.Α.Π τις χειρουργικές μάσκες προς 0,094€/τμχ, προμήθευσε το Γ.Ν. Θεσσαλονίκης “Γ. Παπανικολάου” [ΑΔΑ: ΨΗΜΧ46906Β-ΞΛΚ/**10.02.2021**]**[[32]](#footnote-32)** με 100.000 ίδιες μάσκες, δηλαδή με ποσότητα 10 φορές μικρότερη της επίμαχης, προς **0,0247€**/τμχ και άρα συνολικά φθηνότερα κατά το ποσό των **102.217,50 ευρώ** (ήτοι: 0,094€ - 0,0247€ = 0,0693€ Χ 1.475.000 τμχ)!!

Η εύλογη δε απορία, που ανακύπτει από τη σταθερή διαπίστωση πως **άπασες** οι επιχειρήσεις που προμήθευαν τη Γ.Γ.Α.Π, το έκαναν **πάντοτε** σε **τιμές σημαντικά** **υψηλότερες** σε σχέση με εκείνες που οι ίδιες προσέφεραν - ακόμη και κατά την ίδια χρονική περίοδο - σε άλλους δημόσιους Φορείς, θα απαντηθεί μέσα από τη διενεργηθησόμενη δικαστική έρευνα, παρότι, με βάση τις ενδείξεις, η απάντηση είναι **ήδη** ολωσδιόλου προφανής!

**ΣΥΓΚΡΙΤΙΚΟΣ ΠΙΝΑΚΑΣ ΧII**

|  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| **ΦΟΡΕΑΣ****ΑΔΑ - ΑΔΑΜ** | **Γ. Γ. Αντ/κής****Πολιτικής** | **Π.Γ.Ν.****‘Αττικόν’**21SYMV008445519 | **Α.Ν.Θ.****Θεαγένειο**Ω5ΒΣ469ΗΔΧ-ΩΗΑ | **Γ.Ν.****Ρεθύμνης**6Τ1Σ46907Λ-ΥΤ1 | **ΕΚΑΒ**6ΦΔΛΟΡ1Π-4Ν6 | **Γ.Ν. Λιβαδειάς**21SYMV008362537 | **7η****ΔΥΠΕ**ΩΑΑΔ469Η2Ι-8ΗΒ | **5η****ΔΥΠΕ**6ΥΦ8469Η2Γ-ΤΙ | **Γ.Ν. Λάρισας**9ΡΕΤ469066-Α2Τ | **Γ.Ν. Ιωαννίνων**21SYMV008232913 | **Γ.Ν. Αγ. Βαρβάρα**60Β046906Ψ-16Γ | **Γ.Ν.Θ Παπανικολ.**ΨΗΜΧ46906Β-ΞΛΚ | **Γ.Ν. Χαλκίδας** 21SYMV008293285 | **Γ.Ο.Ν. Αγ. Ανάργυροι**21SYMV00817844 | **Περιφέρ.****Αττικής**6Ω8Γ7Λ7-3Τ1 | **Περιφ.****Αττικής**ΡΞΓΝ7Λ7-ΖΦΘ | **ΕΚΑΒ**6772ΟΡ1Π-Ω5Ρ |
| **Xειρου-ργικές μάσκες 3ply** **(τμχ)** | **0,094€**Ψ96Ι46ΜΤΛΒ-Χ4Ω | 0,0209€ | 0,0209€ | 0,021€ | 0,0216€ | 0,0227€ | 0,0227€ |  | 0,0228€ |  | 0,0229€ | **0,0247€****ΝΙΚΟΛΟΥΛΙΑ & ΣΙΑ Ο.Ε** | 0,0248€ | 0,0279€ | 0,03€ |  |  |
| **Προστα-τευτικές****μάσκες ΚΝ95****(τμχ)** | **0,95€**6ΓΟ246ΜΤΛΒ-ΥΤΘ |  |  | 0,189€ |  |  | 0,213€ | 0,213€ | 0,2210€ | 0,2217€ | 0,2408€ |  |  |  |  | 0,254€ | 0,297€ |

Για τον ακριβή προσδιορισμό του ύψους της ζημίας εκ των άνω αναθέσεων, ελήφθησαν ως μέτρο σύγκρισης, λόγω του αντίστοιχου μεγέθους των ποσοτήτων, οι από **26.01.2021** και από **26.02.2021** αποφάσεις της Περιφέρειας Αττικής [ΑΔΑ: 6Ω8ΓΛ7-3Τ1 και ΡΞΓΝ7Λ7-ΖΦΘ], με τις οποίες ανατέθηκε - κατόπιν διενέργειας σχετικών συνοπτικών διαγωνισμών - η προμήθεια 1.725.000 χειρουργικών μασκών προς **0,03€**/τμχ και 1.150.000 μασκών FFP2 προς **0,254€**/τμχ αντίστοιχα.

Με βάση λοιπόν τις παραπάνω τιμές – οι οποίες, σημειωτέον, είναι οι **υψηλότερες** για αμφότερα τα είδη στον άνω Πίνακα – η **ζημία**,που προκλήθηκε στην περιουσίατου Ελληνικού Δημοσίου από τις επίμαχες αναθέσεις της Γ.Α.Α.Π, ανέρχεται τουλάχιστον στο **συνολικό ποσό των** **195.668 ευρώ**, το οποίο προκύπτει από το άθροισμα της διαφοράς τιμής σε κάθε επιμέρους είδος της ανάθεσης της Γ.Γ.Α.Π με τις ανωτέρω τιμές της Περιφέρειας Αττικής, και συγκεκριμένα από το άθροισμα:

α) του ποσού των **94.400€** που αποτελεί τη διαφορά ύψους 0,064€ ανά τεμάχιο (ήτοι: 0,094€ - 0,03€) επί των 1.475.000 τεμαχίων χειρουργικών μασκών, και

β) του ποσού των **101.268€** που αποτελεί τη διαφορά ύψους 0,696€ ανά τεμάχιο (ήτοι: 0,95€ - 0,254€) επί των 145.500 τεμαχίων μασκών FFP2.

**X. Προμήθεια μέσων ατομικής προστασίας**

**(22 - 24 Μαρτίου 2021)**

Δυνάμει των υπ’ αριθμ. **43**/24.03.2021, **44**/26.03.2021 και **45**/29.03.2021 Συμβάσεων [ΑΔΑΜ: 21SYMV008335359, 21SYMV008342659 και 21SYMV008352426 αντίστοιχα], η καταγγελλόμενη κατέβαλε, υπό την προαναφερθείσα ιδιότητά της και με την επίκληση του ίδιου πάντοτε λόγου (ήτοι της κατεπείγουσας δήθεν ανάγκης περιορισμού της διασποράς του κορωνοϊού COVID-19), στις επιχειρήσεις “*NEW OPTICAL SOLUTIONS E.E*”, “*Π. ΝΙΚΟΛΟΥΛΙΑ & ΣΙΑ Ο.Ε*.” και “*ΓΕΩΡΓΙΟΣ ΝΙΚ. ΠΑΤΑΣ*” - στις οποίες και έδειχνε σταθερή προτίμηση - το **συνολικό ποσό** των **415.040 ευρώ** (πλέον ΦΠΑ 6%) για την προμήθεια μέσων ατομικής προστασίας προς κάλυψη των αναγκών των Καταστημάτων Κράτησης της χώρας και του Ι.Α.Α.Α Βόλου.

Ουδείς βέβαια ανέμενε ότι η συγκεκριμένη προμήθειαθα ανατίθετο από τη Γ.Γ.Α.Π με οιαδήποτε άλλη διαδικασία **πλην της απευθείας ανάθεσης**, η οποία εν προκειμένω έλαβε χώρα με την έκδοση τριών (3) διαδοχικών αποφάσεων εκ μέρους της και συγκεκριμένα: (**i**)την υπ’ αριθμ. πρωτ: **5271**οικ./**22.03.2021** απόφαση ανάθεσης στην εταιρεία “*NEW OPTICAL E.E”* της προμήθειας**1.700.000** γαντιών latex(17.000 κουτιά των 100τμχ) αντί του ποσού των **138.550€** πλέον ΦΠΑ [ΑΔΑ: 9ΡΥ246ΜΤΛΒ-467Θ], (**ii**) την υπ’ αριθμ. πρωτ: **5272**οικ./**23.03.2021** απόφαση ανάθεσης στην εταιρεία “*Π. ΝΙΚΟΛΟΥΛΙΑ Ο.Ε*” της προμήθειας **175.000** μασκών FFP2 αντί του ποσού των **138.250€** πλέον ΦΠΑ [ΑΔΑ: 63EA46ΜΤΛΒ-K64] και (**iii**) την υπ’ αριθμ. πρωτ: **5273**οικ./**24.03.2021 τροποποιητική** απόφαση**[[33]](#footnote-33)** με την οποία ανέθεσε στην ατομική επιχείρηση του Γ. Πατά την προμήθεια **15.000** προστατευτικών ολόσωμων στολών τύπου Tyvek αντί του ποσού των **108.000€**, και **250.000** προστατευτικών ποδοναρίων αντί του ποσού των **30.000€** πλέον ΦΠΑ [ΑΔΑ: 687Ξ46ΜΤΛΒ-45Β].

Παρέλκει να επισημάνουμε εκ νέου ότι τόσο το ύψος των επιμέρους ποσών (τα οποία “*εμφανίζονται*” τεχνηέντως να υπολείπονται απειροελάχιστα από το όριο των 139.000 ευρώ), όσο και η πρόδηλη ομοιογένεια των υπό προμήθεια ειδών, αλλά και η απόλυτη χρονική ταύτιση των αναθέσεων (άπασες έλαβαν χώρα στις 23.03.2021 με διαδοχικούς μάλιστα αριθμούς υπηρεσιακού πρωτοκόλλου), καταδεικνύουν άνευ ετέρου ότι και στην επίμαχη περίπτωση η Γ.Γ.Α.Π **κατέταμε** σκοπίμως και τεχνηέντως το φυσικό και οικονομικό αντικείμενο της (ενιαίας) σύμβασης και ανέθεσε αυτό υπό τη μορφή χωριστών, διαδοχικών, συμβάσεων, με σκοπό να επιλέξει τις ως άνω επιχειρήσεις και εν πλήρη γνώσει της ότι με τις προσφερόμενες τιμές αυτών επέρχεται **ζημία** στην περιουσία του Δημοσίου που ανέρχεται στο **συνολικό ποσό** **των 205.762,50 ευρώ** τουλάχιστον (ήτοι: **37.570€** + **105.017,5€** + **63.175€**), όπως τούτο αποδεικνύεται πλήρως κατά την αξιολόγηση κάθε επιμέρους ανάθεσης. Συγκεκριμένα:

* Όπως προκύπτει από τον συγκριτικό Πίνακα **ΧIII**, κατά τον χρόνο που η Γ.Γ.Α.Π προμηθεύθηκε τα γάντια latex στην τιμή των **8,15€**/κουτί των 100τμχ, λοιποί Φορείς του Δημοσίου προμηθεύθηκαν το ίδιο προϊόν σε τιμή που κυμαινόταν από **5,50€** έως **6,18€**/κουτί.

Για τον ακριβή δε προσδιορισμό του ύψους της προκληθείσας ζημίας στην περιουσία του Δημοσίου από την εν λόγω ανάθεση, ελήφθη ως μέτρο σύγκρισης η από **08.03.2021** Σύμβαση που καταρτίστηκε από ένα περιφερειακό Νοσοκομείο (το Γ.Ν. Μεσσηνίας), δυνάμει της οποίας προμηθεύθηκε 300.000 γάντια latex (δηλ. το 1/6 σχεδόν της ποσότητας της Γ.Γ.Α.Π) προς **5,94€**/κουτί των 100τμχ [ΑΔΑΜ:21SYMV008359494].

Με βάση, λοιπόν, την παραπάνω τιμή – η οποία, σημειωτέον, είναι από τις πιο υψηλές στον παραπάνω Πίνακακαι αφορά σε μικρότερη ποσότητα από την επίμαχη– αποδεικνύεται ότι, κατά τον πλέον μετριοπαθή υπολογισμό, η **ζημία** του Δημοσίου από την εν λόγω ανάθεση ανήλθε στο **ποσό των** **37.570 ευρώ**,το οποίο προκύπτει από τη διαφορά ύψους 2,21€/κουτί των 100τμχ (ήτοι: 8,15€ - 5,94€) επί των 17.000 κουτιών της επίμαχης ανάθεσης.

**ΣΥΓΚΡΙΤΙΚΟΣ ΠΙΝΑΚΑΣ ΧΙΙΙ**

|  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- |
| **ΦΟΡΕΑΣ****ΑΔΑ - ΑΔΑΜ** | **Γ. Γ. Αντ/κής****Πολιτικής**9ΡΥ246ΜΤΛΒ-4Θ7 | **ΓΝ.“Παμμα****κάριστος”**21SYMV00832776 | **Γ.Ν.****Κορίνθου**21PROC008335419 | **Γ.Ν. “Θριάσιο”**ΨΦΥ34690ΒΚ-ΣΗΞ | **Γ.Ν. “Αγ. Βαρβάρα”**ΩΦΞΠ4906Ψ-ΓΒΡ | **Γ.Ν. “Θριάσιο”**ΨΑΨΟ4690ΒΚ-ΟΕ8 | **Γ.Ν. Καρδίτσας**21PROC008330931 | **Γ.Ν. Αργολίδας** 21SYMV008237999 | **Γ.Ν.****Ηλείας**21SYMV008201288 | **Γ.Ν.ΠΑΙΔΩΝ “Αγ. Σοφία”**21AWRD008298180 | **Γ.Ν. Τρικάλων**6ΡΘ246907Φ-ΘΨ4 | **Γ.Ν.****Μεσσηνίας**21SYMV008359494 | **ΕΛΤΑ** **Δ/ση Προμ.**Ψ8ΕΣΟΡΡ2-ΥΘΡ | **Π.Γ.Ν.****Αλεξ/λης**6ΗΤΥ4690Ω3-ΧΤ8 |
| **Γάντια latex (100τμχ)** | **8,15€** | 5,50€ | 5,50€ | 5,67€ | 5,72€ | 5,73€ | 5,76€ | 5,89€ | 5,89€ | 5,89€ | 5,90€ |  5,94€ | 6,15€ | 6,18€ |

* Όπως προκύπτει από τον συγκριτικό Πίνακα **ΧIV**, κατά τον χρόνο που η Γ.Γ.Α.Π προμηθεύθηκε τις προστατευτικές μάσκες FFP2 στην τιμή των **0,79€**/τμχ, λοιποί Φορείς του Δημοσίου προμηθεύθηκαν το ίδιο προϊόν σε τιμή που κυμαινόταν από **0,05€** έως **0,278€**/τμχ.

Για τον ακριβή προσδιορισμό της ζημίας που προκλήθηκε στην περιουσία του Δημοσίου από την εν λόγω ανάθεση, ελήφθη ως μέτρο σύγκρισης η από **18.03.2021** απόφαση του Κέντρου Κοινωνικής Πρόνοιας Περιφέρειας Κρήτης, με την οποία ανατέθηκε - κατόπιν διενέργειας συνοπτικού διαγωνισμού - η προμήθεια 300.000 μασκών FFP2 προς **0,1899€**/τμχ [ΑΔΑ: Ω04ΑΟΞΝ5-ΨΞΟ].

Με βάση την ανωτέρω τιμή, αποδεικνύεται ότι η **ζημία** του Δημοσίου από τη συγκεκριμένη ανάθεση της Γ.Γ.Α.Π ανήλθε στο **ποσό των** **105.017,50 ευρώ**,το οποίο προκύπτει από τη διαφορά ύψους 0,6001€/τμχ (ήτοι: 0,79€ - 0,1899€) επί των 175.000 τεμαχίων της επίμαχης ανάθεσης.

**ΣΥΓΚΡΙΤΙΚΟΣ ΠΙΝΑΚΑΣ ΧΙV**

|  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- |
| **ΦΟΡΕΑΣ****ΑΔΑ -****ΑΔΑΜ** | **Γ. Γ. Αντ/κής****Πολιτικής**63E46ΜΤΛΒ-K64 | **2η****ΔΥΠΕ**ΩΑΑΔΛ469Η2Ξ-22Κ | **Κ.Κ.Π.Π.****Κρήτης**Ω04ΑΟΞΝ5-ΨΞΟ | **Γ.Ν.Θ Γεννηματάς**ΨΣΔΓ4690Β1-ΧΡΤ | **2η****ΔΥΠΕ**661Υ469Η2Ξ-7Ι3 | **2η****ΔΥΠΕ**6Β8Ψ469Η2Ξ-ΝΘΤ | **ΕΡΤ**6ΧΥΞ465Θ1Ε-ΗΧΣ | **Π.Γ.Ν.****“Αττικόν”**21SYMV008370210 | **7η****ΔΥΠΕ**ΩΑΑΔ469Η2Ι-8Η8 | **Γ.Ν. Ιωαννίνων**21SYMV008232913 | **Γ.Ν.****Τρικάλων**6ΗΒ146907Φ-ΑΡ8 | **440 Αποθ. Υγ. Υλικού**9ΒΖΑ6-Υ45 | **Γ.Ν. ΠΑΙΔ.****Πεντέλης** ΩΞΨΟ469Η24-2ΔΣ | **Γ.Ν.****Χανίων**ΨΔΑΗ46907Τ-Ο48 |
| **Προστα-τευτικές****μάσκες FFP2****(τμχ)** | **0,79€** | 0,05€ | 0,1899€ | 0,1899€ | 0,1899€ | 0,192€ | 0,2018€ | 0,207€ | 0,213€ | 0,2217€ | 0,242€ | 0,2657€ | 0,2758€ | 0,278€ |

* Όπως, τέλος, προκύπτει από τον συγκριτικό Πίνακα **ΧV**, κατά τον χρόνο που η Γ.Γ.Α.Π προμηθεύθηκε τις προστατευτικές στολές τύπου Tyvek στην τιμή των **7,20€**/τμχ και τα προστατευτικά ποδονάρια στην τιμή των **0,12€**/τμχ, λοιποί Φορείς του Δημοσίου προμηθεύθηκαν τα ως άνω είδη σε τιμή που κυμαινόταν από **3,20€** έως **5,378€**/τμχ και από **0,0097€** έως **0,012€** αντίστοιχα.

Αρκεί η απλή σύγκριση μεταξύ των τιμών που προμηθεύθηκαν τα ίδια είδη κατά την ίδια χρονική περίοδο άλλοι δημόσιοι Φορείς με αυτές που “*εξασφάλισε*” η καταγγελλόμενη, προκειμένου να γίνει ευχερώς αντιληπτό το ύψος της περιουσιακής ζημίας του Δημοσίου, για τον ακριβή προσδιορισμό του οποίου (ύψους) ελήφθησαν εν προκειμένω ως μέτρο σύγκρισης: α) η από **19.03.2021** απόφαση του Προέδρου του Δ.Σ. του ΕΚΑΒ, με την οποία ανατέθηκε η προμήθεια 4.166 στολών τύπου Tyvek προς **4,80€**/τμχ [ΑΔΑ: Ψ97ΖΟΡ1Π-Θ65] και β) η από **18.03.2021** απόφαση του Διοικητή της 6ης ΔΥΠΕ, με την οποία ανατέθηκε η προμήθεια 20.000 προστατευτικών ποδοναρίων προς **0,0113€**/τμχ [ΑΔΑ: 6ΨΛΔ469ΗΔΜ-ΨΑΒ].

Με βάση, λοιπόν, τις παραπάνω τιμές, αποδεικνύεται ότι κατά τον πλέον μετριοπαθή υπολογισμό η **ζημία** του Δημοσίου ανήλθε, εν προκειμένω, στο **συνολικό ποσό των** **63.175 ευρώ**, το οποίο προκύπτει από το άθροισμα της διαφοράς τιμής κάθε επιμέρους είδους της επίμαχης ανάθεσης με τις προαναφερόμενες τιμές του ΕΚΑΒ και της 6ης ΔΥΠΕ αντίστοιχα, και συγκεκριμένα από το άθροισμα:

α) του ποσού των **36.000€** που αποτελεί τη διαφορά ύψους 2,40€ ανά τεμάχιο (ήτοι: 7,20€ - 4,80€) επί των 15.000 τεμαχίων στολών προστασίας και

β) του ποσού των **27.175€** που αποτελεί τη διαφορά ύψους 0,1087€ ανά τεμάχιο (ήτοι: 0,12€ - 0,0113) επί των 250.000 τεμαχίων ποδοναρίων της επίμαχης ανάθεσης.

**ΣΥΓΚΡΙΤΙΚΟΣ ΠΙΝΑΚΑΣ ΧV**

|  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| **ΦΟΡΕΑΣ****ΑΔΑ -****ΑΔΑΜ** | **Γ. Γ. Αντ/κής****Πολιτικής**687Ξ46ΜΤΛΒ-45Β | **Γ.Ν.****Κορίνθου**ΨΥΗΠ4690Β5-ΚΟ1 |  **Π.Γ.Ν.****Θεσσ/κης**21SYMV008153210  | **Γ.Ν. “Αγ. Βαρβάρα”**ΨΡΧ146906Ψ-ΧΩΓ | **Γ.Ν. “Αγ. Βαρβάρα”**68ΠΧ46906Ψ-8ΔΡ | **7η****ΔΥΠΕ**ΩΑΑΔ469Η2Ι-8Η8 | **7η****ΔΥΠΕ**6Τ1Σ46907Λ-ΥΤ1 | **2η****ΔΥΠΕ**6Β8Ψ469Η2Ξ-ΝΘΤ | **6η****ΔΥΠΕ**9ΓΟΞ46907Η-6ΤΓ | **5η****ΔΥΠΕ**6ΖΦΡ469066-Β7Ε | **ΕΚΑΒ**Ψ97ΖΟΡ1Π-Θ65 | **6η****ΔΥΠΕ**6ΨΛΔ469ΗΔΜ-ΨΑΒ | **7η****ΔΥΠΕ**ΩΜ7Α46907Τ-Τ0Η | **Γ.Ν. “Αγ. Βαρβάρα”**9ΔΠΔ46906Ψ-Χ6Ζ | **Γ.Ν.****Άρτας**9ΒΧΒ4690ΒΒ-9ΔΘ |
| **Προστα-τευτικές φόρμες τύπου TYVEK** **(τμχ)** | **7,20€** | 3,20€ | 3,59€ | 3,62€ | 3,64€ | 4,15€ | 4,15€ | 4,20€ | 4,30€ | 4,40€ | 4,80€ | 5,378€ |  |  |  |
| **Προστα-****τευτικά ποδονάρια κοντά****(τμχ)** | **0,12€/τμχ** |  |  |  |  |  |  |  | 0,0097€ |  |  | 0,0113€ | 0,0088€ | 0,0115€ | 0,0120€ |

**XΙ. Προμήθεια ειδών καθαριότητας**

**(24 - 26 Μαρτίου 2021)**

Το διήμερο από 24.03.2021 έως και 26.03.2021 ήταν επίσης ιδιαίτερα “*παραγωγικό*” για την Γ.Γ.Α.Π και αντιστοίχως ιδιαίτερα ζημιογόνο για τη δημόσια περιουσία, καθώς η τελευταία δαπάνησε το **συνολικό ποσό** των **536.870 ευρώ[[34]](#footnote-34)**, πλέον του αναλογούντος ΦΠΑ,με **τέσσερεις (4) διαδοχικές απευθείας αναθέσεις** που αφορούσαν σε προμήθεια ειδών ατομικής περιποίησης και καθαριότητας για τις ανάγκες των Καταστημάτων Κράτησης της χώρας και του Ι.Α.Α.Α. Βόλου.Συγκεκριμένα:

**i.**  Με την υπ’ αριθμ. **46/**26.03.2021 Σύμβαση [ΑΔΑΜ: 21SYMV008352201], η οποία καταρτίστηκε δυνάμει της υπ’ αριθμ. 5276οικ/**24.03.2021** απόφασηςανάθεσης[ΑΔΑ: Ω8ΛΦ46ΜΤΛΒ-7Ο8], η Γ.Γ.Α.Π κατέβαλε στην εταιρεία “*KYLIFAR IKE*” το συνολικό ποσό των **137.600 ευρώ** (πλέον του αναλογούντος ΦΠΑ) για την προμήθεια 32.000τμχ σαμπουάν του 1lt και 32.000τμχ σαπουνιού σε μπάρες των 100gr.

**ii.** Με την υπ’ αριθμ. **47/**29.03.2021 Σύμβαση [ΑΔΑΜ: 21SYMV008361100], η οποία καταρτίστηκε δυνάμει της υπ’ αριθμ. 6100οικ/**26.03.2021** απόφασηςανάθεσης[ΑΔΑ: 9MΞΨ46ΜΤΛΒ-BHM], η Γ.Γ.Α.Π κατέβαλε στην ίδια ως άνω εταιρεία το συνολικό ποσό των **135.800 ευρώ** (πλέον του αναλογούντος ΦΠΑ) για την προμήθεια 16.000τμχ αλκοολούχου αντισηπτικού gel χεριών του 1lt και 20.000τμχ αντισηπτικού spray επιφανειών των 500ml.

**iii.** Με την υπ’ αριθμ. **48/**29.03.2021 Σύμβαση [ΑΔΑΜ: 21SYMV008361180], η οποία καταρτίστηκε δυνάμει της υπ’ αριθμ. 6099οικ/**26.03.2021** απόφασηςανάθεσης[ΑΔΑ: ΩΥΧΔ46ΜΤΛΒ-5ΩΕ], η Γ.Γ.Α.Π κατέβαλε στην εταιρεία “*CM COMMERCIAL IKE*” το συνολικό ποσό των **133.950 ευρώ** (πλέον του αναλογούντος ΦΠΑ) για την προμήθεια 23.500τμχ υγρού κρεμοσάπουνου του 1lt και 23.500τμχ αφρόλουτρου του 1lt.

1. Με την υπ’ αριθμ. **49/**29.03.2021 Σύμβαση [ΑΔΑΜ: 21SYMV008352351], η οποία καταρτίστηκε δυνάμει της υπ’ αριθμ. 6098οικ/**26.03.2021** απόφασηςανάθεσης[ΑΔΑ: ΩΥ7746ΜΤΛΒ-8ΩI], η Γ.Γ.Α.Π κατέβαλε στην εταιρεία “*KINGSTON MEDICAL E.E*” το συνολικό ποσό των **129.520 ευρώ** (πλέον του αναλογούντος ΦΠΑ) για την προμήθεια 40.000τμχ χλωρίου σε συσκευασία των 4lt και 8.000τμχ συμπυκνωμένου υγρού πλυντηρίου ρούχων σε συσκευασία των 4lt.

Στην προκείμενη περίπτωση, η αδιαμφισβήτητα **παράνομη κατάτμηση** του αντικειμένου και της συγκεκριμένης (συνολικής) σύμβασηςκαιτης ανάθεσηςαυτής σε τέσσερα (4) χωριστά τμήματα με έκαστο εξ αυτών να μην υπερβαίνει το όριο του ποσού των 139.000 ευρώ, **εντασσόταν** (στην)και **εξυπηρετούσε** την προειλημμένη απόφαση της Γ.Γ.Α.Π να αναθέσει την εν λόγω προμήθεια σε δύο εταιρείες, οι οποίες συνδέονται μεταξύ τους τουλάχιστον εμπορικά (αν όχι και εταιρικά), καθώς και σε μία τρίτη εταιρεία, η οποία αποτέλεσε την “*βιτρίνα*” άλλης. Ειδικότερα:

Η εταιρεία “*KYLIFAR IKE*”, η οποία ανέλαβε με δύο Συμβάσεις την προμήθεια των προαναφερόμενων απολυμαντικών και υλικών καθαρισμού, ανήκει στον Όμιλο Εταιρειών της “***MEDHEL*** *HELLAS A.E*” που δραστηριοποιείται στον τομέα των φαρμακευτικών και καλλυντικών προϊόντων, με έδρα το Μαρκόπουλο Αττικής επί του 30ου χλμ της Λεωφ. Αθηνών - Λαυρίου (όπως τούτο προκύπτει και αποδεικνύεται τόσο από τα στοιχεία δημοσιότητας του Γ.Ε.ΜΗ, όσο και από την ιστοσελίδα του Ομίλου). Την **ίδια** ακριβώς **έδρα** έχει και η εταιρεία “*CM COMMERCIAL IKE*” που ανέλαβε την προμήθεια των προϊόντων ατομικής περιποίησης. Η εν λόγω εταιρεία, της οποίας η πλήρης επωνυμία είναι “*CANNSUN* ***MEDHEL*** *COMMERCIAL IKE*” (όπως τούτο προκύπτει από τα στοιχεία του ΓΕ.ΜΗ) δραστηριοποιείται στην παραγωγή και εμπορία απολυμαντικών υλικών (αντισηπτικά χεριών κλπ), έχοντας προμηθεύσει σχετικά διάφορους δημόσιους Φορείς, ως επί το πλείστον Νοσοκομεία (όπως τούτο προκύπτει από τη “ΔΙΑΥΓΕΙΑ”).

Αντιθέτως δε, η εταιρεία “*KYLIFAR IKE*” **δεν είχε καμία απολύτως σχέση** με το εν λόγω αντικείμενο μέχρι τις **19.03.2021**, ότε και **δημοσιεύθηκε** στο Μητρώο της Υπηρεσίας του **Γ.Ε.ΜΗ** σχετική **τροποποίηση** του καταστατικού της, δια της οποίας προστέθηκε στους εταιρικούς της σκοπούς η **εμπορία απολυμαντικών και υλικών καθαρισμού**, ήτοι **5 μόλις ημέρες πριν από τις επίμαχες αναθέσεις**!

Εν προκειμένω, συνέβη το εξής απλό: με δεδομένο ότι θα ήταν εξόφθαλμα προκλητικό να ανατεθεί απευθείας, με τρεις διαδοχικές μάλιστα αποφάσεις της Γ.Γ.Α.Π**[[35]](#footnote-35)**, η προμήθεια των ανωτέρω **ομοιογενών** ειδών σε μία μόνο εταιρεία (ήτοι την “*CANNSUN MEDHEL IKE”*), επιστρατεύθηκε ως “*λύση*” η τροποποίηση του καταστατικού έτερης επιχείρησης του Ομίλου (ήτοι της “*KYLIFAR IKE*”) και η επέκταση του αντικειμένου της και στην εμπορία των άνω ειδών, προκειμένου να αναλάβει αυτή την προμήθεια των απολυμαντικών, τα οποία κατά πάσα πιθανότητα προμηθεύθηκε με τη σειρά της από την “*CANNSUN MEDHEL”*!

Ωστόσο, **πλήρη** **απόδειξη** για τις παράνομες μεθοδεύσεις της Γ.Γ.Α.Π παρέχει η περίπτωση της εταιρείας “*KINGSTON MEDICAL E.E*”, η οποία ανέλαβε την προμήθεια χλωρίου και υγρού πλυντηρίου ρούχων. Πρόκειται για εταιρεία που συστήθηκε στις 15.12.2020 με εταιρικό κεφάλαιο μόλις **3.000 ευρώ**, **δεν διέθετε γραφεία και αποθήκες,** **δεν απασχολούσε υπαλλήλους, δεν είχε παντάπασι οιοδήποτε εμπόρευμα[[36]](#footnote-36), δεν είχε ιστοσελίδα και εταιρικό τηλέφωνο**, **δεν είχε μετάσχει** σε οιαδήποτε (διαγωνιστική ή άλλη)δημόσια διαδικασία, **ούτε είχε αναλάβει ποτέ** κάποια άλλη **προμήθεια** ή είχε εκτελέσει κάποια άλλη υπηρεσίασεοποιονδήποτε δημόσιο Φορέα και Οργανισμό ή οποιοδήποτε άλλο νομικό πρόσωπο του Δημοσίου (πρβλ. τα σχετικά στοιχεία που έχουν δημοσιευθεί στο Γ.Ε.ΜΗ και τη “ΔΙΑΥΓΕΙΑ”).

Κατά τον χρόνο που η ως άνω εταιρεία ανέλαβε την επίμαχη προμήθεια, στην καταστατική της έδρα **δεν υπήρχε τίποτε άλλο παρά μόνο ένα κλειστό και άδειο από εμπορεύματα πρατήριο ψιλικών[[37]](#footnote-37)!**

Πώς επέλεξε, λοιπόν, η καταγγελλόμενη την εν λόγω εταιρεία; Πού και πώς την βρήκε; Βάσει ποιών κριτηρίων και με ποια ακριβώς εχέγγυα της εμπιστεύθηκε προμήθεια ύψους περίπου 130.000€;

Η **απάντηση** βρίσκεται στην εργασιακή σχέση και εξάρτηση των (εμφανιζόμενων ως) εταίρων της εν λόγω ετερόρρυθμης εταιρείας, ήτοι της (εμφανιζόμενης ως) **ομόρρυθμης εταίρου και διαχειρίστριας**, Αικατερίνης Νανοπούλου του Ιωάννη, και του(επίσης εμφανιζόμενου ως) **ετερόρρυθμου εταίρου**, Παναγιώτη Παπαδόπουλου του Ευθυμίου.

Συγκεκριμένα, όπως προκύπτει και αποδεικνύεται από τις σχετικές **Καταστάσεις Ασφαλισμένου ΙΚΑ**, **αμφότεροι οι ως άνω (φερόμενοι ως) εταίροι της “*KINGSTON MEDICAL E.E*” τυγχάνουν μισθωτοί υπάλληλοι της γνωστής εταιρείας “*NEW OPTICAL SOLUTIONS E.E*”!!**

Αυτό εξηγεί, εν πολλοίς, πόθεν η εν λόγω **ανύπαρκτη** εταιρεία, με κεφάλαιο μόλις 3.000 ευρώ, άντλησε τους χρηματικούς πόρους για να προμηθευθεί τα εν λόγω είδη που στη συνέχεια η ίδια (φέρεται να) προμήθευσε στη Γ.Γ.Α.Π.

Αναμένουμε με ιδιαίτερο ενδιαφέρον τα αποτελέσματα του σχετικού ελέγχου που θα (πρέπει να) διενεργηθεί από τις αρμόδιες Αρχές και Υπηρεσίες στις κινήσεις των τραπεζικών λογαριασμών και εν γένει τα οικονομικά στοιχεία των ως άνω εταιρειών.

Εν’ όψει τούτων, είναι πλέον απολύτως σαφές ότι οι εκπρόσωποι της “*NEW OPTICAL”* **σε αγαστή συνεργασία*,* πλήρη συντονισμό και συνεννόησημε την Γ.Γ.Α.Π** είχαν βρει “*την κότα με τα χρυσά αυγά*”και έκαναν με κάθε τρόπο και μέσο -υπό την διαρκή επίκληση, εκ μέρους της τελευταίας, της ανάγκης περιορισμού της διασποράς του κορωνοϊού στα Καταστήματα Κράτησης της χώρας - σχετικές **“*εφορμήσεις*”**στο **Δημόσιο Ταμείο!** Όταν αυτό δεν μπορούσε να γίνει μέσω της (κανονικής) εταιρείας τους - εξαιτίας της ευρείας δημοσιότητας που είχε λάβει η επανειλημμένη προτίμηση της Γ.Γ.Α.Π προς αυτήν - ανέλαβε την προμήθεια μία νεοσυσταθείσα νομική οντότητα, καταφανώς “*βιτρίνα*” και “*μίας χρήσεως*”, στην οποία τοποθετήθηκαν ως (δήθεν) εταίροι οι άνω υπάλληλοι της “*NEW OPTICAL”* !

Εξαιτίας (ή/και δια) των ανωτέρω παράνομων μεθοδεύσεων της Γ.Γ.Α.Π., **κάθε επιμέρους είδος** των επίμαχων προμηθειών τιμολογήθηκε σε τιμή **ασύγκριτα υψηλότερη** σε σχέση με την αντίστοιχη τιμή που λοιποί Δημόσιοι Φορείς προμηθεύθηκαν τα ίδια είδη κατά την ίδια ακριβώς χρονική περίοδο.

Συνεπεία τούτου προκλήθηκε από τις τέσσερεις (4) αυτές αναθέσεις τεράστια ζημία στην περιουσία του Δημοσίου, η οποία ανέρχεται **τουλάχιστον** στο συνολικό ποσό των **257.592 ευρώ** (ήτοι: **49.600€ + 75.552€ + 62.040€ + 70.400€**), ποσό με το οποίο η καταγγελλόμενη “*χρέωσε*” εν γνώσει της τα δημόσια ταμεία μέσα σε **δύο μόλις ημέρες**, όπως τούτο αποδεικνύεται πλήρως κατά την κάτωθι αξιολόγηση κάθε επιμέρους ανάθεσης.

Συγκεκριμένα, όπως προκύπτει από τον συγκριτικό Πίνακα **ΧVI**, κατά τον **χρόνο που η Γ.Γ.Α.Π** προμηθεύθηκε:

- το σαμπουάν 1lt στην τιμή των **3,45€**/τμχ, το Κέντρο Κοινωνικής Πρόνοιας Περιφέρειας Δυτικής Ελλάδας το αγόρασε προς **1,90€**/τμχ,

- το αλκοολούχο αντισηπτικό gel χεριών 1lt στην τιμή των **4,40€**/τμχ, άλλοι δημόσιοι Φορείς το προμηθεύθηκαν σε τιμή που κυμαινόταν από **0,35€** έως **1,79€**/τμχ,

- το αντισηπτικό spray επιφανειών 500ml στην τιμή των **3,27€**/τμχ, άλλοι Φορείς του Δημοσίου το προμηθεύθηκαν σε τιμή που κυμαινόταν από **0,57€** έως **1,65€**/τμχ.

- το υγρό κρεμοσάπουνο 1lt στην τιμή των **2,85€**/τμχ, άλλοι δημόσιοι Φορείς το προμηθεύθηκαν σε τιμή που κυμαινόταν από **0,23€** έως **1,95€**/τμχ,

- το αφρόλουτρο 1lt στην τιμή των **2,85€**/τμχ, άλλοι Φορείς το προμηθεύθηκαν σε τιμή που κυμαινόταν από **1,05€** έως **1,70€**/τμχ και τέλος

- το χλώριο 4lt στην τιμή των **2,30€**/τμχ, άλλοι δημόσιοι Φορείς το προμηθεύθηκαν σε τιμή που κυμαινόταν από **0,307€** έως **1,95€**/τμχ.

Με βάση τις παραπάνω τιμές αποδεικνύεται ότι, κατά τον πλέον μετριοπαθή υπολογισμό, η **ζημία** που προκλήθηκε στην περιουσίατου Ελληνικού Δημοσίου από τις εν λόγω τέσσερεις αναθέσεις, ανήλθε στο προαναφερόμενο συνολικό ποσό των **257.592 ευρώ**, το οποίο προκύπτει από το άθροισμα της διαφοράς τιμής κάθε επιμέρους είδους των αναθέσεων της Γ.Γ.Α.Π προς τις αντίστοιχες κάτωθι αναφερόμενες ανά περίπτωση τιμές, και συγκεκριμένα από το άθροισμα:

α) του ποσού των **49.600€** που αποτελεί τη διαφορά ύψους 1,55€ ανά τεμάχιο (ήτοι: 3,45€ - 1,90€**[[38]](#footnote-38)**) επί των 32.000τμχ σαμπουάν της α΄ ανάθεσης,

β) του ποσού των **75.552€** που αποτελεί το συνολικό άθροισμα των επιμέρους διαφορών ύψους 2,697€ ανά τεμάχιο (ήτοι: 4,40€ - 1,703€**[[39]](#footnote-39)**) επί των 16.000τμχ αλκοολούχου αντισηπτικού gel χεριών και ύψους 1,62€ ανά τεμάχιο (ήτοι: 3,27€ -

1,65€**[[40]](#footnote-40)**) επί των 20.000τμχ αντισηπτικού spray επιφανειών της β΄ ανάθεσης,

γ) του ποσού των **62.040€** που αποτελεί το συνολικό άθροισμα των επιμέρους διαφορών ύψους 1,49€ ανά τεμάχιο (ήτοι: 2,85€ - 1,36€**[[41]](#footnote-41)**) επί των 23.500τμχ υγρού κρεμοσάπουνου και ύψους 1,15€ ανά τεμάχιο (ήτοι: 2,85€ - 1,70€**[[42]](#footnote-42)**) επί των 23.500τμχ αφρόλουτρου της γ΄ ανάθεσης, και

δ) του ποσού των **70.400€** που αποτελεί τη διαφορά ύψους 1,76€ ανά τεμάχιο (ήτοι: 2,30€ - 0,54€**[[43]](#footnote-43)**) επί των 40.000τμχ χλωρίου της δ΄ ανάθεσης.

**ΣΥΓΚΡΙΤΙΚΟΣ ΠΙΝΑΚΑΣ XVI**

|  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| **ΦΟΡΕΑΣ****ΑΔΑ -****ΑΔΑΜ** | **Γ. Γ. Αντ/κής****Πολιτικής** | **ΚΚΠΠΔΕ**65ΠΤΟΞΝΑ-ΑΨΑ | **ΚΚΠΠΔΕ**9Κ3ΟΟΞΝΑ-3ΧΑ | **ΥΠ.****ΕΣΩΤ.**93Ρ646ΜΤΛ6-0ΞΤ | **ΥΠ. ΠΡΟ.ΠΟ**65ΞΟ46ΜΤΛΒ-ΔΛΞ | **Γ.Ν. Κέρκ.**ΨΤΜ4690Β3-20Κ | **442 Αποθ. Υγ. Υλ.**6ΥΚ56-ΕΥ1 | **ΚΚΠΠΚ**Ω04ΑΟΞΝ5-ΨΞΟ | **Γ.Ν. Λασιθίου**21SYMV008342224 | **ΔΟΚΑΠΠΑΜ**6ΤΘ4ΟΛ0Β-ΚΟΣ | **Δήμος Αρχανών**6Α0ΔΟΚ6Μ-Θ92 | **Περιφέρ.****Ηπείρου**21SYMV008338556 | **KKΠΠΘ**ΡΒΔ1ΟΞΝ2-Η3Δ | **Π. Ν.****Αλεξ/λης**21SYMV00832335 | **Γ.Ν.****Θριάσιο**21SYMV008338231 | **Γ.Ν.****Κέρκυρας**ΩΤΥ84690Β3-ΘΞΡ | **Γ.Ν.****Καρδίτσας**21AWRD008219283 | **ΔΟΚΑΠ****ΠΑΜ**6Τ84ΟΛ0Β-ΚΟΣ |
| **Σαμπουάν 1lt** | **3,45€**Ω8ΛΦ46ΜΤΛΒ-7Ο8 | 1,90€ |  |  |  |  |  |  |  |  |  |  |  |  |  |  |  |  |
| **Αντιση-πτικό gel χεριών με αλκοόλ****1lt** | **4,40€**9ΜΞΨ46ΜΤΛΒ-ΒΗΜ | 0,35€ |  | 1,703€ | 3,00€ |  |  | 1,79€ |  |  |  |  |  |  |  |  |  |  |
| **Αντιση-πτικό spray επιφαν 500ml** | **3,27€**9ΜΞΨ46ΜΤΛΒ-ΒΗΜ | 0,57€ |  |  | 1,065€ | 1,65€ | 1,70€ |  |  |  |  |  |  |  |  |  |  |  |
| **Υγρό****κρεμο-σάπουνο****1lt** | **2,85€**ΩΥΧΔ46ΜΤΛΒ-5ΩΕ |  |  |  |  |  |  |  |  | 0,5375€ | 0,23€ | 0,4375€ | 1,95€ | 1,36€ | 0,44€ |  | 0,5375€ |  |
| **Αφρό-λουτρο****1lt** | **2,85€**ΩΥΧΔ46ΜΤΛΒ-5ΩΕ | 1,50€ | 1,70€ |  |  |  |  |  | 1,05€ |  |  |  |  |  |  |  |  |  |
| **Χλώριο****4lt** | **2,30€**ΩΥ7746ΜΤΛΒ-8ΩΙ |  |  |  |  |  |  |  |  | 1,15€ | 0,307€ |  |  |  |  | 1,95€ | 0,54€ | 1,15€ |

**Επειδή**, σύμφωνα με το άρθρο 390 Π.Κ. (Νόμος 4619/2019) “*1. Όποιος κατά παράβαση των κανόνων επιμελούς διαχείρισης προκαλεί εν γνώσει βέβαιη ζημία στην περιουσία άλλου, της οποίας βάσει του νόμου ή δικαιοπραξίας έχει την επιμέλεια ή διαχείριση (ολική ή μερική ή μόνο για ορισμένη πράξη), τιμωρείται με φυλάκιση και χρηματική ποινή. Αν η ζημία που προκλήθηκε υπερβαίνει συνολικά το ποσό των 120.000 ευρώ επιβάλλεται κάθειρξη έως δέκα έτη και χρηματική ποινή. 2. Αν η απιστία στρέφεται άμεσα κατά του νομικού προσώπου του ελληνικού δημοσίου, των νομικών προσώπων δημοσίου δικαίου ή των οργανισμών τοπικής αυτοδιοίκησης και η ζημία που προκλήθηκε υπερβαίνει συνολικά των ποσό των 120.000 ευρώ επιβάλλεται κάθειρξη τουλάχιστον δέκα ετών και χρηματική ποινή έως χίλιες ημερήσιες μονάδες. Η πράξη αυτή παραγράφεται μετά είκοσι έτη.*”

**Επειδή**, εν προκειμένω έχουν διαπραχθεί ιδιαιτέρως σοβαρά ποινικά αδικήματα από υπαλλήλους κατά την έννοια του άρθρου 13 Π.Κ, καθώς και από τρίτα πρόσωπα, των οποίων η ταυτότητα θα προσδιορισθεί από τη διενεργηθησόμενη δικαστική έρευνα.

**Επειδή**, από όσα ανωτέρω αναλυτικά εκτέθηκαν, καθώς και από το πλήθος των αποδεικτικών στοιχείων που προσκομίζουμε δια της παρούσης (από το “ΚΗΜΔΗΣ”, τη “ΔΙΑΥΓΕΙΑ” και το Γ.Ε.ΜΗ, σχετικά δημοσιεύματα και αναρτήσεις στα μέσα κοινωνικής δικτύωσης, κ.α.) καθίσταται σαφές και αδιαμφισβήτητο ότι η Γ.Α.Α.Π. επί ένα συναπτό έτος παρανομεί συστηματικά και κατ’ εξακολούθηση δια της εμπρόθετης άρνησής της να προβεί στις προβλεπόμενες στο νόμο διαγωνιστικές διαδικασίες προμηθειών για την κάλυψη των αναγκών των Καταστημάτων Κράτησης της Χώρας και δια της μεθοδευμένης κατάτμησης των εκάστοτε ομοιογενών υπό προμήθεια αγαθών σε περισσότερα, χωριστά, τμήματα, προκειμένου να παρακάμπτει τις αναγκαστικού χαρακτήρα διατάξεις του εθνικού και κοινοτικού δικαίου και να προβαίνει σε απευθείας αναθέσεις προς αναδόχους της αρεσκείας της,

**Επειδή**, στην άνω καταφανώς παράνομη μεθόδευση της καταγγελλόμενης προστίθενται και οι λοιποί, άκρως επιβαρυντικοί για την ίδια, παράγοντες που εκτέθηκαν ανωτέρω αναφορικά με τα όλως **αδιαφανή** κριτήρια επιλογής των εκάστοτε αναδόχων, οι οποίοι -στην πλειονότητά τους- συστήνονταν ή τροποποιούσαν τους καταστατικούς σκοπούς για την ανάληψη των επίμαχων προμηθειών σε χρόνο που ταυτιζόταν με αυτό των αναθέσεων, δίνοντας μάλιστα προσφορές μακράν υψηλότερες σε σχέση όχι μόνο με την συντριπτική πλειονότητα των εταιρειών που δραστηριοποιούνται στον άνω χώρο, αλλά και με τις τιμές που οι ίδιοι (οι ανάδοχοι) προμήθευαν άλλους φορείς του Δημοσίου κατά τον ίδιο χρόνο, επιφυλάσσοντας προφανώς μόνο στην καταγγελλόμενη το “*προνόμιο*” να καταβάλλει, διαρκώς και σε μόνιμη βάση, πολλαπλάσιο τίμημα για προϊόντα που εμφανίζονταν μακράν οικονομικότερα ακόμη και στο λιανικό εμπόριο.

**Επειδή,** πλέον όλων των ανωτέρω, η καταγγελλόμενη μετήλθε μεθόδων και πρακτικών που υποδηλώνουν όχι μόνο γνώση, αλλά και σκοπό παράβασης του ισχύοντος νομικού πλαισίου και πρόκλησης τεράστιας περιουσιακής ζημίας στο **Δημόσιο** (ανερχόμενης στο ποσό τουλάχιστον των **2.191.561,46€**), τα συμφέροντα του οποίου έχει αναλάβει να υπηρετεί ως μετακλητή Γενική Γραμματέας Αντεγκληματικής Πολιτικής.

**Επειδή**, παρά το γεγονός ότι η ποινική απαξία των άνω καταγγελλόμενων πράξεω παραμένει αμετάβλητη ανεξαρτήτως των συνθηκών τέλεσης των αδικημάτων, η ηθική ωστόσο απαξία τους επιτείνεται εκ του γεγονότος ότι αυτές διεπράχθησαν και μάλιστα κατ’ εξακολούθηση εν μέσω και εξ αφορμής της υγειονομικής κρίσης του κορωνοϊού Covid-19 που έπληξε και εξακολουθεί να ταλανίζει τη χώρα εδώ και ένα (και πλέον) έτος, κατά τη διάρκεια της οποίας το προσωπικό των δημόσιων Νοσοκομείων καλείται να ανταπεξέλθει με πενιχρές αποδοχές σε πρωτόγνωρες συνθήκες εργασίας, το σύνολο σχεδόν των συμπολιτών μας βιώνει σοβαρή μείωση των αποδοχών του, με εκατοντάδες χιλιάδες ανέργους και επισφαλώς εργαζόμενους, και την οικονομία της χώρας να έχει υποστεί ανεπανόρθωτο πλήγμα σε όλους του τομείς της.

**Επειδή**, οι άνω περιγραφείσες πράξεις της Γ.Γ.Α.Π συνιστούν κατ’ εξακολούθηση παραβίαση **και** του ενωσιακού δικαίου και συγκεκριμένα των Οδηγιών 2014/24/ΕΕ και 2014/25/ΕΕ του Ευρωπαϊκού Κοινοβουλίου και του Συμβουλίου της Ευρωπαϊκής Ένωσης σχετικά με τις δημόσιες προμήθειες.

**ΓΙΑ ΤΟΥΣ ΛΟΓΟΥΣ ΑΥΤΟΥΣ**

**Υποβάλλουμε** την παρούσα Αναφορά προς περιέλευση σε γνώση σας των παραπάνω πραγματικών γεγονότων και παράνομων πράξεων.

**Ζητούμε** να ασκηθούν οι προβλεπόμενες διώξεις κατά παντός υπευθύνου.

**Κοινοποιούμε** την παρούσα Αναφορά στην Ευρωπαϊκή Επιτροπή για τις δικές της ενέργειες σύμφωνα με τα άρθρα 258επ. της Σ.Λ.Ε.Ε.

Αθήνα, 18 Μαΐου 2021

Οι Αναφέροντες

1. **.** Το άνω ποσό των **139.000 ευρώ** (χωρίς ΦΠΑ) ορίσθηκε για το χρονικό διάστημα από 1.1.2020 έως 31.12.2021 ως το **κατώτατο όριο** για τις δημόσιες συμβάσεις προμηθειών και υπηρεσιών που ανατίθενται από Κεντρικές Κυβερνητικές Αρχές. Πρβλ. το με αριθμ. πρωτ: 6554/11-12-2019 έγγραφο της Ε.Α.Α.ΔΗ.ΣΥ. με θέμα “*Ενημέρωση για έκδοση των Κανονισμών (ΕΕ) που τροποποιούν τα κατώτατα όρια εφαρμογής των Οδηγιών*” [ΑΔΑ: ΨΙΠΣΟΞΤΒ-ΞΘΕ], καθώς και τον σχετικό Πίνακα με τα χρηματικά όρια των άρθρ. 5 και 235 του ν. 4412/2016, που είναι αναρτημένος στον ιστότοπο της άνω Αρχής. [↑](#footnote-ref-1)
2. **.** Πρβλ. το με αριθμ. πρωτ: 1867/01.04.2020 διευκρινιστικό έγγραφο της Ενιαίας Ανεξάρτητης Αρχής Δημοσίων Συμβάσεων με θέμα “*Ειδική Ανακοίνωση της Ευρωπαϊκής Επιτροπής ως προς τη σύναψη δημοσίων συμβάσεων που σχετίζονται με την αντιμετώπιση του κορωνοϊού Covid-19*” [ΑΔΑ: 9ΗΤΜΟΞΤΒ-ΜΛΔ]. [↑](#footnote-ref-2)
3. **.** Πρβλ. την με αριθμ. πρωτ: **2133/15.04.2020 Κατευθυντήρια Οδηγία 24 της Ενιαίας Ανεξάρτητης Αρχής Δημοσίων Συμβάσεων** [ΑΔΑ: ΨΟΗ0ΟΞΤΒ-ΦΔ7]. [↑](#footnote-ref-3)
4. **.** Πρβλ. την υπ’ αριθμ. 18/15.7.2020 Σύμβαση [ΑΔΑΜ:20SYMV007031983]. Αδιάψευστη απόδειξη του ύψους της ζημίας που προκλήθηκε στο Δημόσιο από τη μη τήρηση της συγκεκριμένης διαγωνιστικής διαδικασίας στις λοιπές αναθέσεις της Γ.Γ.Α.Π, παρέχει το γεγονός ότι η **συγκεκριμένη προμήθεια**, για την οποία είχε δεσμευθεί ως πίστωση το ποσό των 73.776€, **κατακυρώθηκε** στον ανάδοχο στο ποσό μόλις των **27.984€**! [↑](#footnote-ref-4)
5. **.** Το σύνολο των αναθέσεων ενέπιπτε στις εξής βασικές κατηγορίες: α) ιατρικά αναλώσιμα (στα οποία εντάσσονται και τα μέσα ατομικής προστασίας) και προϊόντα ατομικής περιποίησης: CPV 33000000 και β) υπηρεσίες καθαρισμού, απολύμανσης και περιβαλλοντικές υπηρεσίες: CPV 90000000. [↑](#footnote-ref-5)
6. **.** Ακόμη και υπό τις εξαιρετικές περιστάσεις της υγειονομικής κρίσης του κορωνοϊού, όπως ανωτέρω αναλυτικά εκτέθηκε (Πρβλ. την προαναφερόμενη υπ’ αριθμ. 2 Κατευθυντήρια Οδηγία της Ε.Α.Α.ΔΗ.ΣΥ). [↑](#footnote-ref-6)
7. **.** Αψευδή απόδειξη της εξόφθαλμης καταστρατήγησης του νόμου παρέχει και το γεγονός ότι η καταγγελλόμενη σύναψε διαδοχικές συμβάσεις με ομοιογενές αντικείμενο ακόμη και εντός της ίδιας ημέρας ή εντός χρονικού διαστήματος ολίγων ημερών! [↑](#footnote-ref-7)
8. **.** Πρβλ. όλως ενδεικτικώς τις σχετικές Προσκλήσεις Ενδιαφέροντος που ανήρτησαν στη “ΔΙΑΥΓΕΙΑ” άλλες Υπηρεσίες του ιδίου Υπουργείου για προμήθειες πολύ μικρότερης αξίας [ΑΔΑ: 6Α5Τ46ΜΤΛΒ-647, ΩΖ1Η46ΜΤΛΒ-ΥΙΚ, ΨΔ6Ι46ΜΤΛΒ-4ΙΟ, 6ΔΑΦ46ΜΤΛ-Ω42, 9Ω1346ΜΤΛΒ-1ΘΧ, 606546ΜΤΛΒ-Ρ18, ΩΜΞΞ46ΜΤΛΒ-ΣΓΠ]. [↑](#footnote-ref-8)
9. **.** Πρβλ. όλως ενδεικτικώς την Πρόσκληση Ενδιαφέροντος του ΕΚΑΒ με σχετικό αναλυτικό Παράρτημα για τις απαιτούμενες τεχνικές προδιαγραφές των υπό προμήθεια μέσων ατομικής προστασίας [ΑΔΑ: Ψ0ΟΓΟΡ1Π-ΚΙΚ]. [↑](#footnote-ref-9)
10. **.** Πρβλ. όλως ενδεικτικώς την Πρόσκληση Ενδιαφέροντος του Γ.Ν. “Ασκληπιείο Βούλας” [ΑΔΑ: Ω9Β14690ΩΑ-Μ4Β]. [↑](#footnote-ref-10)
11. **.** Πρβλ. την υπ’ αριθμ. 183897/1985 απόφαση του Υπ. Γεωργίας [ΦΕΚ Β΄ 655/1985] και την υπ’ αριθμ. 323/4883/2015 ΚΥΑ [ΦΕΚ Β΄ 163/2015]. [↑](#footnote-ref-11)
12. . Πρβλ. τις από 24.04.2020, 25.04.2020, 27.04.2020 κοινοβουλευτικές ερωτήσεις, καθώς και την από 05.05.2020 Αίτηση Κατάθεσης Εγγράφων προς το Υπουργείο ΠΡΟ.ΠΟ, σε συνδυασμό με τις εν θέματι απαντήσεις και τα σχετικά έγγραφα που παρασχέθηκαν στη Βουλή. [↑](#footnote-ref-12)
13. **.** Ορισμένες δε εξ αυτών εκδόθηκαν κατά την ίδια χρονική περίοδο, ακόμη και την ίδια ημέρα, με τις υπό κρίση αναθέσεις. [↑](#footnote-ref-13)
14. **.** Η δαπάνη της εν λόγω απόφασης, που αφορά σε ταυτόσημη παροχή υπηρεσίας με την αντίστοιχη των υπό κρίση αναθέσεων (απολύμανση 130 υπηρεσιακών οχημάτων), περιελήφθη στον Πίνακα προκειμένου να είναι απολύτως συγκρίσιμα τα μεγέθη. [↑](#footnote-ref-14)
15. . Πρβλ. όλως ενδεικτικώς την αναλυτική περιγραφή των τεχνικών προδιαγραφών ανάλογων ειδών σε σχετική Διακήρυξη του Δ. Αθηναίων και σε Πρόσκληση Εκδήλωσης Ενδιαφέροντος του Νοσοκομείου “*Η ΠΑΜΜΑΚΑΡΙΣΤΟΣ*” [ΑΔΑ: ΩΥΥ2Ω6Μ-Β9Ν και ΩΡ5746907Γ-ΨΡ0 αντίστοιχα]. [↑](#footnote-ref-15)
16. **.** Είναι τουλάχιστονπαράδοξο η Σύμβαση που υπεγράφη στις 9 Απριλίου να φέρει αριθμό 9 και η Σύμβαση που υπεγράφη στις 14 Απριλίου (δηλ. σε μεταγενέστερο χρόνο) να φέρει αριθμό 6! [↑](#footnote-ref-16)
17. . Πρβλ. την υπ’ αριθμ. 4657/18.03.2020 απόφαση της Γ.Γ.Α.Π με την οποία ανέθεσε στην άνω εταιρεία την προμήθεια 720.000 γαντιών νιτριλίου στην τιμή των **0,0275€/τμχ** [ΑΔΑ:ΨΔ944ΜΤΛΒ-5ΞΖ και ΑΔΑΜ: 20SYMV006461853]. [↑](#footnote-ref-17)
18. **.** Αμφότερα τα ως άνω είδη εντάσσονται στην κατηγορία των ιατρικών αναλώσιμων με CPV 33000000. [↑](#footnote-ref-18)
19. **.** Από την Λίστα αυτή αποδεικνύεται ότι το χονδρικό και λιανικό εμπόριο των μασκών προστασίας έχουν ΚΑΔ 46461212 και 47747510 αντίστοιχα, και το χονδρικό και λιανικό εμπόριο των απολυμαντικών έχουν ΚΑΔ 46751103 και 47767803 αντίστοιχα. [↑](#footnote-ref-19)
20. . Η εν λόγω απόφαση επελέγη ως μέτρο σύγκρισης αφ’ ενός λόγω της ποσότητας της προμήθειας κι αφ’ ετέρου διότι άπασες οι προσφορές των υποψήφιων εταιρειών (37 στο σύνολο) υποβλήθηκαν λίγες μόλις ημέρες **πριν** από την επίμαχη ανάθεση της Γ.Γ.Α.Π. [↑](#footnote-ref-20)
21. **.** Η επιλογή της εν λόγω απόφασης έγινε με βάση το κριτήριο ότι ελήφθη πέντε (5) μόλις ημέρες πριν από την επίμαχη της Γ.Γ.Α.Π και δη από Υπηρεσία που υπάγεται στο Υπουργείο Προστασίας του Πολίτη! [↑](#footnote-ref-21)
22. **.** Μάλιστα,η ως άνω τιμή αφορούσε στα γάντια latex **χωρίς πούδρα**, τα οποία διατίθενται σταθερά σε **υψηλότερη** τιμή σε σχέση με αυτά που περιέχουν πούδρα. Κατόπιν (κι εξαιτίας) της δημοσιότητας που έλαβε η εν λόγω ανάθεση, η ανάδοχος ανέστειλε τη λειτουργία της εταιρικής ιστοσελίδας της, επικαλούμενη την μη επικαιροποίηση της τιμής των προϊόντων της! [↑](#footnote-ref-22)
23. **.** Η επιλογή της ως άνω Σύμβασης έγινε λόγω της ίδιας ποσότητας γαντιών με την επίμαχη ανάθεση και της χρονικής της εγγύτητας προς αυτήν. [↑](#footnote-ref-23)
24. . Είναι προφανές ότι εάν είχε επιλεγεί ως **συγκριτικό μέγεθος** η τιμή που η Δ/νση Προμηθειών του Υπ. ΠΡΟ.ΠΟ προμηθεύθηκε τα ίδια γάντια, η ζημία για το Ελληνικό Δημόσιο από την επίμαχη ανάθεση της Γ.Γ.Α.Π θα προσδιοριζόταν σε ακόμη μεγαλύτερο ποσό! [↑](#footnote-ref-24)
25. .Πρβλ. ως προς τις απαιτούμενες τεχνικές προδιαγραφές των rapid test, όσα διαλαμβάνονται στην υπ’ αριθμ. 441/2020 Πράξη του ΣΤ΄ Κλιμακίου του Ελεγκτικού Συνεδρίου. [↑](#footnote-ref-25)
26. **.** Ομοιογενές, καθώς όλα τα υπό προμήθεια είδη εντάσσονται στην Κατηγορία “***Ιατρικές συσκευές, φαρμακευτικά προϊόντα και προϊόντα ατομικής περιποίησης***” CPV 330000000-0, με τα επιμέρους μέσα ατομικής προστασίας να υπάγονται στην υποομάδα των “*ιατρικών αναλώσιμων*” με CPV 33140000-3 και τα προϊόντα ατομικής περιποίησης στην οικεία υποομάδα CPV 337000007. Για την α΄ υποομάδα πρβλ. όλως ενδεικτικώς την από 16.12.2020 Πρόσκληση Ενδιαφέροντος του ΕΚΑΒ [ΑΔΑ:ΨΚ2ΤΟΡ1Π-2ΔΣ]. [↑](#footnote-ref-26)
27. . Τον ως άνω διακριτικό τίτλο χρησιμοποιεί τόσο η ατομική επιχείρηση του Γεωργίου Πατά όσο και η εταιρεία “*Π. ΝΙΚΟΛΟΥΛΙΑ & ΣΙΑ Ο.Ε*.”, της οποίας ομόρρυθμος εταίρος τυγχάνει ο ανωτέρω κατά ποσοστό 25%. Αμφότερες οι επιχειρήσεις δραστηριοποιούνται στο ίδιο αντικείμενο και έχουν την ίδια πραγματική έδρα (επί της οδού Βαρδουσιών αρ. 82 στον Δ. Αχαρνών Αττικής), όπως τούτο αποδεικνύεται από τις επίμαχες αποφάσεις ανάθεσης. [↑](#footnote-ref-27)
28. . Σημειωτέον ότι για τη μία εκ των έξι συνολικά άνω αναθέσεων της Γ.Α.Α.Π και συγκεκριμένα για την από 07.12.2020 ανάθεση προς την εταιρεία “*SERAFEIM M.IKE*” [ΑΔΑ: ΨΠΙΝ46ΜΤΛΒ-9ΘΞ], δεν δύναται να διαπιστωθεί εάν υπάρχει ζημία και, εάν ναι, το ακριβές ύψος αυτής, καθώς ούτε στην απόφαση ανάθεσης ούτε στη σχετική Σύμβαση αναφέρονται τα μεγέθη συσκευασίας των εν λόγω ειδών. Έτσι δεν προκύπτει παντάπασι εάν οι τιμές αφορούσαν λ.χ. σε συσκευασίες σαμπουάν, αφρόλουτρου κλπ των 500ml, 750ml ή 1000ml, γεγονός που χρήζει διερεύνησης. [↑](#footnote-ref-28)
29. . Είναι προφανές ότι εάν για τα εν λόγω είδη διενεργείτο σχετικός ανοικτός ή κλειστός διαγωνισμός (με συντετμημένες προθεσμίες), οι προσφερόμενες τιμές θα ήταν ακόμη χαμηλότερες. [↑](#footnote-ref-29)
30. **.** Εάν η κάθε φιάλη χλωρίνης αφορούσε σε χωρητικότητα 2lt, τότε η κοστολόγηση προς τη Γ.Γ.Α.Π κυμαινόταν στα ίδια επίπεδα με τη λιανική πώληση του προϊόντος (ήτοι 1,60€). Εφ’ όσον όμως η προμήθεια αφορούσε σε φιάλη του 1lt, τότε η κοστολόγηση με την επίμαχη ανάθεση (ήτοι 1,65€) ήταν ιδιαίτερα υψηλή. Πρβλ. τις από 17.12.2020 εκτυπώσεις από το διαδίκτυο σχετικά με την τιμή διάθεσης του ως άνω προϊόντος. [↑](#footnote-ref-30)
31. . Διευκρινίζεται ότι οι μάσκες υψηλής αναπνευστικής προστασίας που κατηγοριοποιούνται κατά το Ευρωπαϊκό πρότυπο ως FFP2, με το Κινεζικό πρότυπο αναφέρονται ως ΚΝ95. Πρβλ. την υπ’ αριθμ. Δ1α/ΓΠοικ.15515/10.03.2021 Εγκύκλιο του Υπουργείου Υγείας [ΑΔΑ: 64ΔΠ465ΦΥΟ-7ΦΟ]. [↑](#footnote-ref-31)
32. **.** Όπως προκύπτει από τη “ΔΙΑΥΓΕΙΑ”, η αμέσως προηγούμενη προμήθεια της άνω εταιρείας ήταν προς το ΕΚΑΒ σε τιμή **0,0349€/**τμχ χειρουργικής μάσκας [ΑΔΑ: Ω52ΘΟΡ1Π-708/08.01.2021]. [↑](#footnote-ref-32)
33. **.** Η ως άνω απόφαση αναρτήθηκε στη “ΔΙΑΥΓΕΙΑ” στις 26.03.2021 ως ‘*ορθή επανάληψη*’.

Η δημοσιευθείσα στις 24.03.2021 αρχική απόφαση (με ίδιο ΑΔΑ) προέβλεπε την προμήθεια διαφορετικών ποσοτήτων και συγκεκριμένα 18.700τμχ στολές αντί ποσού 134.640€ και 30.000τμχ ποδονάρια αντί ποσού 3.600€. Κρίσιμη λεπτομέρεια, η οποία οδήγησε προφανώς την Γ.Γ.Α.Π να τροποποιήσει την πρώτη απόφαση: στις 24.03.2021 ο πρώτος εξ ημών, με σχετική ανάρτηση στο Facebook, κατήγγειλα δημοσίως την εξωφρενική τιμή προμήθειας των στολών τύπου Τyvek! [↑](#footnote-ref-33)
34. **.** Εάν δε, προστεθεί και το ποσό των **415.040€** (πλέον ΦΠΑ) που αφορούσε στις προμήθειες του αμέσως προηγούμενου διημέρου (22-24.03.2021) πρόκειται κυριολεκτικά για το τετραήμερο “party” της απευθείας ανάθεσης, εντός του οποίου η Γ.Α.Α.Π κατέβαλε σε επιχειρήσεις της επιλογής και αρεσκείας της το συνολικό ποσό των **951.910 ευρώ**!! [↑](#footnote-ref-34)
35. **.** Κανονικά θα έπρεπε να ακολουθηθεί η προβλεπόμενη στο νόμο διαγωνιστική διαδικασία για **ενιαία** Σύμβαση, κάτι που βέβαια θα εξυπηρετούσε τα συμφέροντα του Δημοσίου, προφανώς όμως όχι και την Γ.Γ.Α.Π! [↑](#footnote-ref-35)
36. **.** Αμφότερα τα είδη που η εν λόγω εταιρεία πώλησε στη Γ.Γ.Α.Π (ήτοι: χλώριο και υγρό πλυντηρίου ρούχων με την εμπορική ονομασία **Trust**) αγοράσθηκαν προφανώς από άλλη εταιρεία, πιθανότατα από την εταιρεία “*Α. ΜΑΡΚΟΓΙΑΝΝΑΚΗΣ & ΣΙΑ ΙΚΕ* – ***TRUST***”)! [↑](#footnote-ref-36)
37. . Όπως τούτο αποτυπώνεται με πλήρη ενάργεια στις από 29.03.2021 και 05.04.2021 αναρτήσεις στο “Facebook” της δημοσιογράφου Έλενας Ακρίτα και του πρώην Γ.Γ. Εργασίας Ανδρέα Νεφελούδη αντίστοιχα! Μετά την καταγγελία των ανωτέρω και τη δημοσιότητα που έλαβε το ζήτημα, η εταιρεία “KINGSTON MEDICAL” τοποθέτησε συρόμενη πόρτα και πινακίδα επί του εν λόγω άδειου καταστήματος. Πρβλ. τη σχετική φωτογραφία που ο Α. Νεφελούδης ανήρτησε στον προσωπικό του λογαριασμό στο Facebook στις 09.04.2021 ! [↑](#footnote-ref-37)
38. **.** Πρβλ. την υπ’ αρ. 6/30.03.2021 Σύμβαση του Κ.Κ.Π.Π.Δ.Ε [ΑΔΑ: 65ΠΤΟΞΝΑ-ΑΨΑ]. [↑](#footnote-ref-38)
39. **.** Πρβλ. την από 12.03.2021 απόφαση του Υπουργείου Εσωτερικών [ΑΔΑ: 93Ρ646ΜΤΛ6-ΟΞΤ]. [↑](#footnote-ref-39)
40. . Πρβλ. την υπ’ αρ. 11302032021-1/05.03.2021 Σύμβαση της 6ης ΔΥΠΕ [ΑΔΑ: 65ΠΤΟΞΝΑ-ΑΨΑ]. [↑](#footnote-ref-40)
41. **.** Πρβλ. την υπ’ αρ. 328/19.03.2021 Σύμβαση του Π.Ν. Αλεξ/πολης [ΑΔΑΜ: 21SYMV00832335]. [↑](#footnote-ref-41)
42. **.** Πρβλ. την υπ’ αρ. 5/24.03.2021 Σύμβαση του Κ.Κ.Π.Π.Δ.Ε [ΑΔΑ: 9Κ3ΟΟΞΝΑ-3ΧΑ]. [↑](#footnote-ref-42)
43. . Πρβλ. την υπ’ αρ. 328/19.03.2021 Σύμβαση του Π.Ν. Αλεξ/πολης [ΑΔΑΜ: 1SYMV00832335]. [↑](#footnote-ref-43)